
      १. मानिसप्रति परमेश्‍‍वरको प्रेम
    

    
      
    

    
      प्रकृति तथा प्रकाशले समानरूपमा परमेश्‍‍वरको प्रेमको साक्षी दिन्छ । स्‍वर्गमा हुनुहुने हाम्रा परमेश्‍‍वर पिता जीवन, ज्ञान र आनन्दको मुहान हुनुहुन्छ । प्रकृतिका अद्‌भुत तथा सुन्दर वस्तुहरूतर्फ हेर्नुहोस् । मानिसहरूका मात्र होइन तर सम्पूर्ण प्राणीहरूका खाँचोहरू तथा प्रसन्‍नताप्रति तिनीहरूका अद्‌भुत संयोजनको बारेमा विचार गर्नुहोस् । घाम र पानी जसले पृथ्वीलाई प्रसन्‍न तुल्याउँदछ तथा ताजा पार्दछ, डाँडाकाँडा, र समुद्र एवं समतल भूमि सबैले हामीसँग सृष्‍टिकर्ताको प्रेमको बारेमा बोल्दछन् । परमेश्‍‍वरले नै आफ्‍ना सबै प्राणीहरूका दैनिक आवश्‍‍कताहरू जुटाउनुहुन्छ । 
    

    
      
    

    
      यसैले त भजनसंग्रहका लेखक भन्दछन्— “सबै प्राणीहरूका आँखाले तपाईंतिर हेर्दछन्, अनि तपाईंले तिनीहरूको भोजन ठीक समयमा दिनुहुन्छ । तपाईंले आफ्‍नो मुट्ठी खोल्‍नुहुन्छ, र सबै प्राणीहरूका मनोरथ सन्तुष्‍ट पार्नुहुन्छ ।” भजनसंग्रह १४५:१५, १६ । 
    

    
      
    

    
      परमेश्‍‍वरले मानिसहरूलाई पूर्णरूपमा पवित्र र सुखी प्राणी बनाउनुभएको थियो । यो निर्मल पृथ्वी जसै सृष्‍टिकर्ताको हातबाट अस्तित्‍वमा आयो, तब यसले नाशको अनिष्‍टकारक प्रभाव वा सरापको छाया धारण गरेको थिएन । परमेश्‍‍वरको व्यवस्था उल्‍लंघन गर्ने क्रमले नै कष्‍ट तथा मृत्युलाई निम्त्यायो, तैपनि पापद्वारा उत्पन्‍न हुने सङ्‌कटहरूमाझ पनि परमेश्‍‍वरको प्रेम प्रकट भइरहेको छ । मानिसको पापको कारण नै परमेश्‍‍वरले भूमिलाई सराप दिनुभयो भनी लेखिएको छ । उत्पत्ति ३:१७ । काँडा र सिउँडी—सङ्‌कट र परीक्षाहरू जसले उसको जीवनलाई परिश्रम तथा फिक्रीले भरिपूर्ण तुल्याउँदछ—वास्तवमा यी सबै परमेश्‍‍वरको योजनामुताबिक पापले ल्याएको विनाश र पतनदेखि उसलाई माथि उचाल्‍ने प्रक्रियामा प्रशिक्षण दिलाइनका निम्ति तथा उसकै भलाइको निम्ति नियुक्त गरिएको थियो । यद्यपि यो संसार, पतित अवस्थामा छ, तैपनि यहाँ सर्वत्र शोक, विपत्ति भने छैन । स्‍वयं प्रकृति आफैंमा पनि आशा र सान्त्‍वनाका सन्देशहरू छन् । त्यहाँ काँडाहरूका माझमा फूल छन्, र काँडाहरू गुलाफद्वारा ढाकिएका छन् । 
    

    
      
    

    
      प्रत्येक कोपिलामा, बढ्‍दै गरेका प्रत्येक घाँसका टुप्पामा “परमेश्‍‍वर प्रेम हुनुहुन्छ” भनी लेखिएका छन् । आफ्‍ना खुशीमय गीतहरूका साथ वातावरणलाई गुञ्‍जायमान तुल्याउने सुन्दर चरा-चुरुङ्गीहरू, हावालाई सुगन्धित तुल्याउने रङ्गीचङ्गी फूलहरू, जीवित हरिया पातहरूका साथ वन जंगलका अग्‍ला रूखहरू—यी सबैले हाम्रा परमेश्‍‍वरको कोमल, पैतृक फिक्री तथा आफ्‍ना सन्तानरूलाई खुशी राख्‍ने उहाँको इच्छाको गवाही दिँदछन् । 
    

    
      
    

    
      परमेश्‍‍वरको वचनले उहाँको चरित्र प्रकट गर्दछ । स्‍वयं उहाँ आफैंले आफ्‍नो असीमित प्रेम तथा दयाको बारेमा घोषणा गर्नुभएको छ । जब मोशाले “अब मलाई तपाईंको महिमा देखाउनुहोस्” भनी प्रार्थना गरे तब परमप्रभुले यसरी जवाफ दिनुभयो “म तेरै सामुन्‍ने मेरो सारा श्रेष्‍ठता देखाउनेछु ।” प्रस्थान ३३:१८, १९ । यही नै उहाँको महिमा हो । परमप्रभु मोशाको सामु गुज्रनुभयो, र यसरी घोषणा गर्नुभयो, “परमप्रभु टिठ्याउनमा भरिपूर्ण र दयालु परमेश्‍‍वर, जो क्रोध गर्नमा ढीलो, र प्रेम र विश्‍‍वस्ततामा प्रशस्त हुनुहुन्छ । उहाँले हजारौं हजारमाथि कृपा देखाउनुहुन्छ र दुष्‍टता, विद्रोह र पाप क्षमा गर्नुहुन्छ ।” प्रस्थान ३४:६, ७ । उहाँ “रीस गर्नमा धैर्यवान्, दयामा प्रशस्त” हुनुहुन्छ, किनकि “उहाँ कृपा गर्नमा खुशी हुनुहुन्छ ।” योना ४:२; मीका ७:१८ । 
    

    
      
    

    
      परमेश्‍‍वरले हाम्रो हृदयलाई स्‍वर्ग र पृथ्वीका असंख्य चिन्हहरूद्वारा उहाँको हृदयसित बाँध्‍नुभएको छ । प्रकृतिका वस्तुहरूबाट, र यस संसारमा मात्र बुझ्‍न सकिने गहिरा र कोमल बन्धनहरूमार्फत उहाँले स्‍वयं आफैंलाई हामीकहाँ प्रकट गर्न चाहनुभएको छ । तैपनि यी कुराहरूले अपूर्णरूपमा मात्र उहाँको प्रेमलाई प्रकट गर्दछ । यी सबै प्रमाणहरूका बाबजुद शैतानले मानिसहरूका मनलाई अन्धो तुल्याइदियो, तसर्थ तिनीहरूले परमेश्‍‍वरतर्फ डरको दृष्‍टिले हेरे, तिनीहरूले उहाँलाई क्रूर तथा अक्षमाशील ठाने । शैतानले मानिसहरूलाई परमेश्‍‍वरको बारेमा एक कडा इन्साफ गर्ने अस्तित्‍वको रूपमा कल्पना गर्नेतर्फ डोऱ्यायो—जो कठोर न्यायाधीश, निर्दयी तथा अत्याचारी ऋणदाता हुनुहुन्छ । उसले सृष्‍टिकर्तालाई एक यस्तो अस्तित्‍वको रूपमा चित्रण गरेको छ जो मानिसहरूका भुल र गल्तीहरू बारे जान्‍नका निम्ति ईष्यालु दृष्‍टिकासाथ हेर्दैहुनुहुन्छ, ताकि उहाँले तिनीहरूलाई दण्ड दिन सक्‍नुहुनेछ । संसारलाई परमेश्‍‍वरको असीमित प्रेम प्रकट गर्नुभई यही अन्धकार हटाउनका निम्ति नै येशू मानिसहरूसँग बस्‍न आउनुभयो । 
    

    
      
    

    
      परमेश्‍‍वरको पुत्र परमेश्‍‍वर पितालाई प्रकट गर्नुका निम्ति स्‍वर्गबाट आउनुभयो । “परमेश्‍‍वरलाई कसैले कहिल्यै देखेको छैन । पिताको साथमा हुनुहुने एक मात्र पुत्रले उहाँलाई प्रकट गर्नुभएको छ ।” यूहन्‍ना १:१८ । “पिताबाहेक पुत्रलाई कसैले चिन्दैन, र पुत्रबाहेक पितालाई कसैले चिन्दैन, अनि तिनीहरूले पनि चिन्छन् जसलाई पुत्रले पिता प्रकट गरिदिने इच्छा गर्दछ ।” मत्ती ११:२७ । जब एक चेलाले “हे प्रभु, हामीलाई पिता देखाइदिनुहोस्” भनी बिन्ती गरे तब येशूले यसरी जवाफ दिनुभयो, “फिलिप, यतिको समयसम्म म तिमीहरूसँग छु, तैपनि तिमीले मलाई चिन्दैनौ ? जसले मलाई देखेको छ, त्यसले पितालाई देखेको छ । तिमी कसरी भन्‍न सक्छौ, ‘हामीलाई पिता देखाइदिनुहोस् ?’” यूहन्‍ना १४:८, ९ । 
    

    
      
    

    
      येशूले यस संसारमा आफ्‍नो जीवनोद्देश्‍‍यको बारेमा वर्णन गर्नुहुँदै यसो भन्‍नुभयो, “परमप्रभुका आत्मा ममाथि छ, किनभने गरीबहरूलाई सुसमाचार सुनाउनका निम्ति उहाँले मलाई अभिषेक गर्नुभएको छ । कैदीहरूलाई छुटकाराको घोषणा गर्न र अन्धाहरूलाई दृष्‍टि दिन, थिचोमिचोमा परेकाहरूलाई स्‍वतन्‍‍त्र गराउनका निम्ति ।” लूका ४:१८ । यही नै उहाँको कार्य थियो । उहाँ भलाइको काम गर्दै तथा शैतानद्वारा पीडित भएका मानिसहरूलाई निको पार्दै हिँड्‍नुभयो । उहाँ हिँड्‌डुल गर्नुहुने सारा गाउँहरूमा रोगको कारण कहीँपनि विलाप हुँदैनथ्यो किनकि उहाँले ती सबैलाई निको पार्नुहुन्थ्यो । उहाँको कार्यले नै उहाँको स्‍वर्गीय अभिषेकको प्रमाण दिने गर्दथ्यो । उहाँको जीवनको हरेक क्रियाकलापमा प्रेम, दया, र करुणा प्रकट हुने गर्दथे, र उहाँको हृदय मानिसका सन्तानहरूप्रति कोमल सहानुभूतिद्वारा भरिपूर्ण हुने गर्दथ्यो । मानिसका खाँचोहरूलाई पूरा गर्न सकियोस् भन्‍ने उद्देश्‍‍यका साथ नै उहाँले मानव स्‍वभाव धारण गर्नुभयो । सबैभन्दा गरीब तथा नम्र मानिसहरू पनि उहाँको सामु आउनदेखि डराएनन् । स-साना बालबालिकाहरू पनि उहाँप्रति आकर्षित हुने गर्दथे । तिनीहरू उहाँको काखमा बस्‍न तथा प्रेम र कृपाले भरिपूर्ण विचारमग्‍न मुहारतर्फ एकटक लगाएर हेर्न मन पराउँथे । 
    

    
      
    

    
      येशूले सत्यताको एक शब्दलाई पनि दबाउनुभएन, तर यसलाई सदा प्रेमपूर्वक बताउनुभयो । मानिसहरूसँगको वार्तालापमा उहाँले सर्वाधिक निपुणता तथा विचारशील नम्र ध्यानको प्रयोग गर्नुभयो । उहाँ कदापि कठोर बन्‍नुभएन, कदापि अनावश्‍‍यक रूपमा एक रूखो वचन पनि बोल्‍नुभएन, कुनै एक संवेदनशील व्यक्तिलाई कदापि अनावश्‍‍यक पीडा दिनुभएन । उहाँले मानवजातिको दुर्बलताको निन्दा गर्नुभएन । उहाँले सदा प्रेमपूर्वक सत्य बोल्‍नुभयो । उहाँले पाखण्डीपन, अविश्‍‍वास र पापलाई तिरस्कार गर्नुभयो; तर जब उहाँले आघातपूर्ण भर्त्सनाको वचन बोल्‍नुहुन्थ्यो तब उहाँले आँसुपूर्ण बोली उच्‍चारण गर्नुहुन्थ्यो । उहाँ यरुशलेमको निम्ति रुनुभयो, जुन शहरलाई उहाँले प्रेम गर्नुहुन्थ्यो, जसका निवासीहरूले उहाँलाई बाटो, सत्य र जीवनको रूपमा ग्रहण गर्न इन्कार गरे । तिनीहरूले उहाँलाई मुक्तिदाताको रूपमा ग्रहण गर्न इन्कार गरे, तर उहाँले तिनीहरूमाथि कृपा दृष्‍टि राख्‍नुभयो । उहाँको जीवन आत्म-त्याग र अरूहरूका निम्ति एक ध्यानपूर्ण फिक्री भरिपूर्ण थियो । उहाँको दृष्‍टिमा प्रत्येक आत्मा बहुमूल्य थिए । जब कि उहाँ सदा स्‍वर्गीय मान मर्यादाद्वारा भरिपूर्ण हुनुहुन्थ्यो, उहाँ परमेश्‍‍वरको परिवारको प्रत्येक सदस्यप्रति सबैभन्दा कोमल स्‍नेहद्वारा झुक्‍नुभयो । सम्पूर्ण मानवजातिमा उहाँले पतित आत्माहरू देख्‍नुभयो जसलाई बचाउनु नै उहाँको जीवनोद्देश्‍‍य थियो । 
    

    
      
    

    
      ख्रीष्‍टको जीवनमार्फत प्रकट भएमुताबिक उहाँको चरित्र यही हो । यही नै परमेश्‍‍वरको चरित्र हो । परमेश्‍‍वरको हृदयबाट नै ख्रीष्‍टमा प्रकट भएको ईश्‍‍वरीय करुणाका धाराहरू मानिसका सन्तानहरूतर्फ बहने गर्दछन् । करुणामय मुक्तिदाता येशू नै परमेश्‍‍वर हुनुहुन्थ्यो, जो “स्‍वयम् शरीरमा प्रकट हुनुभयो ।” १ तिमोथी ३:१६ । 
    

    
      
    

    
      हामीलाई उद्धार गर्नका निम्ति नै येशू जिउनुभयो, कष्‍ट भोग्‍नुभयो र मर्नुभयो । उहाँ “अफसोसमा परेको मानिस” बन्‍नुभयो, ताकि हामी सदासर्वदाको आनन्दको भागीदार बन्‍न सक्‍नेछौं । परमेश्‍‍वरले अनुग्रह र सत्यताले पूर्ण आफ्‍नो प्रिय पुत्रलाई अतुलनीय महिमाको जगतदेखि पापद्वारा नाश र अनिष्‍ट भएको, तथा मृत्यु र सरापको छायाबाट अन्धकार बन्‍न पुगेको यस संसारमा आउने अनुमति दिनुभयो । परमेश्‍‍वरले आफ्‍नो पुत्रलाई उहाँको प्रेमको हृदयलाई तथा स्‍वर्गदूतहरूका श्रद्धालाई त्याग्‍न, र लाज, अपमान, उपहास, घृणा र मृत्यु सहनका निम्ति अनुमति दिनुभयो । “हामीमा शान्ति ल्याउने दण्ड उसमाथि पऱ्यो, र उसको कोर्राको चोटले हामी निको भयौं ।” यशैया ५३:५ । उहाँलाई उजाडस्थानमा, गेतसमनीमा, तथा क्रूसमा हेर्नुहोस्; परमेश्‍‍वरको निष्कलङ्क पुत्रले हाम्रो पापको बोझ आफूमाथि बोक्‍नुभयो । उहाँ जो परमेश्‍‍वरसित एक हुनुहुन्थ्यो, उहाँले आफ्‍नो हृदयमा पापले मानिस र परमेश्‍‍वरको बीचमा उत्पन्‍न गर्ने त्यो भयानक विच्छेदको महसूस गर्नुभयो । यसले उहाँको ओठबाट यी वेदनायुक्त पुकार उत्पन्‍न गराए, “हे मेरा परमेश्‍‍वर, हे मेरा परमेश्‍‍वर, तपाईंले मलाई किन त्याग्‍नुभएको छ ?” मत्ती २७:४६ । पापको बोझ, यसको औधिपनको भावना र परमेश्‍‍वरदेखि उहाँको आत्माको विच्छेदले नै परमेश्‍‍वरको पुत्रको हृदय तोडेको थियो । 
    

    
      
    

    
      तर यो महान् बलिदान परमेश्‍‍वरको हृदयमा मानिसप्रतिको प्रेम उत्पन्‍न गर्नका निम्ति वा बचाउने कार्यप्रति उहाँलाई राजी तुल्याउनका निम्ति गरिएको थिएन । यस्तो कदापि थिएन ! “परमेश्‍‍वरले संसारलाई यस्तो प्रेम गर्नुभयो, कि उहाँले आफ्‍ना एकमात्र पुत्र दिनुभयो ।” यूहन्‍ना ३:१६ । पिताले हामीलाई प्रेम गर्नुहुन्छ, महान् प्रायश्‍चित्तको कारणले गर्दा होइन, तर उहाँले प्रायश्‍चित्त प्रदान गर्नुभयो, किनकि उहाँले हामीलाई प्रेम गर्नुहुन्छ । ख्रीष्‍ट एक यस्तो माध्यम हुनुहुन्थ्यो जसमार्फत परमेश्‍‍वरले यस पापमय संसारमा आफ्‍नो असीमित प्रेम खन्याउन सक्‍नुभयो । “ख्रीष्‍टमा हुनुभएर परमेश्‍‍वरले संसारलाई आफूसँग मिलापमा ल्याउँदैहुनुहुन्थ्यो ।” २ कोरिन्थी ५:१९ । परमेश्‍‍वरले आफ्‍नो पुत्रसँगै कष्‍ट भोग्‍नुभयो । गेतसमनीको वेदनामा, तथा कलवरीको मृत्युमा, असीमित प्रेमले भरिपूर्ण हृदयले हाम्रो उद्धारको मूल्य चुकाउनुभएको थियो । 
    

    
      
    

    
      येशूले भन्‍नुभयो, “पिताले मलाई यसैकारण प्रेम गर्नुहुन्छ, किनकि म आफ्‍नो प्राण फेरि फिर्ता लिने हेतुले अर्पण गर्छु ।” यूहन्‍ना १०:१७ । यसको अर्थ यही हो कि, “मेरो पिताले तिमीहरूलाई यस्तो प्रेम गर्नुभयो, कि उहाँले तिमीहरूलाई उद्धार गर्नका निम्ति मैले आफ्‍नो जीवन अर्पण गरेकोमा मलाई अझ बढ्‍तारूपमा प्रेम गर्नुहुन्छ । तिमीहरूका स्थानमा जमानी बसी, आफ्‍नो जीवन अर्पण गरी, तिमीहरूका उत्तरदायित्‍व तथा अपराधहरूलाई वहन गरी म आफ्‍नो पिताको प्रियपात्र बन्‍न पुगेको छु; किनकी मेरो बलिदानद्वारा परमेश्‍‍वर धर्मी ठहराइनुहुन्छ, तथा येशूमा विश्‍‍वास गर्नेहरूलाई उहाँले धर्मी ठहराउनुहुन्छ ।” 
    

    
      
    

    
      परमेश्‍‍वरको पुत्रले बाहेक अरू कसैले पनि हामीलाई मुक्ति दिलाउन सक्‍नेथिएन, केवल उहाँले मात्र परमेश्‍‍वरको बारेमा घोषणा गर्न सक्‍नुहुनेथियो । येशूलाई मात्र परमेश्‍‍वरको प्रेमको उचाइ र गहिराइको बारेमा थाहा थियो, केवल उहाँले मात्र यसलाई प्रकट गर्न सक्‍नुहुनेथियो । पतित मानिसहरूका पक्षमा ख्रीष्‍टले गर्नुभएको असीमित बलिदानले भन्दा अरू कुनै पनि कुराले नाश भइरहेको मानवजातिप्रति परमेश्‍‍वरको प्रेमलाई व्यक्त गर्न सक्‍नेथिएन । 
    

    
      
    

    
      “परमेश्‍‍वरले संसारलाई यस्तो प्रेम गर्नुभयो, कि उहाँले आफ्‍नो एकमात्र पुत्र दिनुभयो ।” परमेश्‍‍वरले उहाँलाई मानिसहरूका बीचमा बस्‍नमात्रै दिनुभएन, तर तिनीहरूका पापहरू उठाउन, र तिनीहरूका निम्ति बलिदानको रूपमा मर्न दिनुभयो । उहाँले पापमा डुबेका मानवजातिका खातिर नै ख्रीष्‍ट दिनुभयो । ख्रीष्‍टले स्‍वयं आफैंलाई मानवजातिका हित तथा आवश्‍‍यकताहरू प्रति अभिन्‍न सवूत गर्नुपर्नेथियो । उहाँ परमेश्‍‍वरसित एकै हुनुहुन्थ्यो र उहाँले स्‍वयं आफैंलाई मानवजातिसित एक यस्तो बन्धनद्वारा जोड्‍नुभएको छ जसलाई कहिल्यै पनि टुटाउन सकिँदैन । “तिनीहरूलाई भाइ भन्‍नमा येशू शर्माउनुहुन्‍न ।” हिब्रू २:११ । उहाँ हाम्रा बलि, हाम्रा अधिवक्ता, हाम्रा दाज्यू हुनुहुन्छ, जसले परमेश्‍‍वर पिताको सिंहासन अघि हाम्रो मानव रूप धारण गरी, अन्तकालदेखि नै आफूले उद्धार गर्नुभएका वंशसँग एक हुँदै आउनुभएको छ—जो मानिसका पुत्र हुनुहुन्छ । मानिस पापको विनाश र अवनतिबाट माथि उठ्‍न सकोस्, ताकि उसले परमेश्‍‍वरको प्रेमलाई प्रतिबिम्बित गर्न सकोस् तथा पवित्रताको आनन्द बाँड्‍न सकोस् भनी उहाँले यी सबै कार्यहरू सम्पादन गर्नुभयो । 
    

    
      
    

    
      हाम्रा उद्धारको निम्ति चुकाइएको मूल्यले तथा हाम्रा स्‍वर्गीय पिताले आफ्‍नो पुत्रलाई हाम्रा खातिर मृत्युको मुखमा धकेल्‍नुभई जुन असीमित त्याग गर्नुभयो, यसले ख्रीष्‍टमार्फत हामी के बन्‍न सक्छौं भन्‍ने उच्‍च धारणाहरू पैदा गराउनेछ । जब प्रेरित यूहन्‍नाले नाश भइरहेको मानवजातिप्रति प्रकट गरिएको परमेश्‍‍वर पिताको प्रेमको उचाइ, गहिराइ, तथा चौडाइ देखे, तब उनी भक्ति तथा श्रद्धाद्वारा पूर्ण भए र यस प्रेमको महानता र कोमलताको बारेमा व्यक्त गर्ने उचित शब्द फेला पार्न असफल भई उनले संसारलाई यसतर्फ हेर्नका निम्ति आव्हान गरे । “हेर, पिताले हामीलाई कस्तो किसिमले प्रेम गर्नुभएको छ, कि हामी परमेश्‍‍वरका सन्तान भनी कहलिएकाहरू हौं, र साँच्‍चै हौं पनि ।” १ यूहन्‍ना ३:१ । यस वचनले मानिसको कति ठूलो महत्‍व देखाउँदछ; पापको कारण मानवजाति शैतानको दास बन्‍न पुगेका छन् । ख्रीष्‍टको प्रायश्‍चित्तको बलिदानप्रतिको विश्‍‍वासद्वारा आदमका सन्तानहरू परमेश्‍‍वरका सन्तान बन्‍न सक्‍नेछन् । ख्रीष्‍टले मानव स्‍वभाव धारण गर्नुभई मानवजातिलाई माथि उठाउनुभयो । पतित मानिसहरूलाई त्यस स्थानमा राखिएको छ जहाँ तिनीहरू ख्रीष्‍टसँगको सम्बन्धद्वारा वास्तवमा “परमेश्‍‍वरका सन्तान” भनी कहलाइने योग्य बन्‍न सक्छन् । 
    

    
      
    

    
      यस प्रकारको प्रेम बेजोड छ । हामी स्‍वर्गीय राजाका सन्तान हौं ! अति बहुमूल्य प्रतिज्ञा ! सबैभन्दा गहनरूपमा मनन गरिनुपर्ने एक बिषय ! जुन संसारले उहाँलाई प्रेम गरेन त्यही संसारको निम्ति परमेश्‍‍वरको एक अनुपम प्रेम ! यस विचारमा आत्मालाई अधीनमा पार्न सक्‍ने एक शक्ति छ र मनलाई परमेश्‍‍वरको इच्छाको बन्धनमा ल्याउँदछ । क्रूसको प्रकाशमा जति नै बढी मात्रामा हामी ईश्‍‍वरीय चरित्रको बारेमा अध्ययन गर्ने गर्दछौं त्यति नै बढी मात्रामा हामी दया, कोमलता, तथा न्याय र इन्साफसँग माफी एकबद्ध भएको देख्दछौं, र त्यति नै बढ्‍तारूपमा हामी त्यस प्रेमको बारेमा असंख्य प्रमाणहरू फेला पार्दछौं जुन असीमित छ र जसको कोमल करुणा कुनै एक आमाको आफ्‍नो भौतारिएको छोराप्रति प्रकट हुने व्याकुल करुणाभन्दा कैयौं गुणा बढी छ । 
    

    

    
      
    

    
      २. पापीलाई ख्रीष्‍टको आवश्‍‍यकता
    

    
      
    

    
      मौलिकरूपले मानिस प्रभावशाली शक्ति तथा सन्तुलित विचारद्वारा भरिपूर्ण थियो । ऊ आफ्‍नो अस्तित्‍वमा पूर्ण थियो, र परमेश्‍‍वरसित उसको मेलमिलाप थियो । उसका विचारहरू शुद्ध थिए, र उसका लक्ष्यहरू पवित्र थिए । तर अनाज्ञाकारिताद्वारा उसका शक्तिहरू पथभ्रष्‍ट बन्‍न पुगेका थिए, र स्‍वार्थीपनले प्रेमलाई विस्थापित गऱ्यो । अपराधको कारण उसको स्‍वभाव यति दुर्बल बन्‍न पुग्यो कि उसलाई स्‍वयं आफ्‍नै शक्तिद्वारा दुष्‍टताको शक्ति विरुद्ध सामना गर्नु असम्भव थियो । ऊ शैतानद्वारा कैदी बनाइएको थियो, र यदि परमेश्‍‍वरले विशेषरूपमा हस्तक्षेप नगर्नुभएको हुँदो हो त सदाको निम्ति यही हालतमा रहनेथियो । मानिसको सृष्‍टिमा ईश्‍‍वरीय योजनालाई भताभुङ्ग पार्नु, र पृथ्वीलाई शोक तथा उजाडपनले भर्नु नै शैतानको उद्देश्‍‍य थियो । र यी सबै दुष्कार्य परमेश्‍‍वरले मानिसको उत्पत्ति गर्नुभए वापत उत्पन्‍न भएको नतिजा हो भनी ऊ आैंल्याउन चाहन्थ्यो । 
    

    
      
    

    
      आफ्‍नो पापविहीन अवस्थामा मानिसले परमेश्‍‍वरको साथ आनन्दमय वार्तालाप गर्ने गर्थ्यो, जसमा “ज्ञान र बुद्धिका सारा सम्पत्ति लुकेका छन् ।” कलस्सी २:३ । तर ऊ पापमा डुबेपश्‍चात् उसले पवित्रताबाट कुनै आनन्द प्राप्‍त गर्न सकेन, र उसले परमेश्‍‍वरको उपस्थितिदेखि लुक्‍ने प्रयास गऱ्यो । अपरिवर्तित हृदयको अवस्था अझैपनि यस्तै छ । परमेश्‍‍वरसित मेलमिलापमा नरहेको कारण उसले उहाँको संगतिमार्फत कुनै आनन्द हासिल गर्दैन । पापी मानिस परमेश्‍‍वरको उपस्थितिमा खुशी रहन सकेन; ऊ पवित्र जनहरूका संगतिदेखि पछि हट्‍ने गर्दथ्यो । यदि उसलाई स्‍वर्गमा प्रवेश गर्न अनुमति दिइएको भए पनि यसले उसलाई कुनै आनन्द प्रदान गर्नेथिएन । स्‍वर्गमा निःस्‍वार्थ प्रेमको भावनाले शासन गरेको हुन्छ—जहाँ प्रत्येक आत्मा असीमित प्रेमको हृदयसँगै उत्प्रेरित हुने गर्दछ—यस्तो ठाउँमा उसको आत्माले प्रत्युत्तर स्‍वरूप कुनै समानता प्राप्‍त गर्न सक्‍नेथिएन । उसका विचारहरू, उसका अभिरुचिहरू, उसका उद्देश्‍‍यहरू त्यहाँका पापरहित निवासीहरूका सामु बिरानो सावित हुनेथिए । स्‍वर्गको रागमा ऊ एक प्रतिकूल ध्वनि सावित हुनेछ । स्‍वर्ग उसको निम्ति एक यातनाको स्थान हुनेछ; र उसले परमेश्‍‍वरदेखि लुक्‍ने तीव्र इच्छा गर्नेछ जो स्‍वर्गको ज्योति तथा यसको आनन्दको केन्द्र हुनुहुन्छ । दुष्‍टलाई स्‍वर्गबाट अलग पार्ने परमेश्‍‍वरको स्‍वेच्छाचारी आदेशले होइन; तर तिनीहरू स्‍वयं आफैं अयोग्य ठहरिएर स्‍वर्गदेखि अलग हुन पुग्दछन् । तिनीहरूका निम्ति परमेश्‍‍वरको महिमा एक भस्म पार्ने आगो सावित हुनेछ । तिनीहरूले विनाशलाई स्‍वागत गर्दछन्, ताकि तिनीहरू उहाँको मुहारदेखि लुक्‍न सक्‍नेछन् जो तिनीहरूलाई उद्धार गर्नका निम्ति मर्नुभयो । 
    

    
      
    

    
      जुन पापको दलदलमा हामी डुबेका छौं त्यसबाट स्‍वयं आफ्‍नो युक्तिद्वारा छुटकारा पाउनु हाम्रो निम्ति असम्भव छ । हाम्रो हृदय दुष्‍ट छ, र हामीले यसलाई परिवर्तन गर्न सक्दैनौं । “अशुद्धबाट कसले शुद्ध निकाल्‍न सक्छ ? कसैले सक्दैन !” “पापमय शरीरतिर लागेको मनचाहिँ परमेश्‍‍वरप्रति शत्रुता हो । परमेश्‍‍वरका व्यवस्थाको अधीनमा त्यो हुँदैन, न त त्यो कहिल्यै हुन सक्छ ।” अय्यूब १४:४; रोमी ८:७ । शिक्षा, संस्कृति, इच्छाशक्तिको प्रयोग, मानव चेष्‍टा, यी सबैका आ-आफ्‍नै उचित दायरा छन्, तर यहाँ ती सबै शक्तिहीन छन् । तिनले बाह्यरूपमा एक शुद्धताको आचरण उत्पन्‍न गराउन सक्‍लान्, तर तिनले हृदयलाई परिर्वतन गर्न सक्दैनन्; तिनले जीवनको मुहानहरूलाई शुद्ध पार्न सक्दैनन् । मानिसहरू पापबाट पवित्रतामा परिवर्तन हुनु अघि त्यहाँ उनीहरूका आत्मा भित्रबाट एक शक्तिले, तथा माथिबाट एक नयाँ जीवनले काम गरिरहेको हुनुपर्छ । त्यो शक्ति ख्रीष्‍ट हो । उहाँको अनुग्रहले मात्र आत्माको निर्जीव सामर्थ्यहरूलाई जगाउन सक्दछ, र यसलाई परमेश्‍‍वरतर्फ तथा पवित्रतातर्फ खिँच्‍न सक्दछ । 
    

    
      
    

    
      मुक्तिदाताले भन्‍नुभयो, “कोही माथिबाट जन्मेन भने” नयाँ जीवनतर्फ डोऱ्याउने नयाँ हृदय, नयाँ इच्छा, अभिप्राय र उद्देश्‍‍यहरू प्राप्‍त नगरेसम्म, “उसले परमेश्‍‍वरको राज्यलाई देख्‍न सक्दैन ।” यूहन्‍ना ३:३ । स्‍वभावद्वारा मानिसमा जुन असलपन रहन्छ । त्यसको मात्र उन्‍नति गरिनुपर्छ भन्‍ने विचारधारा एक घातक छल हो । “जो मानिस आत्मिक छैन, त्यसले परमेश्‍‍वरका आत्माका कुराहरू ग्रहण गर्दैन । किनकि ती कुराहरू त्यसको निम्ति मूर्खता हुन्छन्, र त्यसले ती बुझ्‍न सक्दैन, किनकि ती कुराहरू आत्मिक रीतिले मात्र चिन्‍न सकिन्छ ।” “मैले तिमीलाई नयाँ गरी जन्मनुपर्छ भन्दा अचम्म नमान ।” १ कोरिन्थी २:१४; यूहन्‍ना ३:७ । ख्रीष्‍टको विषयमा यसरी लेखिएको छ, “उहाँमा जीवन थियो, र त्यो जीवन मानिसहरूको ज्योति थियो ।” “अरू कसैमा मुक्ति छैन, किनकि हामीले मुक्ति पाउनलाई स्‍वर्गमुनि मानिसहरूमा अर्को कुनै नाउँ दिइएको छैन ।” यूहन्‍ना १:४; प्रेरित ४:१२ । 
    

    
      
    

    
      परमेश्‍‍वरको प्रेमको विषयमा ज्ञानबोध गर्नु, र उहाँको चरित्रको परोपकारीता तथा पैतृक कोमलतालाई देख्‍नु मात्र यथेष्‍ट छैन । उहाँको व्यवस्थाको ज्ञान र न्यायको बारेमा थाहा पाउनु तथा यो प्रेमको अनन्त सिद्धान्तमा आधारित छ भनी देख्‍नु मात्र यथेष्‍ट छैन । प्रेरित पावलले यी सबै कुराहरू स्पष्‍ट देखे र उनले यसो भने, “व्यवस्था असल छ भनी म सहमत हुन्छु ।” “व्यवस्था पवित्र छ, र आज्ञा पवित्र, न्यायसङ्गत र असल छ ।” तर आफ्‍नो हृदय छुने वेदना र निराशाको तीतोपनमा उनले थप यसो भने, “मचाहिँ शारीरिक छु, र पापैमा बेचिएको छु ।” रोमी ७:१६, १२, १४ । उनले पवित्रता र धार्मिकताको तीव्र अभिलाषा राखेका थिए, जुन उनी स्‍वयं आफैं प्राप्‍त गर्न शक्तिहीन थिए, र उनले यसरी पुकारे, “हाय, म कस्तो दुःखी मानिस ! यस मृत्युको शरीरबाट मलाई कसले छुटाउला ?” रोमी ७:२४ । सबै राज्यका, र सबै युगका मानिसहरूका बोझले लादिएका हृदयदेखि निस्किएका पुकारहरू यसरी नै माथि स्‍वर्गसम्मै पुग्‍ने गरेका छन् । सबैको निम्ति त्यहाँ केवल एक मात्र यस्तो जवाफ छ, “हेर, संसारको पाप उठाइलैजाने परमेश्‍‍वरका थुमा !” यूहन्‍ना १:२९ । 
    

    
      
    

    
      त्यहाँ अनेकौं यस्ता उदाहरणहरू छन् जसद्वारा परमेश्‍‍वरको आत्माले यस सत्यतालाई चित्रण गर्न तथा जुन मानिसहरू अपराधको बोझबाट मुक्त हुनलाई तीव्र अभिलाषा राख्दछन् तिनीहरूलाई यो कुरा सरल तुल्याउने प्रयत्‍न गर्नुभयो । जब एसावलाई छल गरी आफ्‍नो यस पाप पश्‍चात् याकूब आफ्‍नो पिताको घरबाट भागे तब उनी दोषको भावनाद्वारा लादिन पुगेका थिए । जब उनी एक्‍लो तथा त्यागिएका अवस्थामा थिए, जीवनलाई सुखमय तुल्याउने सारा थोकहरूबाट अलग्गिन पुगेका थिए, तब त्यस अवस्थामा सबै कुराहरूमाथि एउटै मात्र चिन्ता जसले उसको आत्मालाई थिचिराखेको थियो, त्यो यो डर थियो कि उसको पापले उसलाई परमेश्‍‍वरदेखि अलग तुल्याइदिएको छ, कि ऊ स्‍वर्गबाट नै त्यागिएको छ । खिन्‍नताका साथ उनी रूखो भूमिमा विश्राम लिन बसे, उनको वरिपरि केवल एकान्त डाँडाकाँडाहरू थिए भने माथिचाहिँ ताराहरूद्वारा चम्किलो आकाश थियो । जसै उनी निद्रामा परे, तब उनको सपनामा एक अनौठो प्रकारको ज्योति चम्किन पुग्यो; र जुन समतल भूमिमा उनी पल्टिरहेका थिए त्यहीँबाट विशाल छायामय भऱ्याङका खुड्‍किलाहरू स्‍वर्गको प्रवेशद्वारसम्मै पुगेका जस्ता देखिन्थे, र परमेश्‍‍वरका दूतहरू त्यसमा उक्‍लँदै र ओर्लंदै थिए; र महिमीत ज्योतिबाट सान्त्‍वना तथा आशाको सन्देशका साथ ईश्‍‍वरीय वाणी सुनिएको थियो । यसरी याकूबलाई यो कुरा थाहा दिइयो कि मुक्तिदाताले नै उनको आत्माको खाँचो तथा तीव्र अभिलाषालाई पूरा गर्नुभएको थियो । उनले आनन्द र कृतज्ञताका साथ एक मार्ग प्रकट भएको देखे जसद्वारा उनले एक पापीको हैसियतले पनि परमेश्‍‍वरमा सम्बन्ध पुनःस्थापना गर्न सक्‍नेछन् । उनको सपनाको रहस्यपूर्ण भऱ्याङले येशूको प्रतिनिधित्‍व गरेको थियो, जो परमेश्‍‍वर र मानिसबीचको सम्बन्धको एक मात्र माध्यम हुनुहुन्छ । 
    

    
      
    

    
      यो त्यही उदाहरण हो जुन ख्रीष्‍टले नथानेलसँग वार्तालाप गर्नुभएको रूपमा उल्‍लेख गर्नुभयो, जब उहाँले भन्‍नुभयो, “तिमीहरूले स्‍वर्ग उघ्रिएको र परमेश्‍‍वरका दूतहरूलाई मानिसको पुत्रमाथि उक्‍लँदै र ओर्लंदैगरेका देख्‍नेछौ ।” यूहन्‍ना १:५१ । स्‍वधर्मत्यागद्वारा मानिसले स्‍वयं आफैंलाई परमेश्‍‍वरबाट अलग तुल्यायो; र पृथ्वी स्‍वर्गबाट अलग्गिन पुग्यो । बीचमा जुन खाडी थियो त्यसको वारपार हुनेगरी कुनै सम्पर्क हुन सक्‍नेथिएन । तर ख्रीष्‍टमार्फत पृथ्वी पुनः स्‍वर्गसित जोडिएको छ । स्‍वयं उहाँकै गुणहरूद्वारा ख्रीष्‍टले पापद्वारा बनेको खाडीलाई जोड्‍नुभएको छ, ताकि सेवा गर्न स्‍वर्गदूतहरूले मानवजातिसित परस्पर सम्पर्क कायम राख्‍न सक्‍नेछन् । ख्रीष्‍टले पतित मानिसलाई उसको दुर्बलता र असहायपनदेखि असीमित शक्तिको स्रोतसित सम्बन्ध जोड्‍नुहुन्छ । 
    

    
      
    

    
      तर यदि मानिसहरू पतित मानवजातिका आशा र सहायताको एकमात्र स्रोतलाई उपेक्षा गर्दछन् भने तिनीहरूका प्रगति गर्न सपना, र मानवजातिलाई उकास्‍ने सबै प्रयत्‍नहरू व्यर्थ सावित हुनेछन् । “हरेक असल दान र हरेक सिद्ध वरदान” परमेश्‍‍वरबाट आउँदछ (याकूब १:१७) । उहाँमा बाहेक अन्य कसैमा पनि साँचो श्रेष्‍ठताको चरित्र पाईंदैन । ख्रीष्‍ट नै परमेश्‍‍वरकहाँ पुग्‍ने एकमात्र मार्ग हुनुहुन्छ । उहाँ भन्‍नुहुन्छ, “बाटो, सत्य र जीवन म नै हुँ । मद्वारा बाहेक कोही पनि पिताकहाँ आउन सक्दैन ।” यूहन्‍ना १४:६ । 
    

    
      
    

    
      परमेश्‍‍वरको हृदय पृथ्वीमा रहेका आफ्‍ना सन्तानहरूप्रति एक यस्तो प्रेमका साथ व्याकुल बन्दछ जुन मृत्युभन्दा पनि मजबुत छ । आफ्‍नो पुत्रलाई हाम्रो निम्ति दिनुभई उहाँले त्यही एक उपहारमार्फत हाम्रो निम्ति सारा स्‍वर्ग नै खन्याउनुभएको छ । मुक्तिदाताको जीवन र मरण, मध्यस्थता, स्‍वर्गदूतहरूका सेवा, पवित्र आत्माको बिन्ती, हरेक तवरद्वारा काम गरिरहनुभएको पिता, स्‍वर्गीय अस्तित्‍वहरूका अटुट अभिरुचि—यी सबै कुराहरू मानिसको उद्धारको पक्षमा कार्यान्वयन गरिएका हुन् । 
    

    
      
    

    
      हाम्रो निम्ति जुन आश्‍चर्यजनक बलिदान गरिएको छ त्यसको बारेमा हामी मनन गरौं । हराएकाहरूलाई पुनः प्राप्‍त गर्न र तिनीहरूलाई पिताको घरमा फिर्ता ल्याउनका निम्ति स्‍वर्गले जुन परिश्रम तथा शक्ति खर्च गरेको छ त्यसको हामी प्रशंसा गरौं । असल कार्यका निम्ति इनामहरू, स्‍वर्गको आनन्द, स्‍वर्गदूतहरूका साथ स्थापना हुने सम्बन्ध, परमेश्‍‍वर तथा उहाँको पुत्रसँगको संगत, अनन्तकालसम्म नै हुने हाम्रा सबै शक्तिहरूका विस्तार—यी सबै प्राप्‍तिका निम्ति यो भन्दा मजबुत प्रेरणाहरू, र यो भन्दा शक्तिशाली कार्य कदापि परिचालन गर्न सकिनेथिएन । के यी सबै कुराहरू हाम्रा सृष्‍टिकर्ता तथा उद्धारकर्तालाई हृदयदेखि नै प्रेमपूर्ण सेवा प्रदान गर्नका निम्ति हाम्रा निम्ति महान् प्रेरणा तथा प्रोत्साहनहरू होइनन् त ? 
    

    
      
    

    
      र अर्को पक्षमा पापको विरुद्धमा घोषणा गरिएका परमेश्‍‍वरका इन्साफहरू, अनिवार्य प्रतिशोध, हाम्रो चरित्रको पतन, र अन्तिम विनाशका घटनाहरू हामीलाई शैतानको सेवाविरुद्ध सचेत गराउनका निम्ति परमेश्‍‍वरको वचनमा उल्‍लेख गरिएका छन् । 
    

    
      
    

    
      के हामी उहाँको कृपाप्रति ध्यान नदिने त ? उहाँले यो भन्दा बढी के गर्न सक्‍नुहुन्थ्यो ? हामीले स्‍वयं आफैंलाई उहाँमा एक उचित सम्बन्धमा बाँधौं जसले हामीलाई अद्‌भुत प्रेमका साथ प्रेम गर्नुभएको छ । हाम्रो निम्ति जुटाइएका उपायहरूबाट लाभ उठाऔं ताकि हामी उहाँको स्‍वरूपमा परिवर्तित हुन सक्‍नेछौं, र सेवा गर्ने स्‍वर्गदूतहरूसित संगीपन प्राप्‍त गर्नका निम्ति, तथा पिता र पुत्रसित मधुरो सम्बन्ध र सम्पर्क प्राप्‍त गर्नका निम्ति पुनःस्थापना गरिनेछौं । 
      

    

    
      ३. पश्‍चात्ताप
    

    
      
    

    
      मानिस कसरी परमेश्‍‍वरको सामु धर्मी ठहरिने ? पापी कसरी धर्मी बन्‍न सक्‍नेछ ? केवल ख्रीष्‍टद्वारा मात्र हामी परमेश्‍‍वरसित, र पवित्रताको साथमा मधुरो सम्बन्धमा ल्याइनेछौं; तर हामी कसरी ख्रीष्‍टमा आउनुपर्नेछ त ? जसरी पेन्तिकोसको दिनमा भीडले सोधेका थिए त्यसरी नै आज पनि कैयौंले यही प्रश्‍न गर्दैछन् । जब पापको कारण दोषी ठहरिएर तिनीहरूले यसरी पुकारे, “हामी के गरौं ?” तब पत्रुसको जवाफ यसप्रकार थियो, “पश्‍चात्ताप गर्नुहोस् ।” प्रेरित २:३७, ३८ (KJV) । केही समय पश्‍चात् अर्कै समयमा उनले भने, “पश्‍चात्ताप गर्नुहोस् र फर्कनुहोस्, कि तपाईंहरूका पाप मेटिऊन् ।” प्रेरित ३:१९ । 
    

    
      
    

    
      पश्‍चात्तापले पापप्रति शोक व्यक्त गर्नु र यसबाट तर्किनु भन्‍ने दुई पक्षलाई समावेश गर्दछ । जबसम्म हामीले पापले ल्याउने विनाशलाई देख्‍नेछैनौं तबसम्म हामीले यसलाई त्याग्‍नेछैनौं; र जबसम्म हामी हृदयदेखि नै पापबाट तर्कने छैनौं तबसम्म जीवनमा साँचो परिवर्तन आउनेछैन । 
    

    
      
    

    
      कैयौं मानिसहरू पश्‍चात्तापको साँचो स्‍वभावबारे बुझ्‍न सक्दैनन् । असंख्य मानिसहरू आफ्‍नो पापको निम्ति शोक व्यक्त गर्दछन् र यसको साथै आफ्‍नो जीवनमा एक बाह्य सुधार पनि ल्याउँदछन् किनकि तिनीहरू यो कुरामाथि डर मान्दछन् कि तिनीहरूका गलत कार्यहरूले स्‍वयं तिनीहरूमाथि नै कष्‍ट ल्याउनेछ । तर बाइबलमुताबिक यो पश्‍चात्ताप होइन । तिनीहरू पापको सट्टा कष्‍टप्रति शोक मान्‍ने गर्दछन् । जब एसावले सदाको निम्ति आफ्‍नो जेष्‍ठ-अधिकार गुमाइसकेका तथ्यताबारे चाल पाए त्यतिखेर उनले यस्तै प्रकारको शोक व्यक्त गरे । हातमा तलवार लिई आफ्‍नो बाटोमा उभिरहेका स्‍वर्गदूतदेखि त्रसित भई बालामले आफ्‍नो दोष स्‍वीकार गरे, अन्यथा उसले आफ्‍नो जीवन गुमाउनु पनि पर्नेथियो; तर त्यहाँ पापप्रति कुनै वास्तविक पश्‍चात्तापको भावना थिएन, उद्देश्‍‍यमा कुनै परिवर्तन थिएन न त अधर्मप्रति कुनै घृणा नै थियो । यहूदा इस्करियोतले आफ्‍नो परमप्रभुलाई धोका दिइसकेपछि यसो भने, “मैले निर्दोष मानिसलाई धोका दिएर पाप गरेको छु ।” मत्ती २७:४ । 
    

    
      
    

    
      दण्डको एक भयानक चेतना र इन्साफको एक डरलाग्दो दृष्‍टिद्वारा उसको दोषी आत्मादेखि यो पाप स्‍वीकार उत्पन्‍न भएको थियो । जुन परिणामहरू ऊ माथि आइलाग्‍नुपर्नेथियो तिनले उसलाई त्रासको भावनाद्वारा भरिदियो, तर परमेश्‍‍वरको निष्खोट पुत्रलाई धोका दिएको बारेमा तथा इस्राएलको पवित्र जनलाई तिरस्कार गरेको बारेमा उसको आत्माभित्र कुनै गहिरो तथा भग्‍न-हृदय शोक थिएन । फारोले परमेश्‍‍वरको इन्साफद्वारा कष्‍ट भोगिरहेका अवस्थामा थप सजायबाट बच्‍नका निम्ति आफ्‍नो पापलाई स्‍वीकार गऱ्यो, तर विपत्तिहरू हट्‍नासाथ स्‍वर्गको विरुद्धमा आफ्‍नो अटेरिपनतर्फ नै फर्कियो । यी सबै व्यक्तिहरूले पापका परिणामहरूप्रति विलाप गरे, तर पापकै लागि चाहिँ शोक प्रकट गरेनन् । 
    

    
      
    

    
      तर जब हृदय परमेश्‍‍वरको आत्माको प्रभावप्रति समर्पित रहन्छ, तब विवेक सचेत बन्‍नेछ, र पापीले परमेश्‍‍वरको व्यवस्थाको गहिराइ तथा पवित्रताको बारेमा केही बुझ्‍न सक्‍नेछ जुन स्‍वर्ग र पृथ्वीमाथि उहाँको शासनको जग हो । “हरेक मानिसलाई ज्ञान प्रदान गर्ने साँचो ज्योति संसारमा आउँदैहुनुहुन्थ्यो” यही ज्योतिले आत्माको गोप्य कोठाहरूलाई उज्यालो पार्दछ, र अन्धकारका गुप्‍त कुराहरू प्रकट हुन्छन् । यूहन्‍ना १:९ । विश्‍‍वासले मन र हृदयलाई अधिकारमा राख्दछ । पापीले यहोवेको धार्मिकताको बारेमा चेतना पाउँदछ, र आफ्‍नो अपराध तथा अशुद्धताका साथ हृदय जाँच्‍नुहुने परमेश्‍‍वरको सामु जान डराउँदछ । उसले परमेश्‍‍वरको प्रेम, पवित्रताको सौन्दर्य, र शुद्धताको आनन्दलाई देख्दछ; अनि शुद्ध बन्‍ने तथा स्‍वर्गीय सम्बन्धमा पुनःस्थापित हुने अभिलाषा राख्दछ । 
    

    
      
    

    
      दाऊदले आफ्‍नो पतन पश्‍चात् गरेका प्रार्थनाले पापप्रति व्यक्त गरिने साँचो शोकको स्‍वभावको बारेमा चित्रण गर्दछ । उनको पश्‍चात्ताप साँचो तथा गहिरो तवरको थियो । उनले आफ्‍नो अपराधलाई ढाकछोप गर्ने कुनै प्रयत्‍न गरेनन्, न त आउनेवाला दण्डदेखि बच्‍ने इच्छाले नै उनलाई प्रार्थना गर्नका निम्ति प्रेरित गरेको थियो । दाऊदले आफ्‍नो अपराधको भीषण रूप देखे; उनले आफ्‍नो आत्माको कलङ्क देखे अनि आफ्‍नो पापलाई घृणा गरे । उनले केवल माफीको निम्ति प्रार्थना गरेका थिएनन् तर हृदयको शुद्धताको निम्ति पनि प्रार्थना गरेका थिए । उनले पवित्रताको आनन्द प्राप्‍त गर्न तथा परमेश्‍‍वरसित मधुर सम्बन्ध र सम्पर्क पुनःस्थापना गर्ने अभिलाषा राखे । उनको आत्माको बोली यसप्रकार थियो: 
    

    
      
    

    
      “धन्य त्यो व्यक्ति, जसका अपराध क्षमा भएको छ, र जसका पाप ढाकिएका छन् । त्यो मानिस धन्य हो, जसलाई परमप्रभुले दोषी ठहराउनुहुन्‍न, र जसको मनमा छलकपट छैन ।” भजनसंग्रह ३२:१, २ । 
    

    
      
    

    
      “हे परमेश्‍‍वर, तपाईंको अचूक करुणाअनुसार ममाथि दया गर्नुहोस्; तपाईंका असंख्य कोमल कृपाहरूअनुसार मेरा अपराधहरू मेटाइदिनुहोस् !...किनकि म मेरा अपराधहरू स्‍वीकार गर्छु; अनि मेरो पाप निरन्तर मेरै सामुन्‍ने छ ।...हिसपले मलाई चोख्याउनुहोस्, र म शुद्ध हुनेछु; मलाई धुनुहोस्, र म हिउँभन्दा सेतो हुनेछु ।...हे परमेश्‍‍वर, मभित्र शुद्ध हृदय सृजनुहोस्, र मभित्र स्थिर आत्मालाई नयाँ तुल्याउनुहोस् ! तपाईंको उपस्थितिबाट मलाई ननिकाल्‍नुहोस् र तपाईंको पवित्र आत्मा मबाट नलैजानुहोस् ! तपाईंको उद्धारको आनन्द मलाई फेरि दिनुहोस् र तपाईंको इच्छुक आत्माले मलाई सम्हाल्‍नुहोस् !...हे परमेश्‍‍वर, मेरा उद्धारका परमेश्‍‍वर, मलाई रक्तपातको दोषदेखि छुटकारा दिनुहोस्; र मेरो जिब्रोले तपाईंको धार्मिकताको गीत उच्‍च सोरले गाउनेछ ।” भजनसंग्रह ५१:१-१४ (KJV) । 
    

    
      
    

    
      यस प्रकारको पश्‍चात्ताप गर्नु हाम्रो पहुँचदेखि धेरै पर छ; यो त केवल ख्रीष्‍टबाट मात्र प्राप्‍त हुने गर्दछ जो स्‍वर्गमा जानुभयो र जसले मानिसहरूलाई वरदानहरू दिनुभएको छ । 
    

    
      
    

    
      धेरै मानिसहरू यही भुलमा पर्दै ख्रीष्‍टले तिनीहरूलाई दिन चाहनुभएको सहायता प्राप्‍त गर्नमा असफल बन्‍न पुग्दछन् । तिनीहरू यो सोचाई राख्दछन् कि सर्वप्रथम पश्‍चात्ताप नगरेसम्म तिनीहरू ख्रीष्‍टकहाँ आउन सक्‍ने छैनन्, र पश्‍चात्तापले नै आफ्‍ना पापहरूका क्षमा प्राप्‍तिका निम्ति तयार पार्दछ । यो कुरा साँचो हो कि पापदेखि क्षमा प्राप्‍त हुनु अघि पश्‍चात्तापको स्थान आउँदछ; किनकि भग्‍न र चूर्ण हृदयले एकमात्र मुक्तिदाताको आवश्‍‍यकताको बारेमा महसूस गर्नेछ । तर के पापीले येशूकहाँ आउनु अघि पश्‍चात्ताप नगरुञ्‍जेलसम्मै प्रतीक्षा गर्नुपर्नेछ त ? के पश्‍चात्तापलाई पापी र मुक्तिदाता बीचको एक अवरोध बनाइनुपर्छ त ? 
    

    
      
    

    
      बाइबलले यो कुरा सिकाउँदैन कि पापीले ख्रीष्‍टको निमन्‍‍त्रणाप्रति ध्यान दिनु अघि उसले पश्‍चात्ताप गर्नुपर्नेछ । “हे सबै थाकेका र बोझले दबिएका हो, मकहाँ आओ, म तिमीहरूलाई विश्राम दिनेछु ।” मत्ती ११:२८ । ख्रीष्‍टबाट प्राप्‍त हुने शक्तिले मात्र साँचो पश्‍चात्तापतर्फ डोऱ्याउँदछ । इस्राएलीहरूलाई दिएका आफ्‍नो वक्तव्यमा पत्रुसले यस प्रसंगलाई यसरी स्पष्‍ट पारेका थिए, “परमेश्‍‍वरले इस्राएलको पश्‍चात्तापको लागि र तिनीहरूका पापहरूको क्षमा दिन उहाँलाई राजा र मुक्तिदाता तुल्याईकन आफ्‍नो दाहिने बाहुलीले उच्‍च पार्नुभयो ।” प्रेरित ५:३१ । जसरी हामीले ख्रीष्‍टविना माफी पाउन सक्दैनौं त्यसरी नै ख्रीष्‍टको आत्माविना विवेकलाई सचेत पार्नका निम्ति पश्‍चात्ताप गर्न सक्‍नेछैनौं । 
    

    
      
    

    
      ख्रीष्‍ट नै हरेक उचित प्रेरणाको मुहान हुनुहुन्छ । केवल उहाँले मात्र हृदयमा पापको विरुद्धमा दुश्‍‍मनी भावना उब्‍जाउन सक्‍नुहुनेछ । सत्यता र पवित्रताप्रति हरेक आकांक्षा तथा स्‍वयं आफ्‍नै पापप्रति प्रकट गरिने हरेक दोष सिद्धिको भावना नै उहाँको आत्माले हाम्रो हृदयमा प्रभाव पार्दैछ भन्‍ने एक प्रमाण हो । 
    

    
      
    

    
      येशूले भन्‍नुभयो, “अनि जब म पृथ्वीमा उचालिन्छु, म सबै मानिसलाई आफूतिर खिँच्‍नेछु ।” यूहन्‍ना १२:३२ । ख्रीष्‍टलाई संसारको पापको खातिर मर्नुभएको एक मुक्तिदाताको रूपमा पापीहरूका सामु प्रकट गरिएको हुनुपर्छ; र जसै हामी कलवरीको क्रूसमा परमेश्‍‍वरको थुमातर्फ हेर्दछौं, तब हाम्रो मनमा उद्धारको रहस्य खुल्‍न थाल्‍नेछन् र परमेश्‍‍वरको भलाइले हामीलाई पश्‍चात्तापतर्फ डोऱ्याउनेछ । पापीहरूका निम्ति मर्नुभएर ख्रीष्‍टले बुझ्‍नै नसकिने तवरको प्रेम प्रकट गर्नुभएको छ; र जसै पापीले यस प्रेमतर्फ नजर लगाउँदछ तब यसले हृदयलाई कोमल तुल्याउँदछ, मनलाई प्रभावित तुल्याउँदछ, र आत्माभित्र चूर्णपन उत्पन्‍न गर्दछ । 
    

    
      
    

    
      यो कुरा साँचो हो कि कहिलेकाहीँ मानिसहरू आफ्‍ना पापमय चालहरूदेखि लज्‍जित बन्‍न पुग्दछन्, र तिनीहरूले ख्रीष्‍टतर्फ आकर्षित हुँदैछौं भन्‍ने कुराको चाल पाउनु अघि आफ्‍ना केही दुष्‍ट बानीहरूलाई त्याग्दछन् । ख्रीष्‍टको शक्तिद्वारा आकर्षित भएकै कारण तिनीहरूले साँचो इच्छाका साथ आफ्‍नो जीवनमा सुधार ल्याउने प्रयत्‍न गर्दछन् । जुन प्रभावप्रति तिनीहरू अचेत छन् त्यसैले आत्माभित्र काम गर्दछ, र विवेक सचेत बन्‍न पुग्दछ, र यसरी बाह्य जीवनमा सुधार आउँदछ । र जब ख्रीष्‍टले तिनीहरूलाई उहाँको क्रूसतर्फ तथा उहाँलाई हेर्नका निम्ति खिँच्‍नुहुन्छ जसलाई तिनीहरूका पापले घोचेको छ, तब अन्तरात्माले व्यवस्था स्पष्‍टसाथ बुझ्‍न सक्छ । तिनीहरूका जीवनका दुष्‍टता तथा आत्माभित्र गडेको पाप तिनीहरूलाई प्रकट गरिन्छ । तिनीहरूले ख्रीष्‍टको धार्मिकताको बारेमा केही बुझ्‍न थाल्दछन् र यसो भन्‍नेछन्, “वास्तवमा पाप के हो जसद्वारा पीडित व्यक्तिलाई उद्धार गर्नका निम्ति यति ठूलो बलिदानको आवश्‍‍यकता पर्दछ ?” “के हाम्रो नाश नहोस् तर अनन्त जीवन पाओस् भन्‍ने हेतुले यी सबै कष्‍ट तथा सबै अपमानका माग गरिएको थियो त ?” 
    

    
      
    

    
      पापीले यस प्रेमको विरोध गर्न वा ख्रीष्‍टतर्फ आकर्षित हुन अस्‍वीकार गर्ला; तर यदि उसले विरोध नगरेको खण्डमा ऊ येशूतर्फ आकर्षित हुनेछ; र मुक्तिको योजनाको ज्ञानले आफ्‍नो पापको पश्‍चात्तापको भावनाका साथ उसलाई क्रूसको फेदसम्म डोऱ्याउनेछ, जुन पापले परमेश्‍‍वरको प्रिय पुत्रलाई कष्‍ट पुऱ्याएको थियो । 
    

    
      
    

    
      जुन ईश्‍‍वरीय मनले प्रकृतिका वस्तुहरूमाथि काम गरिरहेको छ त्यही मनले मानिसहरूका हृदयसित बोलिरहेको छ र जुन कुरा तिनीहरूसँग छैन त्यसको निम्ति एक अकथ्य तवरको तिर्सना पैदा गरिरहेको छ । सांसारिक कुराहरूले तिनीहरूको अभिलाषालाई तृप्‍त पार्न सक्दैनन् । परमेश्‍‍वरको आत्माले तिनीहरूलाई ती कुराहरूका खोजी गर्नका निम्ति बिन्ती गरिरहेको छ केवल जसले मात्र शान्ति तथा विश्राम प्रदान गर्न सक्‍नेछ—जुन ख्रीष्‍टको अनुग्रह तथा पवित्रताको आनन्द हो । प्रत्यक्ष तथा अप्रत्यक्ष प्रभावहरूमार्फत हाम्रा मुक्तिदाता मानिसहरूका मनलाई पापका तृप्‍त पार्न नसकिने सुख-विलासिताहरूदेखि असीमित आशिष्‌हरूतर्फ आकर्षित तुल्याउने हेतुले निरन्तररूपमा काम गर्दैहुनुहुन्छ, जुन आशिष्‌हरू उहाँमार्फत तिनीहरूले पनि प्राप्‍त गर्न सक्‍नेछन् । यी मानिसहरू जो व्यर्थैमा यस संसारको भत्किएकोे जलाशयबाट पिउने प्रयत्‍न गर्दैछन् तिनीहरूका निम्ति यसप्रकारको ईश्‍‍वरीय आज्ञा दिइएको छ, “जो तिर्खाउँछ त्यो आओस्, जसले इच्छा गर्छ त्यसले जीवनको पानी सित्तैँमा लेओस् ।” प्रकाश २२:१७ । 
    

    
      
    

    
      यदि तपाईं हृदयदेखि नै यस संसारले दिन सक्‍ने भन्दा अझ असल कुराको अभिलाषा राख्‍नुहुन्छ भने यो तिर्सना तपाईंको आत्माप्रति परमेश्‍‍वरको वाणी हो भनी चिन्‍नुहोस् । उहाँसित पश्‍चात्तापको भावना माग्‍नुहोस्, तथा ख्रीष्‍टलाई उहाँको असीमित प्रेम तथा उहाँको पूर्ण शुद्धताका साथ तपाईंको जीवनमा प्रकट गरियोस् भनी परमेश्‍‍वरसँग माग गर्नुहोेस् । मुक्तिदाताको जीवनमा परमेश्‍‍वरको व्यवस्थाका सिद्धान्तहरू (परमेश्‍‍वर र मानिसप्रति प्रेम) पूर्णरूपमा स्पष्‍ट गरिएका थिए । उदारता र निःस्‍वार्थ प्रेम नै उहाँको जीवनको प्रमुख अंश थियो । जब हामी उहाँतर्फ हेर्दछौं, र हामीमाथि हाम्रो मुक्तिदाताको ज्योति पर्दछ, तब हामीले आफ्‍नो हृदयका पापहरूलाई देख्‍नेछौं । 
    

    
      
    

    
      हामीले पनि आफ्‍नो जीवन निर्दोष छ तथा हाम्रो नैतिक चरित्र शुद्ध छ भनी निकोदेमसले झैँ स्‍वयं आफ्‍नै बारेमा बडाइ गरेका छौं होला, र हामीले परमेश्‍‍वरको सामु कुनै तुच्छ पापीले झैँ हृदय नम्र तुल्याउनु आवश्‍‍यक छैन भन्‍ने विचार लिएका छौं होला । तर जब ख्रीष्‍टको ज्योति हाम्रो आत्माभित्र चम्किनेछ, तब हामी कति अशुद्ध रहेछौं भनी देख्‍नेछौं; हामीले आफ्‍नो उद्देश्‍‍यको स्‍वार्थीपनका बारेमा तथा परमेश्‍‍वर विरुद्धको दुश्‍‍मनीको बारेमा बुझ्‍नेछौं, जसले जीवनको हरेक क्रियाकलापलाई अशुद्ध तुल्याइदिएको छ । तब हामीले यो थाहा पाउनेछौं कि वास्तवमा हाम्रो धार्मिकता फोहोर झुत्राझैँ छन्, र केवल ख्रीष्‍टको रगतले मात्र हामीलाई पापको कलङ्कबाट धुन तथा हाम्रो हृदयलाई स्‍वयं उहाँकै हृदयको स्‍वरूपमा नयाँ तुल्याउन सक्‍नेछ । 
    

    
      
    

    
      परमेश्‍‍वरको महिमाको ज्योतिले, आत्माभित्र प्रवेश गर्नसक्‍ने ख्रीष्‍टको पवित्रताको एकमात्र झलकले कलङ्कको प्रत्येक दागलाई पीडादायक रूपमा स्पष्‍ट पार्दछ, र मानव चरित्रको कुरूपता तथा त्रुटिहरूलाई नङ्गयाइदिन्छ । यसले अपवित्र आकांक्षाहरूलाई, हृदयको नास्तिकतालाई तथा ओठको अशुद्धताहरूलाई छर्लङ्ग पार्दछ । परमेश्‍‍वरको व्यवस्थालाई शून्य तुल्याउने पापीको विश्‍‍वासघाती क्रियाकलापहरूलाई स्‍वयं उसकै अगाडि खोलिनेछन् र उसको आत्मा परमेश्‍‍वरको आत्माको जाँच गर्ने प्रभावद्वारा प्रहार गरिनेछ तथा पीडित बन्‍न पुग्‍नेछ । जब उसले ख्रीष्‍टको शुद्ध, निष्कलङ्क चरित्रलाई देख्‍नेछ तब उसले स्‍वयं आफैंलाई घृणा गर्नेछ । 
    

    
      
    

    
      जब भविष्यवक्ता दानिएलले आफूकहाँ पठाएको स्‍वर्गदूतको महिमालाई देखे, तब उनी स्‍वयं आफ्‍नै दुर्बलता र त्रुटिको भावनामा डुब्‍न पुगेका थिए । यस आश्‍चर्यजनक दृष्यको प्रभावको बारेमा वर्णन गर्दै उनले यसो भने, “ममा कुनै बल बाँकी रहेन, मेरो अनुहार मरेतुल्य पहेंलो भयो र म असहाय भएँ ।” दानिएल १०:८ । यसरी प्रभावित हुन पुगेको आत्माले आफ्‍नो स्‍वार्थीपनलाई घृणा गर्नेछ; यसको आत्म-प्रेमको भावनालाई तिरस्कार गर्नेछ, र ख्रीष्‍टको धार्मिकतामार्फत त्यसप्रकारको शुद्ध हृदयको खोजी गर्नेछ जुन परमेश्‍‍वरको व्यवस्था तथा ख्रीष्‍टको चरित्रसित मधुर सम्बन्धमा रहेको छ । 
    

    
      
    

    
      प्रेरित पावल भन्दछन्, “व्यवस्थामा भएको धार्मिकताको विषयमा भन्‍नु हो भने”—जहाँसम्म बाहिरी क्रियाकलापले सरोकार राख्दछ—उनी “दोषरहित” थिए (फिलिप्पी ३:६ KJV); तर जब उनले व्यवस्थाको आत्मिक स्‍वभावबारे बुझे तब उनले स्‍वयं आफैंलाई एक पापीको रूपमा फेला पारे । जसरी मानिसहरूले व्यवस्थालाई केवल बाह्य जीवनमा मात्र लागू गर्दछन् र त्यही व्यवस्थाद्वारा जाँचिएको कारण उनी पापदेखि तर्किएका थिए; तर जब उनले व्यवस्थाको पवित्रताको गहिराईतर्फ हेरे तब उनले आफूलाई त्यही रूपमा देखे जुन रूपमा परमेश्‍‍वरले उनलाई देख्‍नुहुन्छ, र उनले नम्रताका साथ आफ्‍नो शिर झुकाए र आफ्‍नो अपराधलाई स्‍वीकार गरे । उनी यसो भन्दछन्, “व्यवस्थाविना रहँदा एक पल्ट म जीवित थिएँ, तर आज्ञा आएपछि पाप जागिउठ्यो, र मचाहिँ मरें ।” रोमी ७:९ । जब उनले व्यवस्थाको आत्मिक स्‍वभावलाई देखे तब पाप यसको वास्तविक भयानक रूपमा देखा पऱ्यो, र उनको आत्म-सम्मान हटेर गयो । 
    

    
      
    

    
      परमेश्‍‍वरले सबै पापलाई समान परिमाणको रूपमा ठान्‍नुहुन्‍न; उहाँको रायमा, साथै मानिसको रायमा पनि अपराधका दर्जाहरू छन्; तर मानिसको दृष्‍टिमा कुनैपनि गलत क्रियाकलाप जति नै सानो किन नदेखियोस् परमेश्‍‍वरको दृष्‍टिमा कुनै पनि पाप सानो छैन । मानिसको न्याय पक्षपाती तथा अपूर्ण हुन्छ, तर परमेश्‍‍वरले सबै थोक जे-जस्तो वास्तविक अवस्थामा छन् त्यही अवस्थामा मूल्याङ्कन गर्नुहुन्छ । जँड्‌याहालाई तिरस्कार गरिन्छ र उसलाई यो बताइन्छ कि उसको पापले उसलाई स्‍वर्गबाट अलग पार्नेछ; जबकि कैयौं पटक घमण्ड, स्‍वार्थीपन र लालचीपन भर्त्सनाविना नै गुज्रने गर्दछन् । तर यी पापहरू परमेश्‍‍वरको निम्ति मुख्यतः घृणित छन्; किनकि ती उहाँको चरित्रको उदारता विपरीत छन्, साथै त्यस निःस्‍वार्थ प्रेमको विपरीत छ जुन पापविहीन जगतकै अभिन्‍न वातावरण हो । जुन व्यक्ति अलि ठूला पापहरूमा डुब्‍न पुग्दछ त्यस व्यक्तिले सायद आफ्‍नो लाज र दरिद्रता तथा ख्रीष्‍टको अनुग्रहको आवश्‍‍यकताको बारेमा महसूस गर्नेछ; तर घमण्डीपनले कुनै आवश्‍‍यकताको महसूस गर्दैन, र यसले हृदयलाई ख्रीष्‍टबाट तथा जुन आशिष्‌हरू प्रदान गर्नका निम्ति उहाँ आउनुभयो त्यसबाट बन्द गर्दछ । 
    

    
      
    

    
      जुन गरीब कर उठाउनेले “हे परमेश्‍‍वर, म पापीमाथि दया गर्नुहोस्” (लूका १८:१३), भनी प्रार्थना गऱ्यो, उसले स्‍वयं आफैंलाई एक अति दुष्‍ट व्यक्तिको रूपमा ठान्यो, र अन्य व्यक्तिहरूले पनि त्यस व्यक्तिमाथि सोही दृष्‍टिले हेरे; तर उसले स्‍वयं आफ्‍नै आवश्‍‍यकताको बारेमा महसूस गऱ्यो, र परमेश्‍‍वरको दयाको भीख माग्दै आफ्‍नो अपराध र लाजको बोझका साथ ऊ परमेश्‍‍वरको सामु गयो । उसको हृदय परमेश्‍‍वरको आत्माद्वारा अनुग्रहपूर्ण कार्य गरिनका निम्ति तथा उसलाई पापको शक्तिदेखि छुटकारा दिलाइनका निम्ति खुल्‍ला थियो । फरिसीको घमण्डीपूर्ण तथा आत्म-धर्मी प्रार्थनाले उसको हृदय पवित्र आत्माको प्रभावप्रति बन्द थियो भन्‍ने कुरालाई प्रकट गऱ्यो । परमेश्‍‍वरदेखि टाढा भएको कारणले गर्दा ऊसँग ईश्‍‍वरीय पवित्रताको तुलनामा स्‍वयं आफ्‍नै कलङ्कको बारेमा कुनै चेतना नै थिएन । उसले कुनै कुराको आवश्‍‍यकताको बारेमा महसूस गरेन, र केही पाएन पनि । 
    

    
      
    

    
      यदि तपाईं आफ्‍नो पापपूर्ण अवस्थालाई देख्‍नुहुन्छ भने स्‍वयं आफैंले यसलाई सुधार्नका निम्ति प्रतिक्षा नगर्नुहोस् । कैयौं मानिसहरूले आफू ख्रीष्‍टकहाँ आउनका निम्ति यथेष्‍टरूपमा असल छैनन् भन्‍ने विचार लिने गर्दछन् । के तपाईं स्‍वयं आफ्‍नै प्रयासद्वारा असल बन्‍ने आशा राख्‍नुहुन्छ ? “के कुशीले आफ्‍नो छालाको रङ्ग बद्‍लन सक्छ र ? अथवा के चितुवाले आफ्‍नो छालाका थोप्‍ला बद्‍लन सक्छ र ? न त तँ दुष्‍ट्याइँ गर्ने बानी बसेकोले भलाइ गर्न सक्‍नेछ ।” यर्मिया १३:२३ । केवल परमेश्‍‍वरमा मात्र हाम्रो निम्ति सहायता छ । हामीले अझ मजबुत तर्कहरूका, अझ असल मौकाहरूका, वा अझ पवित्र स्‍वभावहरूका प्रतीक्षा गर्नुहुँदैन । हामीले स्‍वयं आफैंद्वारा केही गर्न सक्दैनौं । हामी जुन अवस्थामा छौं सोही अवस्थामा ख्रीष्‍टकहाँ आउनुपर्दछ । 
    

    
      
    

    
      परमेश्‍‍वरले आफ्‍नो महान् प्रेम र कृपाद्वारा उहाँको अनुग्रह अस्‍वीकार गर्नेहरूलाई पनि बचाउनुहुनेछ भन्‍ने भ्रम कसैमा उत्पन्‍न नहोस् । पापको भयानक रूपलाई केवल क्रूसको प्रकाशमा मात्र मुल्यांकन गर्न सकिन्छ । परमेश्‍‍वरले पापीहरूलाई त्याग्‍नुहुन्छ भनी जब मानिसहरू जिद्दी गर्दछन् तब तिनीहरूले कलवरीतर्फ नजर लगाऊन् । मानिसहरूलाई बचाउनका निम्ति त्यहाँ अरू केही उपाय नभएकोले यो बलिदानविना मानवजातिलाई पापको भ्रष्‍ट गर्ने शक्तिबाट छुटकारा पाउन तथा पवित्रजनहरूसित सम्बन्ध पुनःस्थापना गर्न असम्भव थियो—तिनीहरूलाई पुनः आत्मिक जीवनको भागीदार बन्‍नु पनि असम्भव थियो,—यी सबै कारणहरूले गर्दा ख्रीष्‍टले स्‍वयं आफैंमाथि अनाज्ञाकारीको दोष लिनुभयो र पापीको बदलीमा कष्‍ट भोग्‍नुभयो । परमेश्‍‍वरको पुत्रको प्रेम, कष्‍ट भोगाई र मृत्यु यी सबैले पापको भयानक घोरताको बारेमा साक्षी दिँदछ र यो घोषणा गर्दछ कि आत्मालाई ख्रीष्‍टमा समर्पित नगरेसम्म पापको शक्तिबाट कुनै छुटकारा मिल्‍ने छैन, तथा कुनै उच्‍च जीवनको आशा गर्नु पनि व्यर्थै सावित हुनेछ । 
    

    
      
    

    
      अपश्‍चात्तापी मानिसहरूले कहिलेकाहीँ अन्य इसाईहरूका यस कथनद्वारा स्‍वयं आफ्‍नै निम्ति यस्तो बहाना बनाउने गर्दछन्, “म पनि तिनीहरू जति नै असल छु । जति मात्रामा म आत्म-त्यागी, गम्भीर वा सावधान छु, तिनीहरू सो भन्दा पनि न्यून छन् । जुनरूपमा म सुख-चैन र आत्म-अतिभोग मन पराउँदछु सोहीरूपमा तिनीहरू पनि यिनलाई मन पराउँदछन् ।” यसरी तिनीहरूले अरूका गल्तीहरूलाई स्‍वयं आफ्‍नै कर्तव्यलाई उपेक्षा गर्नुको एक बहानाको रूपले लिने गर्दछन् । तर अरूका पाप तथा दोषहरूले कसैलाई पनि छुट दिँदैन, किनकि परमप्रभुले हामीलाई एक भुल गर्ने मानव आदर्श दिनुभएको छैन । परमेश्‍‍वरको निष्कलङ्क पुत्रलाई हाम्रो एक उदारणको रूपमा दिइएको छ, र ज-जसले अन्य पेशेवर इसाईहरूका गलत कार्य-शैलीको बारेमा आरोप लगाउने गर्दछन् तिनीहरूले नै वास्तवमा असल जीवनयापन गरी उदाहरणमय जीवन प्रदर्शन गर्नुपर्दछ । यदि तिनीहरूसित एक इसाई कस्तो हुनुपर्छ भनी उच्‍च धारणा छ भने के स्‍वयं तिनीहरूकै पाप अझ उच्‍च छैन त ? तिनीहरूलाई असल कुरा के हो भनी थाहा छ, तैपनि तिनीहरू सो गर्न इन्कार गर्दछन । 
    

    
      
    

    
      विलम्ब गर्नुदेखि सावधान रहनुहोस् । तपाईंले आफ्‍ना पापहरू त्याग्‍ने र येशूद्वारा हृदयको शुद्धता खोजी गर्ने कार्यमा ढिलाई नगर्नुहोस् । हजारौं मानिसहरूले आफ्‍नो अनन्त नोक्सान बेहोर्नेगरी यही कुरामा भुल गरेका छन् । म यहाँ जीवनको छोटोपन र अनिश्‍चितताको बारेमा चिन्तन गर्नेछैन; तर परमेश्‍‍वरको पवित्र आत्माको याचनापूर्ण स्‍वरप्रति समर्पण गर्न ढिलाई अर्थात् पापमा जिउने निर्णय जस्ता वास्तविक ढिलाई चाहिँ एक यस्तो डरलाग्दो खतरा हो, जुन खतराको विषयमा पर्याप्‍त समझ छैन । पाप जति नै सानो भनी किन नठानियोस्, केवल असीमित नोक्सानको खतरामा मात्र यसमा सहभागी हुन सकिन्छ । जुन कुरालाई हामी जित्दैनौं त्यसैले हामीलाई एक दिन जित्‍नेछ र हाम्रो विनाशको काम गर्नेछ । 
    

    
      
    

    
      निषेधित फल खानु जस्तो एक अति सानो मामलाले वास्तवमा परमेश्‍‍वरले घोषणा गर्नुभएमुताबिकका भयानक परिणामहरू ल्याउनेछैन भनी आदम र हव्‍वाले स्‍वयं आफैंलाई मनाएका थिए । तर यो सानो मामला भनेको वास्तवमा परमेश्‍‍वरको अपरिवर्तनीय तथा पवित्र व्यवस्थाको उल्‍लंघन थियो, र यसले मानिसलाई परमेश्‍‍वरदेखि अलग तुल्याएको थियो र यसले हाम्रो यस संसारमा मृत्यु र अनगिन्ती दुःखका मूलहरू खोलिदियो । युगौं-युगदेखि हाम्रो पृथ्वीबाट विलापको पुकार निरन्तररूपमा स्‍वर्गसम्मै पुगिरहेको छ, र मानिसको अनाज्ञाकारिताको परिणाम स्‍वरूप सारा सृष्‍टि अहिलेसम्म एकसाथ प्रसववेदनाको आर्तनाद गरिरहेको छ । परमेश्‍‍वरविरुद्धको उसको विद्रोहका असरहरूलाई स्‍वर्गले पनि महसूस गरेको छ । पवित्र व्यवस्था विरुद्ध गरिएको पापबाट प्रायश्‍चित्त प्राप्‍त गर्नका निम्ति आवश्‍‍यक अद्‌भुत बलिदानको स्मारकको रूपमा कलवरी खडा छ । पापलाई एक सामान्य कुराको रूपमा नठानौं । 
    

    
      
    

    
      हरेक अपराधपूर्ण कार्यले, ख्रीष्‍टको अनुग्रहको हरेक उपेक्षा वा अस्‍वीकारले स्‍वयं तपाईं आफैंमाथि नै प्रतिक्रिया गरिरहेको छ; यसले हृदयलाई कठोर तुल्याउँदैछ, इच्छाशक्तिलाई खराब बनाउँदैछ, विवेकलाई अचेत तुल्याउँदैछ, र पवित्र आत्माको कोमल बिन्तीप्रति स्‍वयंलाई सुम्पन असमर्थ तुल्याउँदैछ । 
    

    
      
    

    
      धेरैले आफ्‍नो व्याकुल विवेकलाई यो विचारद्वारा शान्त पार्दैछन् कि जब तिनीहरूले रोजाइ गर्नुपर्नेछ त्यतिखेर नै तिनीहरूले दुष्‍ट सिलसिलालाई परिवर्तन गर्न सक्‍नेछन्; र तिनीहरूले करुणाको निम्तोहरूलाई बेवास्ता गर्न सक्‍नेछन्, र तैपनि बारम्बार प्रभावित बन्‍न सक्‍नेछन् । तिनीहरू यो सोच्दछन् कि अनुग्रहको आत्मालाई विरोध गरेर, आफ्‍ना प्रभावलाई शैतानको पक्षमा झुकाएपश्‍चात्, एक भयानक अन्तिम पलमा तिनीहरूले आफ्‍ना सिलसिलालाई परिवर्तन गर्न सक्‍नेछन् । तर यो काम त्यति सजिलो रूपमा सम्पन्‍न हुन सक्दैन । एक जीवनकालको अनुभव तथा शिक्षाले चरित्रलाई यति पूर्णरूपमा आकार दिइसकेको हुनेछ कि तब त्यसबखत कमैले मात्र येशूको स्‍वरूपलाई ग्रहण गर्न चाहनेछन् । 
    

    
      
    

    
      केवल एक मात्र गलत चरित्रको लक्षणले वा निरन्तररूपमा कुनै एक अभिलाषामा तल्‍लीन रहने क्रमले अन्तमा गएर सुसमाचारको शक्तिलाई बेकम्मा तुल्याईदिन्छ । हरेक पापपूर्ण कार्यले मानिसमा परमेश्‍‍वरप्रतिको घृणालाई मजबुत तुल्याउने गर्दछ । जुन व्यक्तिले नास्तिक हठी स्‍वभाव, वा पवित्र सत्यताप्रति भावनारहित उपेक्षाको भावना प्रकट गर्दछ, उसले त्यही फल कटनी गर्नेछ जुन कुरा स्‍वयं आफैंले रोपेको थियो । पुरै बाइबलमा पापसित खेलवाड गर्नुको योभन्दा डरलाग्दो चेतावनी अन्य कहीँ दिइएको छैन जहाँ पापी “आफ्‍नै पापको बन्धनमा त्यो जेलिन्छ” भनी बताइएको छ । हितोपदेश ५:२२ । 
    

    
      
    

    
      ख्रीष्‍ट हामीलाई पापदेखि मुक्त गर्न तयार हुनुहुन्छ, तर उहाँले इच्छाशक्तिमाथि जबर्जस्ती गर्नुहुन्‍न; र यदि अटुट अपराधद्वारा इच्छाशक्ति नै दुष्‍टताप्रति झुक्‍न पुगेको छ भने, र यदि हामी स्‍वतन्‍‍त्र बन्‍ने इच्छा प्रकट गर्दैनौं भने, र यदि हामी उहाँको अनुग्रहलाई स्‍वीकार गर्दैनौं भने उहाँले हाम्रो निम्ति केही पनि गर्न सक्‍नुहुनेछैन । हामीले उहाँको प्रेमलाई दृढ अठोटका साथ इन्कार गर्ने क्रमद्वारा स्‍वयं आफैंलाई नष्‍ट पारेका छौं । “ग्रहणयोग्य समय अहिले हो, मुक्तिको दिन अहिले हो ।” “आज तिमीहरूले उहाँको शब्द सुन्यौ भने,...आफ्‍ना हृदयलाई कठोर नपार ।” २ कोरिन्थी ६:२; हिब्रू ३:७, ८ । 
    

    
      
    

    
      “मानिसले रूप हेरेर विचार गर्छ, तर परमप्रभुले हृदयभित्र हेरेर विचार गर्नुहुन्छ”—मानव हृदय यसको आनन्द र शोक जस्ता परस्पर विरोधी भावनाहरूका साथ भौतारिने तथा हठी स्‍वाभवको छ, जुन यति धेरै अशुद्ध तथा छल-कपटको निवास हो । १ शमूएल १६:७ । उहाँलाई यसको अभिप्राय तथा यसको अभिलाषा र उद्देश्‍‍यहरूका बारेमा थाहा छ । जुन रूपमा तपाईंको आत्मामा पूर्णरूपले दाग लागेको छ सोहीरूपमा परमेश्‍‍वरकहाँ जानुहोस् । भजनसंग्रहका लेखकले झैँ तपाईंले पनि आफ्‍नो हृदयलाई सर्व-दृष्‍टिमान् आँखाको सामु यसो भन्दै खोल्‍नुहोस्, “मेरो जाँचपड़ताल गर्नुहोस् र मेरो हृदयलाई जान्‍नुहोस्; मलाई जाँच्‍नुहोस् र मेरा विचारहरूलाई बुझ्‍नुहोस्; अनि हेर्नुहोस्, कहीं ममा दुष्‍ट चाल पो छ कि, र मलाई अनन्तको मार्गमा डोऱ्याउनुहोस् !” भजनसंग्रह १३९:२३, २४ (KJV)। 
    

    
      
    

    
      धेरैले बौद्धिक धर्म, र धार्मिकताको एक रूपलाई स्‍वीकार गर्ने गर्दछन्, जबकि उनीहरूका हृदयचाहिँ शुद्ध नै छैन । तपाईंले यसरी प्रार्थना गर्नुहोस्, “हे परमेश्‍‍वर, ममा शुद्ध हृदय सृजनुहोस्, र मभित्र एउटा स्थिर आत्मा पुनर्जीवित पार्नुहोस् ।” भजनसंग्रह ५१:१० । स्‍वयं आफ्‍नै आत्मासित साँचो रूपमा व्यवहार गर्ने गनुहोस् । तपाईं त्यही परिमाणमा नै गम्भीर तथा दृढ बन्‍नुहोस् कि मानौं तपाईंको जीवन नै जोखिममा परेको छ । यो तपाईं र परमेश्‍‍वरको बीचमा अनन्तकालसम्मै निश्‍चय गरिनुपर्ने एक प्रसंग हो । कल्पित आशा तपाईंको विनाश सावित हुनेछ । 
    

    
      
    

    
      परमेश्‍‍वरको वचनलाई प्रार्थनाका साथ अध्ययन गर्नुहोस् । त्यस वचनले तपाईंको सामु परमेश्‍‍वरको व्यवस्था र ख्रीष्‍टको जीवनमार्फत पवित्रताका महान् सिद्धान्तहरू प्रस्तुत गर्दछ जुनविना “कुनै मानिसले परमप्रभुलाई देख्‍न सक्दैन ।” हिब्रू १२:१४ । यसले पापको बारेमा विश्‍‍वास दिलाउँदछ र यसले मुक्तिको मार्ग स्पष्‍टरूपमा प्रकट गर्दछ । यस कुरालाई तपाईंले परमेश्‍‍वरको आवाज तपाईंको आत्मासित बोल्दै गर्नुभएको रूपमा ध्यान दिनुहोस । 
    

    
      
    

    
      जब तपाईंले पापको घोरतालाई देख्‍नुहुन्छ, जब तपाईं स्‍वयं आफैंलाई वास्तविक रूपमा देख्‍नुहुन्छ, तब निराश बन्दै हरेश नखानुहोस् । पापीहरूलाई बचाउनकै निम्ति ख्रीष्‍ट यस संसारमा आउनुभयो । हामीले परमेश्‍‍वरलाई हामीसित मिलाप गराउनुपर्नेछैन, तर यो कस्तो अद्‌भुत प्रेम !—“स्‍वयं ख्रीष्‍टमा हुनुभएर परमेश्‍‍वरले संसारलाई आफूसँग मिलापमा ल्याउँदैहुनुहुन्थ्यो ।” २ कोरिन्थी ५:१९ । उहाँ आफ्‍नो कोमल प्रेमका साथ आफ्‍ना बरालिएका सन्तानहरूसित बोल्दैहुनुहुन्छ । कुनै पनि सांसारिक अभिभावक आफ्‍नो सन्तानको गल्ती तथा भुलहरूप्रति त्यति धैर्य बन्‍न सक्दैन जति परमेश्‍‍वर ती व्यक्तिहरूप्रति धैर्य बन्‍नुहुन्छ जसलाई उहाँ बचाउने प्रयत्‍न गर्नुहुन्छ । पापीको निम्ति कसैले पनि योभन्दा बढी करुणामय बिन्ती गर्न सक्‍नेथिएन । भौतारिएको व्यक्तिप्रति उहाँको ओठबाट बाहेक कुनै मानव ओठहरूबाट त्यति धेरै कोमल बिन्तीहरू पोखिएनन् । उहाँका सबै प्रतिज्ञा तथा चेतावनीहरू उहाँका अवर्णनीय प्रेमका श्‍‍वास हुन् । 
    

    
      
    

    
      जब तपाईं एक महा पापी हुनुहुन्छ भन्‍ने तर्कका साथ तपाईंकहाँ शैतान आउँदछ तब आफ्‍नो उद्धारकर्तातर्फ हेर्नुहोस् र उहाँका योग्यताहरूका बारेमा बताउनुहोस् । उहाँको ज्योतितर्फ हेर्नाले नै तपाईंलाई मद्दत मिल्‍नेछ । आफ्‍नो पापलाई स्‍वीकार गर्नुहोस्, तर शत्रुलाई यो बताउनुहोस् कि “पापीहरूलाई उद्धार गर्न येशू ख्रीष्‍ट संसारमा आउनुभयो,” र उहाँको अनुपम प्रेमद्वारा तपाईंलाई बचाइनेछ । १ तिमोथी १:१५ । येशूले सिमोनसँग दुई ऋणीहरूका बारेमा एक प्रश्‍न सोध्‍नुभयो । दुई ऋणीहरूमध्ये कुनचाहिँले आफ्‍नो महाजनलाई बढी प्रेम गर्ला भनी प्रश्‍न गर्नुभयो तब सिमोनले यसरी जवाफ दिए “जसले बढ़ी क्षमा पायो ।” लूका ७:४३ । हामी महा पापीहरूका रूपमा ठहरिंदै आएका छौं, तर ख्रीष्‍ट मर्नुभयो ताकि हामीले माफी पाउन सक्‍नेछौं । उहाँको बलिदानका गुणहरू हाम्रो पक्षमा पिताको सामु प्रस्तुत गर्नका निम्ति येथेष्‍ट छन् । जुन व्यक्तिलाई उहाँले बढी माफ गर्नुभएको छ, त्यसले प्रभुलाई बढी प्रेम गर्नेछ, र उहाँको महान् प्रेम र असीमित बलिदानका निम्ति उहाँको प्रशंसा गर्नलाई उहाँको सिंहासनको छेउमै खडा रहनेछ । जब हामी पूर्णरुले परमेश्‍‍वरको प्रेमको बारेमा बुझ्दछौं तब मात्र हामीले पापको भयानक रूपको बारेमा बुझ्‍न सक्‍नेछौं । जब हामी आफ्‍नो उद्धारका निम्ति खसालिएको सिक्रीको लम्बाई देख्दछौं जब हामीले आफ्‍नो पक्षमा गरिएको असीमित बलिदानको बारेमा केही बुझ्दछौं तब हाम्रो हृदय कोमलता र चूर्णतामा पग्‍लिनेछ । 
    

    

    
      
    

    
      ४. पाप स्‍वीकार
    

    
      
    

    
      “आफ्‍ना पापहरू लुकाउनेको उन्‍नति हुँदैन, तर जसले ती स्‍वीकार गर्छ र त्याग्छ, त्यसले कृपा पाउँछ ।” हितोपदेश २८:१३ । 
    

    
      
    

    
      परमेश्‍‍वरको कृपा प्राप्‍त गर्ने शर्तहरू साधारण, निष्पक्ष र विवेकशील छन् । हामीले पापदेखि क्षमा प्राप्‍त गर्नका निम्ति कुनै पीडावहा काम गर्नुपर्नेछ भनी परमप्रभु माग राख्‍नुहुन्‍न । स्‍वर्गमा रहनुहुने परमेश्‍‍वरमा हाम्रो आत्मालाई सुम्पिनका निम्ति वा हाम्रो पाप प्रायश्‍चित्त गर्नका निम्ति हामीले लामो थकानयुक्त तीर्थयात्राहरूमा जानु वा कष्‍टदायक तपस्याहरू गर्नु आवश्‍‍यक छैन; तर जसले आफ्‍ना पापहरू स्‍वीकार गर्छ र तिनलाई त्याग्‍ने गर्दछ, त्यसले कृपा पाउँछ । 
    

    
      
    

    
      प्रेरित भन्दछन्, “यसकारण तिमीहरू एकले अर्कासँग आ-आफ्‍ना पाप स्‍वीकार गर । तिमीहरू निको हुनलाई एउटाले अर्काको निम्ति प्रार्थना गर ।” याकूब ५:१६ । परमेश्‍‍वरमा आफ्‍ना पापहरू स्‍वीकार गर्नुहोस्, केवल उहाँले मात्र पाप क्षमा गर्न सक्‍नुहुन्छ, र एक अर्काका सामु आफ्‍ना भुलचुकहरू स्‍वीकार गर्नुहोस् । यदि तपाईंले आफ्‍नो मित्र वा छिमेकीप्रति केही हानि पुऱ्याउनुभएको छ भने, तपाईंले आफ्‍नो भुल स्‍वीकार गर्नुपर्नेछ, र तपाईंलाई सित्तैमा क्षमा गर्नुचाहिँ तपाईंको मित्र वा छिमेकीहरूका कर्तव्य हुन आउँछ । त्यसपछि तपाईंले परमेश्‍‍वरमा क्षमा माग्‍नुपर्नेछ, किनकि जुन भाइमाथि तपाईंले आघात पुऱ्याउनुभएको थियो ऊ परमेश्‍‍वरको सम्पत्ति हो, र उसलाई चोट पुऱ्याउने क्रमद्वारा तपाईंले उसको सृष्‍टिकर्ता र उद्धारकर्ताको विरुद्धमा पाप गर्नुभएको छ । यो मुद्दा हाम्रा साँचो मध्यस्थ, हाम्रा महान् प्रधान पूजाहारी येशू ख्रीष्‍टकहाँ लगिन्छ, जो “हामीजस्तै उहाँ सबै कुरामा परीक्षित हुनुभयो, र पनि पापरहित हुनुहुन्थ्यो,” र जो “हाम्रा दुर्बलताका भावनाहरूद्वारा प्रभावित बन्‍नुहुन्छ,” र पापको हरेक दागलाई शुद्ध पार्न सक्षम हुनुहुन्छ । हिब्रू ४:१५ । 
    

    
      
    

    
      आफ्‍नो दोष स्‍वीकार गर्ने क्रममा ज-जसले आफ्‍नो आत्मालाई परमेश्‍‍वरको सामु नम्र तुल्याएका छैनन्, तिनीहरूले वास्तवमा स्‍वीकृतिको पहिलो शर्तलाई अझै पनि पूरा गरेका छैनन् । यदि हामीले त्यस पश्‍चात्तापको बारेमा महसूस गरेका छैनौं, र आत्माको नम्रता र चूर्णताका साथ आफ्‍ना दुष्‍टतालाई घृणा गर्दै पाप स्‍वीकार गरेका छैनौं भने हामीले कदापि पनि पाप क्षमाको खोजी गरेका छैनौं; र यदि हामीले कदापि खोजी नै गरेका छैनौं भने हामीले कदापि परमेश्‍‍वरबाट शान्ति प्राप्‍त गरेका छैनौं । हृदयलाई सत्य वचनका शर्तहरूसित मञ्‍जुर हुनेगरी नम्र तुल्याउन राजी नभएकै कारण हामीले अतितका पापहरूबाट क्षमा प्राप्‍त गर्न सक्दैनौं । यस विषयमा स्पष्‍ट निर्देशनहरू दिइएका छन् । सार्वजनिक वा व्यक्तिगत तवरले गरिएको पाप स्‍वीकारलाई हृदयदेखि नै महसूस गरिएको तथा मुक्तकण्ठले व्यक्त गरिएको हुनुपर्छ । यो काम पापी व्यक्तिबाट जिद्दीका साथ माग गरिनुहुन्‍न । यो काम ठट्‌यौली तथा लापरवाही ढंगले गरिनुहुन्‍न, र जुन मानिसहरूमा पापको घृणित स्‍वभावको बारेमा बुझ्‍न सक्‍ने चेतना नै छैन ती मानिसहरूमाथि यस कामको निम्ति जर्बजस्ती गरिनुहुन्‍न । पाप स्‍वीकार भित्री आत्माको प्रस्फुटन हो, यसले असीमित करुणामय परमेश्‍‍वर सम्मको मार्ग फेला पार्दछ । भजनसंग्रहका लेखक भन्दछन्, “चूर्ण हृदय भएकाहरू सबैका नजिक परमप्रभु हुनुहुन्छ, र निराश भएकाहरूलाई उहाँले बचाउनुहुन्छ ।” भजनसंग्रह ३४:१८ । 
    

    
      
    

    
      साँचो पाप स्‍वीकार सदा निश्‍चित तवरको हुन्छ, र विशेष पापहरूलाई स्‍वीकार गर्दछ । ती यस्ता स्‍वभावका हुन सक्छन् जुन केवल परमेश्‍‍वरको सामु मात्र लगिनुपर्नेछ; ती यस्ता दोषहरू हुन सक्छन् जुन चोट सहिरहेका मानिसहरूकै सामु स्‍वीकार गरिनुपर्छ; वा ती सार्वजनिक स्‍वभावका हुन सक्छन् जसलाई सार्वजनिक रूपमै स्‍वीकार गरिनुपर्छ । तर सबै पाप स्‍वीकार निश्‍चित र संक्षिप्‍त हुनुपर्छ, र पापहरूका निम्ति तपाईं दोषी हुनुहुन्छ ती सबैलाई स्‍वीकार गरिनुपर्छ । 
    

    
      
    

    
      शमूएलको समयमा इस्राएलीहरू परमेश्‍‍वरदेखि भौतारिन पुगेका थिए । तिनीहरू पापका परिणामहरू भोग्दै थिए किनकि तिनीहरूले परमेश्‍‍वरमाथिको विश्‍‍वास गुमाएका थिए, राज्य शासन गर्ने उहाँको शक्ति र ज्ञान सम्बन्धी आफ्‍ना विवेक गुमाएका थिए, साथै उहाँको उद्देश्‍‍यलाई रक्षा तथा सिद्ध गर्ने उहाँको सामर्थ्यमाथि आत्म-विश्‍‍वास पनि गुमाएका थिए । तिनीहरू जगतका महान् शासकदेखि तर्किए र आफू वरिपरिका राज्यहरू झैँ राजाद्वारा शासन गरिने इच्छा राखे । तिनीहरूले शान्ति प्राप्‍त गर्नु अघि यो निश्‍चित पाप स्‍वीकार गरे; “हामीले हाम्रा पापमाथि राजा मागेर यो ठूलो खराबी थपेका छौं ।” १ शमूएल १२:१९ । जुन पापकै निम्ति तिनीहरूलाई दोषी ठहराइएको थियो त्यसैलाई स्‍वीकार गर्नु आवश्‍‍यक थियो । तिनीहरूका अकृतज्ञताले स्‍वयं तिनीहरूकै आत्मालाई पिरोल्यो र तिनीहरूलाई परमेश्‍‍वरदेखि अलग पाऱ्यो । 
    

    
      
    

    
      साँचो पश्‍चात्ताप र सुधारविना पाप स्‍वीकार परमेश्‍‍वरको सामु स्‍वीकारयोग्य हुनेछैन । जीवनमा त्यहाँ केही निश्‍चित परिवर्तनहरू आउनुपर्छ; जे-जति सबै कुराहरू परमेश्‍‍वरको निम्ति घृणित छन् तिनलाई हटाइनुपर्छ । यही नै पापप्रति गरिने वास्तविक शोकको परिणाम हुनेछ । हामीले आफ्‍नो तर्फबाट गर्नुपर्ने कार्यको बारेमा प्रस्टसाथ यसरी प्रस्तुत गरिएको छ; “आफूलाई धोएर चोखो पार । मेरो नजरबाट तिमीहरूका दुष्‍ट कामहरू फालिदेओ ! खराबी गर्न छोड । भलाइ गर्न सिक ! न्याय खोज, अत्याचारमा परेकाहरूलाई प्रोत्साहन देओ, टुहुरा-टुहुरीको रक्षा गर, विधुवाको पक्षमा बोलिदेओ ।” यशैया १:१६, १७ । “यदि त्यसले कर्जामा राखेको धितो फर्काइदियो, आफूले चोरेर लगेको माल फर्काइदियो, र जीवन दिने विधिहरू मान्यो र दुष्‍ट्याइँ गरेन भने, त्यो निश्‍चय नै बाँच्‍नेछ, त्यो मर्नेछैन ।” इजकिएल ३३:१५ । जीवनमा पश्‍चात्तापको कार्यको बारेमा पावलले यसरी बताएका छन्, “यस ईश्‍‍वरीय शाोकले तिमीहरूमा कस्तो उत्साह उत्पन्‍न गराएको छ—आफैलाई निर्दाेष तुल्याउन तिमीहरूमा कस्तो उत्सुकता छ, कस्तो क्रोध, कस्तो भय, कस्तो तृष्णा, कस्तो जोश, न्याय होस् भन्‍ने कस्तो इच्छा ! सबै कुरामा तिमीहरूले आफैलाई निर्दाेष भएको साबित गरेका छौ ।” २ कोरिन्थी ७:११ । 
    

    
      
    

    
      जब पापले नैतिक अनुभूतिलाई अचेत तुल्याइदिन्छ तब गलत कार्यमा संलग्‍न व्यक्तिले आफ्‍नो चरित्रको त्रुटिहरूका बारेमा बुझ्‍न सक्दैन न त आफूले गरेको दुष्‍टताको भयानक रूपको बारेमा चाल पाउन नै सक्दछ; र उसले स्‍वयं आफैंलाई पवित्र आत्माको दोषसिद्ध शक्तिको वशमा नसुम्पेसम्म ऊ आफ्‍नो पापप्रति आंशिक अन्धकारमै रहनेछ । उसले गरेका पश्‍चात्तापहरू साँचो तथा गम्भीर हुँदैनन् । आफ्‍नो पापप्रति जनाउने हरेक स्‍वीकृतिप्रति आफ्‍नो सिलसिलाको बहाना स्‍वरूप उसले एक क्षमायाचना थप्‍ने गर्दछ र यो घोषणा गर्दछ कि यदि कुनै त्यस्ता निश्‍चित परिस्थितिहरू उत्पन्‍न नभएका भए ऊ ती कार्यहरूमा संलग्‍न हुनेथिएन जसको निम्ति उसलाई हप्काइएको छ । 
    

    
      
    

    
      निषेधित फल खाए पश्‍चात् आदम र हव्‍वा लाज र त्रासको भावनाद्वारा ग्रसित बन्‍न पुगेका थिए । शुरुमा तिनीहरूका एउटै विचार आफ्‍नो पापको बहाना कसरी बनाउने र भयानक मृत्युदण्डबाट कसरी बच्‍ने भन्‍ने बिषयमा केन्द्रित रहेको थियो । जब परमप्रभुले तिनीहरूका पापको विषयमा सोध्‍नुभयो तब आदमले केही दोष परमेश्‍‍वरमाथि र केही स्‍‍त्रीमाथि लगाउँदै यसरी जवाफ दिए: “जुन स्‍‍त्री तपाईंले मलाई मसँगै रहन भनी दिनुभएको थियो, त्यसैले मलाई त्यो रूखको फल दिई र मैले खाएँ ।” स्‍‍त्रीले चाहिँ दोष सर्पमाथि लगाउँदै यसो भनिन्, “सर्पले मलाई छल गऱ्यो, र मैले त्यो खाएँ ।” उत्पत्ति ३:१२, १३ । किन तपाईंले सर्प बनाउनुभयो ? किन तपाईंले त्यसलाई अदनको बगैंचामा आउने अनुमति दिनुभयो ? आफ्‍नो पापको निम्ति बनाइएका बहानाहरूमार्फत यिनै प्रश्‍नहरू सूचित भए र यसरी तिनीहरूका पतनको जिम्मेवारी परमेश्‍‍वरमै आरोपको रूपमा लगाईंदैथियो । आत्म-सफाइको भावना झूटको पिताबाट [शैतानबाट] उत्पन्‍न भएको थियो र यो भावना आदमका सारा सन्तानहरूमार्फत प्रकट हुँदै आइरहेको छ । यस प्रकारका पाप स्‍वीकारहरू ईश्‍‍वरीय आत्माद्वारा प्रेरित भएका होइनन् र परमेश्‍‍वरको सामु स्‍वीकारयोग्य हुनेछैनन् । साँचो पश्‍चात्तापले मानिसलाई आफ्‍नो दोषको बोझ स्‍वयं आफैं उठाउन तथा छल वा पाखण्डीपनविना नै यसलाई स्‍वीकार्नेतर्फ डोऱ्याउनेछ । यस्तो व्यक्ति महसूल उठाउने मानिसझैँ स्‍वर्गतिर आँखा पनि नउठाई यसो भन्दै कराउनेछ, “हे परमेश्‍‍वर, म पापीमाथि दया गर्नुहोस्” र ज-जसले आफ्‍नो पाप स्‍वीकार गर्नेछन् तिनीहरू धर्मी ठहराइनेछन्, किनकि येशूले पश्‍चात्तापी आत्माको पक्षमा आफ्‍नो रगतको बिन्ती चढाउनुहुनेछ । 
    

    
      
    

    
      परमेश्‍‍वरको वचनमा उल्‍लेखित साँचो पश्‍चात्ताप र नम्रताका उदाहरणहरूले एक यस्तो पाप स्‍वीकारको भावना प्रकट गर्दछ जसमा पापको निम्ति कुनै बहाना वा आत्म-सफाइको निम्ति कुनै प्रयास हुँदैन । पावलले स्‍वयं आफैंलाई ढाकछोप गर्ने प्रयत्‍न गरेनन्; त्यसको सट्टा आफ्‍नो दोषलाई घटाउने प्रयत्‍न नगर्दै उनले आफ्‍नो पापलाई यसको सबैभन्दा कालो रङ्गद्वारा पोते । उनी भन्दछन्, “र मुख्य पूजाहारीहरूबाट अख्तियार पाएर धेरै सन्तहरूलाई मैले झ्यालखानमा हालेको मात्र होइन, तर तिनीहरूलाई मार्दा तिनीहरूकै विरुद्धमा मैले मेरो मत पनि दिएँ । अनि सबै सभाघरहरूमा तिनीहरूलाई बारम्बार सजाय दिईकन तिनीहरूलाई विश्‍‍वास त्याग गराउने चेष्‍टा गर्थें । तिनीहरूका विरुद्धमा क्रोधले उन्मत्त भईकन बाहिरका सहरहरूमा पनि मैले तिनीहरूलाई सताएँ ।” प्रेरित २६:१०, ११ । “पापीहरूलाई उद्धार गर्न येशू ख्रीष्‍ट संसारमा आउनुभयो, र पापीहरूमा म सबैभन्दा मुख्य हुँ” भनी घोषणा गर्न उनी हिचकिचाउँदैनन् । १ तिमोथी १:१५ । 
    

    
      
    

    
      साँचो पश्‍चात्तापद्वारा वशमा पारिएको नम्र र चूर्ण हृदयले परमेश्‍‍वरको प्रेम तथा कलवरीको मूल्यको बारेमा केही बुझ्‍न सक्‍नेछ; र जसरी एक पुत्रले आफ्‍नो प्रेमिलो पिताको सामु पाप स्‍वीकार गर्दछ, त्यसरी नै एक साँचो पश्‍चात्तापी व्यक्तिले आफ्‍ना सबै पापहरू परमेश्‍‍वरकहाँ ल्याउनेछ । र यसरी लेखिएको छ, “यदि हामीले आफ्‍ना पापहरू स्‍वीकार गऱ्यौं भने उहाँले हाम्रा पाप क्षमा गर्नुहुन्छ, र सबै अधर्मबाट हामीलाई शुद्ध पार्नुहुन्छ, किनकि उहाँ विश्‍‍वासयोग्य र धर्मी हुनुहुन्छ ।” १ यूहन्‍ना १:९ । 
    

    
      
    

    

    
      
    

    
      ५. समर्पण
    

    
      
    

    
      परमेश्‍‍वरको प्रतिज्ञा यसप्रकार छ, “जब तिमीहरूले आफ्‍ना सारा हृयदयले मलाई खोज्‍नेछौ, तब तिमीहरूले मलाई खेाजेर पाउनेछौ ।” यर्मिया २९:१३ । 
    

    
      
    

    
      सारा हृदय परमेश्‍‍वरमा सुम्पिएको हुनुपर्छ, अन्यथा हामीमा कदापि त्यो परिवर्तन आउनेछैन जसद्वारा हामी उहाँको स्‍वरूपमा पुनः स्थापना गरिनुपर्छ । स्‍वभावैद्वारा हामी परमेश्‍‍वरदेखि विरानो हुन पुगेका छौं । पवित्र आत्माले हाम्रो आस्थाको बारेमा यसरी वर्णन गर्नुभएको छ; “अपराध र पापहरूद्वारा मरेको ।” “सारा शिरमा चोट लागेको छ, र सारा हृदय पीडित भएको छ ।” “चोट नभएको कहीँ छैन ।” हामी शैतानको पासोमा फसेका छौं, “तिनीहरूलाई त्यसको इच्छाअनुसार चल्‍नलाई कैदी बनाएको छ ।” एफिसी २:१; यशैया १:५, ६; २ तिमोथी २:२६ । परमेश्‍‍वर हामीलाई निको पार्न तथा छुटकारा दिलाउन चाहनुहुन्छ । तर यसको निम्ति एक पूर्ण परिवर्तन, तथा हाम्रो सारा स्‍वभावमा पुनर्नवीकरण आउनुपर्ने हुनाले हामीले स्‍वयंलाई पूर्णरूपले उहाँमा समर्पित गर्नुपर्नेछ । 
    

    
      
    

    
      स्‍वयं विरुद्धको संघर्ष नै अहिलेसम्म लडिएको युद्धहरू मध्यकै एक ठूलो युद्ध हो । स्‍वयंलाई त्याग्‍न तथा सम्पूर्ण कुरा परमेश्‍‍वरको इच्छामा सुम्पनका निम्ति एक संघर्षको आवश्‍‍यकता पर्दछ; तर आत्मालाई पवित्रतामा पुनर्नवीकरण गरिनु अघि यो परमेश्‍‍वरको अधीनमा भएको हुनुपर्छ । 
    

    
      
    

    
      परमेश्‍‍वरको शासन शैतानले प्रकट गरेझैँ अन्धो अधीनता र तर्कहीन नियन्‍‍त्रणमा आधारित छैन । यसले मन र अन्तरात्मालाई याचना गर्दछ । आफूले रच्‍नुभएको मानवजातिको निम्ति सृष्‍टिकर्ताको निमन्‍‍त्रणा यसप्रकार छ, “अब आओ, हामी सँगसँगै बसेर आफ्‍ना कुराको छलफल गरौं ।” यशैया १:१८ । परमेश्‍‍वरले आफ्‍ना जनहरूका इच्छाशक्तिमाथि जबर्जस्ती गर्नुहुन्‍न । जुन भक्ति स्‍वेच्छिक रूपले वा बुद्धीमानीसाथ चढाइएको हुँदैन सो उहाँले ग्रहण गर्न सक्‍नुहुनेछैन । केवल जबर्जस्ती तवरको समर्पणले मन र चरित्रको वास्तविक विकासमाथि अवरोध उत्पन्‍न गर्दछ; यसले मानिसलाई एक यन्‍‍त्रतुल्य मात्र बनाउँदछ । सृष्‍टिकर्ताको अभिप्राय वास्तवमा यो होइन । उहाँको इच्छा यही हो कि मानिस, जो उहाँको रचना गर्ने शक्तिको सर्वोत्कृष्‍ट कार्य हो, सम्भावित सबैभन्दा उच्‍च विकासको शिखरसम्मै पुग्‍नुपर्छ । उहाँ हाम्रो सामु आशिष्‌को उचाइ प्रस्तुत गर्नुहुन्छ र उहाँकै अनुग्रहद्वारा त्यस आशिष्‌को उचाइतर्फ डोऱ्याउने इच्छा राख्‍नुहुन्छ । स्‍वयं आफैंलाई उहाँमा समर्पण गर्नका निम्ति उहाँ हामीलाई आमन्‍‍त्रण गर्नुहुन्छ, ताकि उहाँले आफ्‍नो इच्छा हामीमार्फत पूरा गर्न सक्‍नुहुनेछ । पापको बन्धनदेखि मुक्त हुने वा नहुने र परमेश्‍‍वरको सन्तानहरूका साथ महिमित स्‍वतन्‍‍त्रताको भागीदार बन्‍ने वा नबन्‍ने भन्‍ने रोजाइ गर्ने काम हाम्रै हातमा छ । 
    

    
      
    

    
      हामीले स्‍वयं आफैंलाई परमेश्‍‍वरमा समर्पण गर्ने क्रममा ती सबै कुराहरूलाई अनिवार्यरूपमा त्याग्‍नुपर्छ जसले हामीलाई उहाँदेखि अलग पार्नेछ । त्यसैकारण हाम्रा मुक्तिदाता भन्‍नुहुन्छ, “तिमीहरूमध्ये जसले आफूसित भएका सबै थोक त्याग्दैन, त्यो मेरो चेला हुन सक्दैन ।” लूका १४:३३ । जे-जति कुराले मानिसको हृदयलाई परमेश्‍‍वरदेखि अलग पार्दछ ती सबैलाई त्यागिनुपर्छ । कैयौं मानिसहरूका निम्ति धन-सम्पत्ति नै मूर्ति हो । पैसाप्रतिको मोह र धन-सम्पत्तिप्रतिको अभिलाषा एक यस्तो सुनको साङ्‍ला हो जसले तिनीहरूलाई शैतानसँगै बाँध्‍ने गर्दछ । कुनै अर्को वर्गका मानिसहरूले चाहिँ प्रतिष्‍ठा र सांसारिक गौरवको भक्ति गर्दछन् । कसैको लागि स्‍वार्थी ऐश र उत्तरदायित्‍वदेखि स्‍वतन्‍‍त्रता नै मूर्ति बन्‍न पुग्छ । तर यी दासत्‍वका बन्धनहरूलाई तोडिनुपर्छ । हामी आधा परमप्रभुको र आधा संसारको बन्‍न सक्दैनौं । यदि हामी यस हालतमा छौं भने कदापि परमेश्‍‍वरको जन होइनौं । 
    

    
      
    

    
      त्यहाँ यस्ता मानिसहरू छन् जो परमेश्‍‍वरको सेवा गर्छु भनी विश्‍‍वास राख्दछन्, जबकि तिनीहरू उहाँको आज्ञापालन गर्न, उचित चरित्र निर्माण तथा मुक्ति प्राप्‍त गर्नका निम्ति स्‍वयं आफ्‍नै प्रयत्‍नहरूमाथि भरोसा राख्‍ने गर्दछन् । तिनीहरूका हृदय ख्रीष्‍टप्रतिको प्रेमको गहिरो भावनाद्वारा प्रभावित भएका छैनन्, तर तिनीहरूले इसाई जीवनको कर्तव्यहरूलाई त्यस रीतिद्वारा निर्वाह गर्ने प्रयत्‍न गर्दछन् कि मानौं तिनीहरूले स्‍वर्गमा प्रवेश पाउनका निम्ति परमेश्‍‍वरले तिनीहरूबाट ती कर्तव्यहरूका माग गर्नुहुन्छ । यस प्रकारको धर्म शून्यसरह हुन्छ । जब ख्रीष्‍ट हृदयमा बास गर्नुहुन्छ तब आत्मा उहाँको प्रेमद्वारा तथा उहाँमा प्राप्‍त भएको संगीपनको आनन्दद्वारा यति मात्रामा भरिनेछ कि यो उहाँमै समाहित हुनेछ, र उहाँप्रतिको ध्यानमा स्‍वयं आफैंलाई भुलिनेछ । ख्रीष्‍टप्रति प्रकट हुने प्रेम नै कार्यको लागि आवश्‍‍यक पर्ने उर्जा सावित हुनेछ । ज-जसले परमेश्‍‍वरको समेट्‍ने प्रेमलाई महसूस गर्दछन् तिनीहरूले परमेश्‍‍वरका चाहनालाई पूरा गर्नका निम्ति कति सानो योगदान गर्न सकिन्छ भनी प्रश्‍न गर्दैनन्, तिनीहरूले सबैभन्दा तल्‍लो स्तरको खोजी गर्दैनन्, तर त्यसको सट्टा तिनीहरूले उद्धारकर्ताको इच्छासित सबैभन्दा पूर्ण सामञ्‍जस्य प्राप्‍त गर्ने लक्ष्य राख्दछन् । उत्सुक आकांक्षाका साथ तिनीहरूले सबै कुरा समर्पण गर्दछन् र जुन कुराको तिनीहरू खोजी गर्दछन् त्यसको मूल्यको अनुपातमै चाख प्रकट गर्दछन् । यस प्रकारको गहिरो प्रेमविना नै ख्रीष्‍टमाथि विश्‍‍वास गर्छु भन्‍नु केवल एक बोली, सुख्‍खा, औपचारिकता, तथा कठिन झमेलाका रूपमा मात्र सावित हुनेछन् । 
    

    
      
    

    
      के ख्रीष्‍टमा सबैथोक समर्पण गर्नु एक अति नै ठूलो बलिदान हो भनी तपाईं महसूस गर्नुहुन्छ ? “ख्रीष्‍टले मलाई के दिनुभयो ?” भनी स्‍वयं आफैंलाई प्रश्‍न गर्नुहोस् । हाम्रो उद्धारको निम्ति परमेश्‍‍वरको पुत्रले सबैथोक—जीवन, प्रेम समर्पण गर्नुभयो तथा कष्‍ट सहनुभयो । त्यस महान् प्रेमकोे अयोग्य पात्रका हैसियतले कतै हामीले आफ्‍नो हृदयलाई उहाँदेखि थामिराखेका त छैनौं ? हाम्रो जीवनको प्रत्येक पलमा हामी उहाँको अनुग्रहको आशिष्‌का भागीदार बन्दै आएका छौं, र यसैकारण पनि जुन अबोधता र दुर्दशाको त्यस गहिराइबाट हामी बचाइएका छौं त्यसको बारेमा पूर्णरूपले बुझ्‍न सक्‍नेछैनौं । उहाँलाई हाम्रो पापले छेडेको छ, के हामी उहाँतर्फ हेरेर अझैपनि उहाँका सबै प्रेम र बलिदानलाई घृणा गर्न इच्छुक हुनेछौं त ? महिमाको परमप्रभुको असीमित अपमानको दृष्यमा के हामी केवल संघर्ष र आत्म-हीनताद्वारा मात्र जीवनमा प्रवेश गर्न सक्‍नेछौं भनी गनगनाईरहने त ? 
    

    
      
    

    
      कैयौं अहंकारी व्यक्तिहरूका प्रश्‍न यसप्रकार छ, “परमेश्‍‍वरले मलाई स्‍वीकार गर्नुभएको आश्‍‍वासन पाउनु अघि नै म किन पश्‍चात्ताप र अपमानपूर्ण अवस्थामा पर्ने ?” यसको जवाफस्‍वरूप म तपाईंको ध्यान ख्रीष्‍टतर्फ मोड्‍न चाहन्छु । उहाँ पापरहित हुनुहुन्थ्यो र योभन्दा पनि बढी उहाँ स्‍वर्गको राजकुमार हुनुहुन्थ्यो; तर सारा मानवजातिको पक्षमा उहाँ पाप बनाइनुभयो । “ऊ अपराधीहरूको गन्तीमा गनियो । किनकि उसले धेरैको पाप बोक्‍यो र उसले अपराधीहरूका निम्ति मध्यस्थता गऱ्यो ।” यशैया ५३:१२ । 
    

    
      
    

    
      तर जब हामी सबैथोक त्याग्दछौं तब हामीले वास्तवमा के त्यागेका हुन्छौं त ? येशूको आफ्‍नै रगतद्वारा शुद्ध पारिन र उहाँको अनुपम प्रेमले बचाइनको लागि हामीले पापद्वारा दुषित बन्‍न पुगेको हृदय मात्र त्यागेका हुन्छौं । तैपनि मानिसहरूले सबै कुरा त्याग्‍न कठिन छ भन्‍ने गर्दछन् ! म यो कुरा बोलिएको सुन्‍न तथा लेख्‍न पनि लज्‍जित छु । 
    

    
      
    

    
      जुन कुरा हाम्रा लागि हितकार छन् ती कुरा हामीद्वारा त्यागिएको परमेश्‍‍वर इच्छा राख्‍नुहुन्‍न । उहाँले जे-जति सबै थोक गर्नुहुन्छ ती सबैमा उहाँका सन्तानहरूका भलाइ चाहनुहुन्छ । जो-जतिले ख्रीष्‍टलाई रोजेका छैनन् ती सबैले यो कुरा बुझ्‍न सकेका भए कति असल हुनेथियो कि जुन कुराको तिनीहरू स्‍वयं आफैं खोजी गर्दछन् उहाँसँग तिनीहरूलाई दिनका निम्ति योभन्दा कैयौं गुणा असल कुराहरू छन् । जब कुनै व्यक्तिले परमेश्‍‍वरको इच्छा विपरीत सोचाई राख्‍ने तथा व्यवहार गर्ने गर्दछ तब उसले स्‍वयं आफ्‍नै आत्मालाई ठूलो हानि तथा अन्याय गरिरहेको हुन्छ । जुन मार्गमा हिँड्‍नदेखि उहाँले निषेध गर्नुभएको छ त्यस मार्गमा साँचो आनन्द पाउन सकिँदैन, जसलाई कुन कुरा असल छ भनी थाहा छ र जसले आफ्‍ना सृष्‍टिको भलाइका निम्ति योजनाहरू बनाउनुहुन्छ । अपराधको मार्ग विपत्ति र विनाशको मार्ग हो । 
    

    
      
    

    
      परमेश्‍‍वर आफ्‍ना सन्तानहरूले दुःख भोगेको देख्‍न प्रसन्‍न रहनुहुन्छ भन्‍ने सोचाई राख्‍नु एक भुल हो । सारा स्‍वर्ग मानिसको सुख हेर्नमा उत्सुक छ । हाम्रा परमेश्‍‍वर पिताले आफ्‍ना कुनैपनि जनहरूका निम्ति आनन्दका मार्गहरू बन्द गर्नहुन्‍न । ईश्‍‍वरीय योजनाहरूले हामीलाई ती अतिभोगहरूलाई त्याग्‍नका निम्ति आव्हान गर्दछ जसले दुःख र निराशा ल्याउन सक्‍नेछ, जसले हाम्रो लागि खुशी र स्‍वर्गको ढोका बन्द गर्नेछ । संसारको मुक्तिदाताले मानिसहरूलाई तिनीहरूका दरिद्रता, अपूर्णता र दुर्बलताका साथ जुन अवस्थामा तिनीहरू छन् त्यही अवस्थामा ग्रहण गर्नुहुन्छ र उहाँले तिनीहरूका पाप धुने तथा उहाँको रगतद्वारा उद्धार गर्ने मात्र होइन तर ज-जसले उहाँको जुवा आफूमाथि लिन र उहाँको बोझ उठाउन सहमती जनाउनेछन्, उहाँले ती सबैका आकांक्षाहरूलाई तृप्‍त पनि पार्नुहुनेछ । जो-जति जीवनको रोटीका निम्ति उहाँमा आउँदछन् तिनीहरूलाई शान्ति र विश्राम दिनु नै उहाँको उद्देश्‍‍य हो । उहाँले हामीद्वारा केवल ती कर्तव्यहरू निर्वाह गरिएको देख्‍न चाहनुहुन्छ जसले हाम्रा कदमहरूलाई परमानन्दको चुचुरो तर्फ डोऱ्याउनेछन् जुन कुरा अनाज्ञाकारीहरूले कदापि हासिल गर्न सक्‍नेछैनन् । हामी भित्र महिमाको आशा ख्रीष्‍टको बास भएपश्‍चात् हाम्रो जीवन साँचो आनन्दले भरिपूर्ण हुनेछ । 
    

    
      
    

    
      “मैले कसरी स्‍वयं आफैंलाई परमेश्‍‍वरमा अर्पण गर्ने ?” भनी कैयौंले प्रश्‍न गर्दैछन् । तपाईं स्‍वयं आफैंलाई उहाँमा समर्पण गर्न चाहनुहुन्छ, तर तपाईं नैतिक शक्तिमा दुर्बल हुनुहुन्छ, शंकाको दासत्‍वमा पर्नुभएको छ, र आफ्‍नो पापपूर्ण जीवनको बानीहरूका नियन्‍‍त्रणमा हुनुहुन्छ । तपाईंका प्रतिज्ञा र संकल्पहरू बालुवाका डोरी समान छन् । तपाईं आफ्‍ना विचार, आवेग तथा मोहहरूलाई नियन्‍‍त्रित गर्न सक्‍नुहुन्‍न । तपाईंका तोडिएका प्रतिज्ञाहरू तथा जफत गरिएका धितोहरूका स्मृतिले तपाईंको आत्म-विश्‍‍वासलाई कमजोर पार्दछ र तपाईंलाई परमेश्‍‍वरले स्‍वीकार गर्न सक्‍नुहुनेछैन भन्‍ने भावना तपाईंमा पैदा गर्नेछ, तर तपाईं निराश हुनुपर्नेछैन । तपाईंले इच्छाशक्तिको वास्तविक शक्ति के हो भनी बुझ्‍नु आवश्‍‍यक छ । निर्णय गर्ने वा रोजाइ गर्ने शक्ति नै मानव स्‍वभावलाई शासन गर्ने शक्ति हो । सबै कुरा इच्छा शक्तिको उचित कार्यकलापमा निर्भर रहन्छ । परमेश्‍‍वरले मानिसलाई जुन रोजाइ गर्ने शक्ति दिनुभएको छ त्यसलाई तिनीहरूले प्रयोग गर्नुपर्नेछ । तपाईंले आफ्‍नो हृदय परिवर्तन गर्न सक्‍नुहुन्‍न, तपाईंले स्‍वयं आफ्‍नै प्रयासद्वारा हृदयको प्रेम परमेश्‍‍वरलाई दिन सक्‍नुहुन्‍न; तर तपाईंले उहाँको सेवा गर्ने रोजाइ गर्न सक्‍नुहुन्छ । तपाईंले उहाँलाई आफ्‍नो इच्छाशक्ति दिन सक्‍नुहुन्छ, त्यसपछि उहाँको असल अभिप्राय अनुसार इच्छा गर्न र काम गर्न उहाँले तपाईंमा काम गर्नुहुनेछ । यसरी तपाईंको सारा स्‍वभाव नै ख्रीष्‍टको आत्माको वशमा ल्याइनेछ, तपाईंको प्रेम उहाँमै केन्द्रित हुनेछ र तपाईंका विचारहरू उहाँसित मेल खानेछन् । 
    

    
      
    

    
      भलाइ र पवित्रताको इच्छा राख्‍नु असल नै हो, तर तपाईंले यो विचारलाई बीचमै रोक्‍नुभएको खण्डमा ती व्यर्थै ठहरिनेछन् । धेरै मानिसहरू इसाई बन्‍ने आशा तथा इच्छा प्रकट गर्ने क्रममै नाश हुनेछन् । तिनीहरू आफ्‍नो इच्छाशक्तिलाई परमेश्‍‍वरमा समर्पण गर्ने अवस्थासम्म आउँदैनन् । तिनीहरू वर्तमानमा इसाई बन्‍ने रोजाइ गर्दैनन् । 
    

    
      
    

    
      इच्छाशक्तिको उचित प्रयोगद्वारा तपाईं जीवनमा एक पूर्ण परिवर्तन ल्याउन सकिन्छ । आफ्‍नो इच्छाशक्तिलाई ख्रीष्‍टमा अर्पण गर्नुभएको खण्डमा तपाईंले सबै प्रधानताहरू तथा अन्य कुनै शक्तिहरूभन्दा उच्‍च शक्तिका साथ मित्रता गाँस्‍नुहुनेछ । तपाईंले स्‍वर्गबाट एक यस्तो शक्ति प्राप्‍त गर्नुहुनेछ जसले तपाईंलाई अडिग राख्‍नेछ र परमेश्‍‍वरमाथि निरन्तरको समर्पणद्वारा तपाईं विश्‍‍वासको नयाँ जीवन व्यतित गर्न सक्षम बन्‍नुहुनेछ । 
    

    

    
      
    

    
      ६. विश्‍‍वास र ग्रहण
    

    
      
    

    
      जब तपाईंको विवेक पवित्र आत्माद्वारा जीवित हुन पुग्दछ, तब तपाईंको पापको दुष्‍टताको केही झलक, यसको शक्ति, यसको अपराध, तथा यसले ल्याउने दुःख कष्‍टहरू देख्‍नुहुनेछ र तपाईंले यसलाई घृणाको दृष्‍टिकासाथ हेर्नुुहुनेछ । पापले नै तपाईंलाई परमेश्‍‍वरदेखि अलग पारेको छ तथा तपाईं पापको शक्तिको दासत्‍वमा पर्नुभएको छ भन्‍ने कुरालाई तपाईंले महसूस गर्नुहुनेछ । जति बढ्‍तारूपमा तपाईं यसबाट भाग्‍ने प्रयास गर्नुहुन्छ त्यति नै बढ्‍तारूपमा तपाईंले आफ्‍नो असहायपनको बारेमा बुझ्‍नुहुनेछ । तपाईंका उद्देश्‍‍यहरू अपवित्र छन् भने हृदयचाहिँ अशुद्ध छ । तपाईंको जीवन स्‍वार्थीपन र पापद्वारा भरिपूर्ण छ भन्‍ने कुरालाई तपाईंले देख्‍नुहुनेछ । तपाईंले क्षमादान पाउने, शुद्ध बन्‍ने, तथा स्‍वतन्‍‍त्र बन्‍ने अभिलाषा राख्‍नुहुनेछ, परमेश्‍‍वरमा मेल पाउन तथा उहाँको अनुरूपता प्राप्‍त गर्नका निम्ति तपाईंले के गर्न सक्‍नुहुन्छ ? 
    

    
      
    

    
      तपाईंलाई शान्ति, स्‍वर्गको क्षमादान र आत्माभित्र शान्ति तथा प्रेमको आवश्‍‍यकता पर्दछ । पैसाद्वारा यसलाई खरिद गर्न सकिँदैन, ज्ञानद्वारा यो उपलब्ध हुँदैन, बुद्धिद्वारा यो प्राप्‍त हुँदैन; तपाईंले स्‍वयं आफ्‍नै प्रयासद्वारा यी कुराहरू कदापि प्राप्‍त गर्न सक्‍नुहुनेछैन । तर यी कुराहरू परमेश्‍‍वरले तपाईंलाई “विनापैसा र विनादाम” एक उपहारको रूपमा दिनुहुन्छ । यशैया ५५:१ । यदि तपाईंले आफ्‍नो हात पसारेर यसलाई समात्‍नु मात्र भयो भने यो तपाईंकै हुनेछ । परमप्रभु भन्‍नुहुन्छ, “तिमीहरूका पापहरू सिन्दूरे रङ्गका भए तापनि ती हिउँजस्तै सेता हुनेछन् । गाढ़ा राता रङ्गका भए तापनि ती ऊनजस्तै हुनेछन् ।” यशैया १:१८ । “म तिमीहरूलाई एउटा नयाँ हृदय दिनेछु, र तिमीहरूभित्र म नयाँ आत्मा हालिदिनेछु ।” इजकिएल ३६:२३ । 
    

    
      
    

    
      तपाईंले आफ्‍ना पापहरू स्‍वीकार गर्नुभएको छ र हृदयदेखि नै ती सबैलाई हटाउनुभएको छ । तपाईंले स्‍वयं आफैंलाई परमेश्‍‍वरको हातमा सुम्पने संकल्प गर्नुभएको छ । अब उहाँको सामु जानुहोस् र यो कुरा माग्‍नुहोस् ताकि उहाँले तपाईंका पापहरू पखाल्‍नुहुनेछ र तपाईंलाई एउटा नयाँ हृदय दिनुहुनेछ । तसर्थ उहाँले यो काम गर्नुहुनेछ भनी विश्‍‍वास गर्नुहोस् किनकि उहाँले यही प्रतिज्ञा गर्नुभएको छ । जब येशू यस पृथ्वीमा हुनुहन्थ्यो तब उहाँले यही पाठ सिकाउनुभएको थियो कि परमेश्‍‍वरले जुन उपहारको प्रतिज्ञा गर्नुहुन्छ सो हामीले पाउँदैछौं र यो हाम्रै हो भनी हामीले विश्‍‍वास गर्नुपर्छ । जब मानिसहरूले येशूको शक्तिमाथि विश्‍‍वास प्रकट गरे तब उहाँले तिनीहरूलाई आफ्‍ना रोगहरूबाट निको पार्नुभयो, यसरी जुन कुरा तिनीहरू देख्‍न सक्दैन थिए त्यसपछि पूर्ण विश्‍‍वासद्वारा तिनीहरूलाई प्रेरित गर्नुभयो र तिनीहरूलाई पापक्षमा गर्न सक्‍ने उहाँको शक्तिमाथि विश्‍‍वास दिलाउनुभयो । पक्षघातीलाई निको पार्ने क्रममा उहाँले यो कुरा प्रष्‍ट साथ यसरी बताउनुभयो: “‘मानिसका पुत्रलाई पृथ्वीमा पापहरू क्षमा गर्ने अधिकार छ भनी तिमीहरूले जान !’ त्यसपछि उहाँले त्यस पक्षघात भएको बिरामीलाई भन्‍नुभयो: “उठ, तिम्रो ओछ्यान बोक र आफ्‍नो घर जाऊ ।” मत्ती ९:६ (KJV)। ख्रीष्‍टको आश्‍चर्यकर्महरूका बारेमा उल्‍लेख गर्दै यूहन्‍नाले यसरी बताए, “तर यी लेखिएका छन्, कि तिमीहरूले येशू परमेश्‍‍वरका पुत्र, ख्रीष्‍ट हुनुहुन्छ भनी विश्‍‍वास गर, र विश्‍‍वासद्वारा उहाँको नाउँमा तिमीहरूलाई जीवन प्राप्‍त होस् ।” यूहन्‍ना २०:३१ । 
    

    
      
    

    
      येशूले रोगीहरूलाई कसरी निको पार्नुभयो भन्‍ने बाइबलका सरल विवरणबाट हामीले पापहरूबाट क्षमादान प्राप्‍त गर्नका निम्ति उहाँमाथि कसरी विश्‍‍वास गर्ने भन्‍ने विषयमा केही कुरा सिक्‍न सक्दछौं । हामी वेथस्दाको जल-कुण्डको पक्षघातीको कथातर्फ आफ्‍नो ध्यान केन्द्रित गरौं । त्यो पीडित व्यक्ति असहाय थियो; जसले आफ्‍ना खुट्टाहरू अठतीस वर्षसम्म चलाएको थिएन । येशूले उसलाई यसरी आज्ञा दिनुभयो, “उठ, आफ्‍नो ओछ्यान उठाऊ, र हिँड ।” त्यस रोगीले यसो पनि भन्‍न सक्थ्यो, “हे प्रभु, यदि तपाईंले मलाई निको पार्नुभयो भने म तपाईंको आज्ञा पालन गर्नेछु ।” उसले ख्रीष्‍टका वचनमाथि विश्‍‍वास गऱ्यो, निको भइसकेको छु भनी विश्‍‍वास गऱ्यो र एकै साथ प्रयास पनि गऱ्यो, हिँड्‍ने अठोट गऱ्यो र वास्तवमा ऊ हिँड्‌यो पनि । उसले ख्रीष्‍टको वचनमुताबिक व्यवहार गऱ्यो र परमेश्‍‍वरले शक्ति प्रदान गर्नुभयो । त्यो मानिस निको भयो । 
    

    
      
    

    
      यसरी नै तपाईं पनि एक पापी हुनुहुन्छ । तपाईंले आफ्‍ना अतितका पापहरूका निम्ति प्रायश्‍चित्त गर्न सक्‍नुहुन्‍न; तपाईंले आफ्‍नो हृदय परिवर्तन गर्न तथा स्‍वयं आफैंलाई पवित्र तुल्याउन सक्‍नुहुन्‍न । तर परमेश्‍‍वरले ख्रीष्‍टमार्फत यी सबै काम तपाईंको निम्ति गर्ने प्रतिज्ञा गर्नुभएको छ । तपाईंले त्यस प्रतिज्ञामाथि विश्‍‍वास गर्नुहोस् । आफ्‍ना पापहरू स्‍वीकार गरी स्‍वयं आफैंलाई परमेश्‍‍वरमा सुम्पनुहोस् । तपाईंले उहाँको सेवा गर्ने संकल्प गर्नुहोस् । जसै तपाईंले सो गर्नुहुनेछ परमेश्‍‍वरले तपाईंप्रति उहाँको प्रतिज्ञा पूरा गर्नुहुनेछ । यदि तपाईं त्यस प्रतिज्ञामाथि विश्‍‍वास राख्‍नुहुन्छ भने तपाईंको पाप क्षमा भयो र तपाईं शुद्ध हुनुभयो भनी विश्‍‍वास गर्नुहोस्, जसरी पक्षघाती आफू निको भएको छु भनी विश्‍‍वास गरेपश्‍चात् ख्रीष्‍टले उसलाई हिँड्‍ने शक्ति दिनुभयो त्यसरी नै परमेश्‍‍वर यो तथ्य बताउनुहुन्छ कि तपाईं निको हुनुभएको छ । यदि तपाईंले विश्‍‍वास गर्नुभयो भने यस्तै हुनेछ । 
    

    
      
    

    
      आफू निको भएको अनुभव नहुञ्‍जेलसम्मै नपर्खनुहोस्, तर यसो भन्‍नुहोस्, “म विश्‍‍वास गर्दछु कि यस्तै हुनेछ; र मैले महसूस गरेअनुसार होइन तर परमेश्‍‍वरले प्रतिज्ञा गर्नुभएको हुनाले म विश्‍‍वास गर्दछु ।” 
    

    
      
    

    
      येशू भन्‍नुहुन्छ, “तिमीहरूले प्रार्थनामा जेसुकै माग्छौ सो पाएका छौं भन्‍ने विश्‍‍वास राख, र त्यो तिमीहरूको हुनेछ ।” मर्कूस ११:२४ । यस प्रतिज्ञामा एउटा शर्त छ—त्यो हो हामीले उहाँको इच्छामुताबिक प्रार्थना गर्नुपर्छ । तर हामीलाई पापदेखि शुद्ध तुल्याउनु, हामीलाई उहाँको सन्तान तुल्याउनु, तथा हामीलाई एक पवित्र जीवन बिताउने सक्षम तुल्याउनु परमेश्‍‍वरकै इच्छा हो । यसकारण हामी यी आशिष्‌हरू माग्‍न सक्छौं, र हामीले पाउनेछौं भनी विश्‍‍वास गर्न सक्छौं, र हामीले ती सबै प्राप्‍त गर्न सफल हुन पुगेकोमा परमेश्‍‍वरलाई धन्यवाद दिन सक्छौं । येशूको सामु गई पापदेखि शुद्ध बन्‍न पाउनु र व्यवस्थाको अघि लाज तथा पश्‍चात्ताप विना खडा हुन सक्‍नु हाम्रो निम्ति एक विषेशाधिकारको कुरा हो । “यसकारण अब ख्रीष्‍ट येशूमा हुनेहरूलाई कुनै दण्डको आज्ञा छैन, जो शरीरअनुसार होइन, तर आत्माअनुसार हिँड्‍दछन् ।” रोमी ८:१ (KJV)। 
    

    
      
    

    
      अब उप्रान्त तपाईं स्‍वयं आफ्‍नै हुनुहुन्‍न; तपाईं मूल्य तिरिएर किनिनुभएको छ । “सुन वा चाँदीजस्ता नाश हुने थोकहरूद्वारा दाम तिरी तिमीहरू छुट्‌ट्याइएका होइनौ, तर निष्खोट र निष्कलङ्क थुमाको जस्तो ख्रीष्‍टको अनमोल रगतद्वारा दाम तिरी छुट्‌ट्याइएका छौ ।” १ पत्रुस १:१८, १९ । परमेश्‍‍वरमाथि विश्‍‍वास राख्‍ने यस सरल कार्यद्वारा पवित्र आत्माले तपाईंको हृदयमा एक नयाँ जीवन प्रदान गर्नुभएको छ । परमेश्‍‍वरको परिवारमा तपाईं एक नयाँ जन्मिएको शिशुझैँ हुनुहुन्छ, र उहाँले तपाईंलाई त्यसरी नै प्रेम गर्नुहुन्छ जसरी उहाँले आफ्‍नो पुत्रलाई प्रेम गर्नुहुन्छ । 
    

    
      
    

    
      अब तपाईं स्‍वयं आफैंलाई येशूमा समर्पण गर्नु भएपश्‍चात् पछि नहट्‍नुहोस्, उहाँदेखि टाढा नजानुहोस्, तर दिन प्रतिदिन “म ख्रीष्‍टको हुँ; मैले स्‍वयं आफैंलाई उहाँमा समर्पित गरेको छु” भनी बताउनुहोस् र उहाँको आत्मा तपाईंलाई दिनको निम्ति र तपाईंलाई उहाँको अनुग्रहको वशमा राख्‍नका निम्ति उहाँसँग माग्‍नुहोस् । स्‍वयं आफैंलाई परमेश्‍‍वरमा सुम्पने तथा उहाँलाई विश्‍‍वास गर्ने क्रमद्वारा मात्र तपाईं उहाँको सन्तान कहलाइनुहुनेछ र तपाईंले उहाँमै आफ्‍नो जीवन बिताउनुपर्नेछ । प्रेरित पावल भन्दछन् “जसरी ख्रीष्‍टलाई तिमीहरूले ग्रहण गऱ्यौ, त्यसरी नै उहाँमा जीवन बिताओ ।” कलस्सी २:६ । 
    

    
      
    

    
      कतिले यो विचार लिने गर्दछन् कि तिनीहरूले उहाँको आशिष् दाबी गर्नु अघि परीक्षणकालको सामना गर्नुपर्नेछ र तिनीहरूको जीवनमा सुधार आएको छ भनी परमप्रभुको सामु प्रमाण दिनुपर्नेछ । तर तिनीहरूले अहिले पनि परमेश्‍‍वरको आशिष् दाबी गर्न सक्छन् । तिनीहरूका दुर्बलतामा सहायता पाउनका निम्ति तिनीहरूसित ख्रीष्‍टका अनुग्रह तथा उहाँको आत्मा हुनु आवश्‍‍यक छ, अन्यथा तिनीहरूले दुष्‍टताको सामना गर्न सक्‍नेछैनन् । हामी जुन पापी, असहाय तथा आश्रयी अवस्थामा छौं त्यही अवस्थामा नै उहाँकहाँ आएको येशू चाहनुहुन्छ । हामी आफ्‍ना सारा दुर्बलता, मूर्खता, तथा पापकासाथ उहाँमा आई पश्‍चात्तापका साथ उहाँको गोडामा पर्न सक्दछौं । हामीलाई उहाँको प्रेमको बाहुलीले अँगाल्‍नु र हाम्रा चोटहरूमा पट्टि बाँधिदिनु तथा हामीलाई सारा अशुद्धतादेखि शुद्ध पार्नु उहाँको महिमा हो । 
    

    
      
    

    
      हजारौं मानिसहरू यही कुरामा चुक्‍न पुगेका छन्; तिनीहरूले यस कुरामाथि विश्‍‍वास गर्दैनन् कि येशूले तिनीहरूलाई व्यक्तिगत रूपमा क्षमा गर्नुहुन्छ । तिनीहरूले परमेश्‍‍वरलाई उहाँको वचनअनुसार विश्‍‍वास गर्दैनन् । जो-जति सबै उहाँका शर्तहरूप्रति राजी बन्दछन् तिनीहरूका निम्ति यो कुरा थाहा पाउनु एक विशेषाधिकारको कुरा हो कि हरेक पापका निम्ति सित्तैमा क्षमादान दिइएको छ । परमेश्‍‍वरका प्रतिज्ञाहरू तपाईंका निम्ति होइनन् भन्‍ने शंका तपाईंको मनबाट हटाउनुहोस् । ती प्रतिज्ञा वास्तवमा प्रत्येक पश्‍चात्तापी अपराधीहरूका निम्ति हुन् । ख्रीष्‍टले दिनुहुने शक्ति र अनुग्रह स्‍वर्गदूतहरूमार्फत प्रत्येक विश्‍‍वासीकहाँ पुग्‍ने गर्दछ । त्यहाँ कुनैपनि मानिसहरू यति बढी पापी छैनन् कि जसको कारण तिनीहरूले येशूमा शक्ति, शुद्धता र धार्मिकता पाउन सक्‍नेछैनन्, जो तिनीहरूकै खातिर मर्नुभयो । उहाँ पापद्वारा दाग लागेको तथा दुषित बन्‍न पुगेका तिनीहरूका वस्‍‍त्रहरूलाई फुकाली तिनीहरूलाई धार्मिकताको सेतो वस्‍‍त्र पहिराउने प्रतीक्षामा हुनुहुन्छ; उहाँ तिनीहरूलाई मर्नका निम्ति होइन तर बाँच्‍नका निम्ति आज्ञा दिनुहुन्छ । सीमित मानिसहरूले एक अर्काप्रति व्यवहार गरेझैँ परमेश्‍‍वरले हामीसँग व्यवहार गर्नुहुन्‍न । उहाँका विचारहरू करुणा, प्रेम र अति कोमल दयाद्वारा भरिपूर्ण छन् । उहाँ भन्‍नुहुन्छ, “दुष्‍टले आफ्‍नो बाटो र अधर्मीले आफ्‍नो विचार त्यागोस्, र परमप्रभुतिर फर्कोस्, र उहाँले त्यसमाथि कृपा गर्नुहुनेछ । हाम्रा परमेश्‍‍वरतर्फ त्यो फर्कोस्, र उहाँले त्यसमाथि कृपा गर्नुहुनेछ । हाम्रा परमेश्‍‍वरतर्फ त्यो फर्कोस्, र उहाँले त्यसलाई सित्तैमा क्षमा गर्नुहुनेछ ।” “मैले तेरा अपराधहरू बादलझैँ र तेरा पापहरू बिहानको कुहिरोझैँ हटाइदिएँ ।” यशैया ५५:७; ४४:२२ । 
    

    
      
    

    
      “कसैको मृत्युमा म प्रसन्‍न हुन्‍न, परमप्रभु परमेश्‍‍वर भन्‍नुहुन्छ । पश्‍चात्ताप गर, र बाँच ।” इजकिएल १८:३२ । शैतान परमेश्‍‍वरका यिनै धन्यका निश्‍चयताहरूलाई खोस्‍न तयार छ । ऊ आत्मादेखि आशाका हरेक मन्द ज्योति तथा प्रकाशको हरेक किरणलाई लुट्‍न चाहन्छ; तर तपाईंले उसलाई यसो गर्ने अनुमति प्रदान गर्नुहुँदैन । शैतानको कुराप्रति ध्यान नदिनुहोस्, तर यसो भन्‍नुहोस्, येशू मर्नुभयो ताकि म बाँच्‍न सक्‍नेछु । उहाँ मलाई प्रेम गर्नुहुन्छ, र म नाश भएको देख्‍न चाहनुहुन्‍न । मसँग एक करुणामय स्‍वर्गीय पिता हुनुहुन्छ; र यद्यपि मैले उहाँको प्रेमको दुरूपयोग गरेको छु, यद्यपि उहाँले मलाई दिनुभएका आशिष्‌हरू फजूल खेर गएका छन्, “म उठेर आफ्‍ना बाबुकहाँ जानेछु, र उहाँलाई भन्‍नेछु, ‘बुबा, मैले स्‍वर्गको विरुद्धमा र तपाईंको दृष्‍टिमा पाप गरेको छु । अब उप्रान्त तपाईंको छोरो भनिने योग्यको छैनँ । मलाई तपाईंको ज्यालादारी चाकरहरूमध्ये एउटासरह तुल्याउनुहोस्’ ।” यस दृष्‍टान्तले तपाईंलाई यो बताउँछ कि भौतारिएको छोरोलाई कसरी ग्रहण गरिनेछ; “तर त्यो धेरै टाढ़ा छँदा त्यसका बाबुले त्यसलाई देखे, र तिनी दयाले भरिए, र दौडेर गई त्यसलाई अँगालो हालेर त्यसलाई चुम्बन गरे ।” लूका १५:१८-२० । 
    

    
      
    

    
      तर यो दृष्‍टान्त जति नै संवेदनशील तथा हृदयविदारक भए तापनि स्‍वर्गीय पिताको असीमित करुणालाई व्यक्त गर्नमा धेरै अपुग छ । परमप्रभु आफ्‍नो भविष्यवक्तामार्फत यसरी घोषणा गर्नुहुन्छ, “सधैंभरि रहने प्रेमले मैले तँलाई प्रेम गरेको छु । मैले तँलाई दया गरी खिँचेको छु ।” यर्मिया ३१:३ । जब पापी आफ्‍नो पिताको घरदेखि टाढा परदेशमा आफ्‍नो धन सम्पत्ति फजूल खर्च गरिरहेको हुन्छ, तब पिताको हृदय ऊ प्रति व्याकुल बन्‍न पुग्दछ; र त्यसरी नै हृदयमा उत्पन्‍न भएको परमेश्‍‍वरतर्फ फर्कने हरेक अभिलाषा उहाँको आत्माको कोमल बिन्ती सिवाय अरू केही होइन जसले भौँतारिएको व्यक्तिलाई आफ्‍नो स्‍वर्गीय पिताको प्रेमिलो हृदयतर्फ खिँच्‍नका निम्ति याचना तथा अनुनयविनय गरिरहनुभएको छ । 
    

    
      
    

    
      बाइबलका अमूल्य प्रतिज्ञाहरू आफ्‍नो सामु हुँदा-हुँदै के तपाईं अझै पनि शंकालाई स्थान दिन सक्‍नुहुन्छ त ? जब कुनै एक दुःखी पापी परमेश्‍‍वरकहाँ फर्कन तथा आफ्‍ना पापहरू त्याग्‍नका निम्ति तीव्र इच्छा प्रकट गर्दछ, र जब ऊ पश्‍चात्तापका साथ परमप्रभुको चरणमा आउँदछ तब परमप्रभुले त्यसलाई उहाँको चरणमा आउनुदेखि कडा रूपमा रोक्‍नुहुनेछ भन्‍ने कुरामाथि के तपाईं विश्‍‍वास गर्नुहुन्छ त ? यसप्रकारका विचारधाराहरूदेखि टाढा रहनुहोस् । हाम्रो स्‍वर्गीय पिताको बारेमा यसप्रकारको धारणा मनमा राख्‍नुले बाहेक अन्य कुनै पनि कुराले तपाईंको आत्मालाई बढ्‍ता चोट पुऱ्याउन सक्‍नेछैन । उहाँले पापलाई घृणा गर्नुहुन्छ, तर पापीलाई प्रेम गर्नुहुन्छ, उहाँले स्‍वयं आफैंलाई ख्रीष्‍टको देहको रूपमा सुम्पनुभयो ताकि तिनीहरू उहाँमार्फत बचाइनेछन् र महिमाको राज्यमा अनन्तको आशिष् प्राप्‍त गर्नेछन् । हामीप्रति उहाँको प्रेम व्यक्त गर्नका निम्ति उहाँले जुन भाषा रोज्‍नुभयो सो भन्दा बढ्‍ता मजुबत वा कोमल कुन भाषाको प्रयोग गर्न सकिन्थ्यो होला त ? उहाँ घोषणा गर्नुहुन्छ, “के कुनै आमाले आफ्‍नो दूधेबालकलाई बिर्सन सक्छे र ? आफूले जन्माएको बालकलाई के त्यसले टिठ्याउँदिन र ? त्यसले बिर्सन पनि सक्छे, तर म त तँलाई बिर्सन सक्दिनँ ।” यशैया ४९:१५ । 
    

    
      
    

    
      तपाईं यदि शंका गर्दै तथा काम्दैहुनुहुन्छ भने स्‍वर्गतर्फ हेर्नुहोस्; किनकि हाम्रै निम्ति मध्यस्थ-बिन्ती गर्नका निम्ति ख्रीष्‍ट जीवित हुनुहुन्छ । परमेश्‍‍वरलाई उहाँलाई उहाँका प्रिय पुत्ररूपी उपहारको निम्ति धन्यवाद चढाउनुहोस् र तपाईंको निम्ति उहाँको मृत्यु व्यर्थ सावित नहोस् भनी प्रार्थना गर्नुहोस् । पवित्र आत्माले तपाईंलाई आज निमन्‍‍त्रणा दिइरहनुभएको छ । तपाईं आफ्‍नो सारा हृदयका साथ येशूमा आउनुहोस् र तपाईंले उहाँको आशिष्‌को दाबी गर्न सक्‍नुहुनेछ । 
    

    
      
    

    
      जब तपाईं उहाँका प्रतिज्ञाहरूका बारेमा पढ्‍नुहुन्छ, यो कुरा याद गर्नुहोस् कि ती अवर्णनीय प्रेम र करुणाका अभिव्यक्ति हुन् । असीमित प्रेमको महान् हृदय पापीतर्फ एक असीम करुणाका साथ आकर्षित बन्‍न पुग्दछ । “ख्रीष्‍टको रगतद्वारा हामी उहाँमा उद्धार, हाम्रा पापको क्षमा पाउँछौं ।” एफिसी १:७ । परमेश्‍‍वर तपाईंको सहायक हुनुहुन्छ भनी विश्‍‍वास गर्नुहोस् । उहाँ मानिसमा आफ्‍नो नैतिक स्‍वरूप पुनःस्थापन गर्न चाहनुहुन्छ । जस्तै तपाईं पाप स्‍वीकार तथा पश्‍चात्तापका साथ उहाँको नजिक आउनुहुन्छ तब उहाँ दया तथा क्षमाका साथ तपाईंको नजिक आउनुहुनेछ । 
    

    
      
    

    
      
    

    
      
    

    

    
      
    

    
      ७. चेलापनको जाँच
    

    
      
    

    
      “यसैकारण कोही ख्रीष्‍टमा छ भने ऊ एउटा नयाँ सृष्‍टि हो, पुराना कुराहरू बितिगएका छन्; हेर, सबै कुराहरू नयाँ भएका छन् ।” २ कोरिन्थी ५:१७ (KJV)। 
    

    
      
    

    
      कुनै व्यक्ति आफ्‍नो परिवर्तनको निश्‍चित समय वा स्थानको बारेमा बताउन वा परिवर्तन प्रक्रियाको सबै घटनाक्रमलाई पछ्‌याउन असक्षम हुन सक्‍ला; तर यसले ऊ अपरिवर्तित छ भन्‍ने कुराको प्रमाण दिँदैन । ख्रीष्‍टले निकोदेमसलाई भन्‍नुभयो, “बतास जता चाहन्छ उतै बहन्छ । तिमी बतासको अवाज सुन्छौ, तर त्यो कहाँबाट आउँछ र कता जान्छ, त्यो जान्दैनौ । आत्माबाट जन्मेको हरेक व्यक्ति त्यस्तै हुन्छ ।” यूहन्‍ना ३:८ । जसरी हावा अदृश्‍‍य भएतापनि यसको प्रभावहरूलाई स्पष्‍टरूपमा देख्‍न तथा अनुभव गर्न सकिन्छ मानव हृदयमा पनि परमेश्‍‍वरको आत्माले यसरी नै काम गरिरहेको हुन्छ । जुन पूनर्जन्मको शक्तिलाई कुनै मानव आँखाले देख्‍न सक्दैन, यसले आत्मा भित्र एक नयाँ जीवन उत्पन्‍न गर्दछ, यसले परमेश्‍‍वरको प्रतिरूपमा एक नयाँ अस्तित्‍वको सृष्‍टि गर्दछ । पवित्र आत्माको काम शान्त र अप्रत्यक्ष भएतापनि प्रभावहरू चाहिँ प्रत्यक्ष हुन्छन् । यदि हृदय परमेश्‍‍वरको आत्माद्वारा नयाँ भएको छ भने जीवनले यस तथ्यताको गवाही दिनेछ । जबकि हामीले आफ्‍नो हृदय परिवर्तन गर्न वा स्‍वयं आफैंलाई परमेश्‍‍वरको अनुरूपतामा ल्याउन केही पनि गर्न सक्दैनौं; जबकि हामीले स्‍वयं आफैंमाथि तथा हाम्रा असल कामहरूमाथि भरोसा राख्‍नुहुँदैन, तर परमेश्‍‍वरको अनुग्रहले हाम्रो हृदयमा बास गरेको छ वा छैन भन्‍ने कुरा हाम्रो जीवनले प्रकट गर्दछ । चरित्र, बानी तथा अनुसरणहरूमा एक परिवर्तन देखिनेछ । तिनीहरू कस्ता थिए र अहिले कस्ता छन् भन्‍ने विषयको अन्तर स्पष्‍ट तथा निश्‍चित हुनेछ । अनित्य असल कार्यहरू वा दुष्कर्महरूद्वारा चरित्र प्रकट हुँदैन, तर नियमित बोली र व्यवहारका प्रवृत्तिद्वारा चरित्र प्रकट हुने गर्दछ । 
    

    
      
    

    
      यो कुरा सत्य हो कि ख्रीष्‍टको नयाँ गर्ने शक्तिविना पनि व्यवहारमा एक बाहिरी शुद्धता देख्‍न सकिनेछ । प्रतिष्‍ठाप्रतिको मोह तथा अन्य व्यक्तिहरूबाट मान सम्मान प्राप्‍त गर्ने अभिलाषाले एक अति अनुशासित जीवन उत्पन्‍न गर्न सक्‍ला । आत्म-सम्मानको भावनाले हामीलाई दुष्‍ट देखा पर्नुदेखि बचाउन सक्‍ला । एक स्‍वार्थी व्यक्तिले पनि उद्धार कामहरू गर्न सक्छ । हामी कसको पक्षमा छौं भन्‍ने कुरा हामीले कुन उपायद्वारा फैसला गर्ने त ? 
    

    
      
    

    
      हाम्रो हृदय को सित छ ? हाम्रा विचारहरू कसको बारेमा छन् ? कसको बारेमा हामी बातचित गर्न रुचाउँछौं ? हाम्रो सवार्धिक न्यानो मोह तथा शक्तिहरू कसका निम्ति समर्पित छन् ? यदि हामी ख्रीष्‍टका जन हौं भने हाम्रा विचारहरू उहाँमै केन्द्रित रहनेछन् । हामीसित जे-जति छन् र हामी जे-जस्ता छौं ती उहाँकै निम्ति अर्पण गरिएका हुनेछन् । हामीले उहाँको प्रतिरूप धारण गर्ने, उहाँको आत्मारूपी सास फेर्ने, उहाँको इच्छालाई पालन गर्ने तथा सबै कुराहरूमा उहाँलाई प्रसन्‍न तुल्याउने अभिलाषा राख्‍नेछौं । 
    

    
      
    

    
      जो-जति ख्रीष्‍ट येशूमा नयाँ सृष्‍टि बन्‍न पुग्छन् तिनीहरूले आत्माको निम्‍न फलहरू फलाउनेछन्: “प्रेम, आनन्द, शान्ति, धैर्य, दया, भलाइ, विश्‍‍वस्तता, नम्रता, संयम ।” गलाती ५:२२, २३ । यस उप्रान्त तिनीहरूले साबिककै अभिलाषामुताबिक व्यबहार गर्ने छैनन्, तर परमेश्‍‍वरको पुत्र ख्रीष्‍टमाथि विश्‍‍वास गर्दै उहाँका पाइलाहरूलाई पछ्‌याउनेछन्, उहाँको चरित्रलाई प्रतिबिम्ब गर्नेछन्, र जसरी उहाँ शुद्ध हुनुहुन्छ त्यसरी नै स्‍वयं आफैंलाई शुद्ध तुल्याउनेछन् । जुन कुरालाई कुनै समय तिनीहरू घृणा गर्ने गर्दथे त्यसलाई तिनीहरू अहिले मन पराउँदछन् र जुन कुरालाई मनपराउँदथे त्यसलाई अहिले घृणा गर्दछन् । घमण्डी तथा हठी व्यक्ति विनम्र र कोमल बन्‍न पुग्छ । तुच्छ तथा अति घमण्डी व्यक्ति गम्भीर र शिष्‍ट बन्‍न पुग्छ । मतवाला व्यक्ति सज्‍जन बन्‍न पुग्छ भने दुर्व्यसनी चाहिँ निर्मल । संसारको व्यर्थका रीतिथिति तथा प्रथाहरूलाई त्यागिन्छ । इसाईहरूले “बाहिरी सिङ्गारपटार”-को खोजी गर्ने छैनन् तर “भलो र शान्त आत्माको अविनाशी र रत्‍नले” सजिएको भित्री हृदयको खोजी गर्नेछन् । १ पत्रुस ३:३, ४ । 
    

    
      
    

    
      जबसम्म साँचो पश्‍चात्तापले जीवनमा परिवर्तन ल्याउँदैन तबसम्म जीवनमा यसको प्रमाण भेट्टिनेछैन । यदि कुनै व्यक्तिले धरौटी फिर्ता दिएको छ, आफूले लुटेका कुराहरू फिर्ता दिएको छ, आफ्‍ना पापहरूलाई स्‍वीकार गरेको छ, परमेश्‍‍वर तथा आफ्‍ना सङ्गीजनहरूलाई प्रेम गरेको छ भने पापीले यो महसूस गर्नेछ कि उसले मृत्युदेखि जीवनमा प्रवेश पाएको छ । 
    

    
      
    

    
      जब हामी बरालिएका पापी जनहरूका हैसियतले ख्रीष्‍टमा आउँदछौं र क्षमाशील अनुग्रहको भागीदार हुन्छौं तब हृदयमा प्रेमको मूल फुट्‍नेछ । हरेक बोझ हलुका बन्‍न पुग्छ किनकि ख्रीष्‍टले दिनुहुने जुवा सजिलो छ । कर्तव्य एक आनन्द बन्‍न पुग्छ भने बलिदानचाहिँ एक प्रसन्‍नता बन्‍न पुग्छ । जुन पथ पहिला अन्धकारले ढाकिएको जस्तो देखिएको थियो सो अहिले धार्मिकताको घामको ज्योतिद्वारा उज्यालो बन्‍न पुगेको छ । 
    

    
      
    

    
      ख्रीष्‍टका चेलाहरूमा उहाँको चरित्रहरूको सौन्दर्य देखिनेछन् । परमेश्‍‍वरको इच्छालाई पालन गर्नु नै उहाँको निम्ति एक आनन्दको कुरो थियो । परमेश्‍‍वरप्रतिको प्रेम, उहाँको महिमाप्रतिको उत्साह नै हाम्रो मुक्तिदाताको नियन्‍‍त्रित गर्ने शक्ति थियो । प्रेमले उहाँका सारा कार्यकलापहरूलाई सुन्दर तथा उच्‍च तुल्याएको थियो । प्रेम परमेश्‍‍वरबाट आउँदछ । अपवित्र हृदयदेखि यो पैदा हुन सक्दैन । जुन हृदयमा येशूले शासन गर्नुहुन्छ त्यस हृदयमा मात्र प्रेम पाउन सकिन्छ । “हामी प्रेम गर्दछौं, किनभने पहिले उहाँले हामीलाई प्रेम गर्नुभयो ।” १ यूहन्‍ना ४:१९ । ईश्‍‍वरीय अनुग्रहद्वारा परिवर्तन हृदयको निम्ति प्रेम नै कार्यको सिद्धान्त बन्‍न पुग्दछ । यसले चरित्रमा परिवर्तन ल्याउँदछ, आवेगलाई सम्हाल्दछ, जोशलाई नियन्‍‍त्रण गर्दछ, दुश्‍‍मनी भावनालाई दमन गर्दछ र प्रेमलाई उच्‍च तुल्याउँदछ । हृदयमा उत्पन्‍न भएको यस प्रेमले जीवनलाई रोचक तुल्याउँदछ तथा सर्वत्र शुद्ध प्रभाव विस्तार गर्दछ । 
    

    
      
    

    
      परमेश्‍‍वरको अनुग्रहमाथि भर्खरै भरोसा राख्‍न थालेका विश्‍‍वासी जनहरूले दुई भुलहरूप्रति सर्तक रहनु आवश्‍‍यक छ । पहिलो भुलचाहिँ स्‍वयं आफ्‍नै कामहरूलाई हेर्नु, स्‍वयं आफैंलाई परमेश्‍‍वरको अनुरूपतामा ल्याउनका निम्ति आफूले जे-जति गर्न सक्दछन् त्यसमाथि भरोसा राख्‍नु हो । जुन व्यक्ति स्‍वयं आफ्‍नै कामहरूद्वारा पवित्र बन्‍ने प्रयत्‍न गर्दछ, उसले एक असम्भव काम गर्ने प्रयास गरिरहेको हुन्छ । ख्रीष्‍टविना जे-जति सबै थोक मानिसले गर्न सक्दछ त्यो वास्तवमा स्‍वार्थीपन र पापद्वारा दुषित हुन्छ । विश्‍‍वासद्वारा ख्रीष्‍टको अनुग्रहले मात्र हामीलाई पवित्र तुल्याउन सक्छ । 
    

    
      
    

    
      यसको विपरीत तर पहिलो भुल सरहकै दोस्रो खतरनाक भुलचाहिँ ख्रीष्‍टले मानिसहरूलाई परमेश्‍‍वरको आज्ञापालन गर्नदेखि स्‍वतन्‍‍त्रता प्रदान गर्नुहुन्छ भन्‍ने विश्‍‍वास हो; कि केवल विश्‍‍वासद्वारा मात्र पनि हामी ख्रीष्‍टको अनुग्रहको भागीदार हुन सक्‍ने हुनाले उद्धारसँग हाम्रा कार्यहरूका कुनै सम्बन्ध छैन । 
    

    
      
    

    
      आज्ञा पालनको अर्थ केवल एक बाहिरी सहमती मात्र होइन, तर प्रेमपूर्वक गरिने सेवा भनी बुझिनु आवश्‍‍यक छ । परेमश्‍‍वरको व्यवस्था उहाँको स्‍वभावकै एक अभिव्यक्ति हो; यो महान् प्रेमको सिद्धान्तको एक मूर्तित्‍व हो, तसर्थ स्‍वर्ग र पृथ्वीमाथि उहाँको शासनको एक आधार हो । यदि हाम्रो हृदय परमेश्‍‍वरको स्‍वरूपमा नयाँ तुल्याइएको छ भने, यदि आत्माभित्र ईश्‍‍वरीय शक्ति रोपिएको छ भने, के हाम्रो जीवनमा परमेश्‍‍वरको व्यवस्था पालन हुनेछैन र ? जब हृदय भित्र प्रेमको सिद्धान्त रोपिएको हुन्छ, जब मानिस आफूलाई सृष्‍टि गर्नुहुनेको स्‍वरूपमा परिवर्तित हुन पुग्दछ, तब नयाँ करारको यो प्रतिज्ञा पूरा हुन आउँछ, “तिनीहरूका हृदयमा म मेरो व्यवस्था राखिदिनेछु, र तिनीहरूका मनमा पनि म त्यो लेखिदिनेछु ।” हिब्रू १०:१६ । यदि व्यवस्था हृदयमा लेखिएको छ भने के यसले जीवनलाई आकार दिने छैन त ? आज्ञाकारिता, सेवा र प्रेमपूर्ण भक्ति नै चेलापनको साँचो चिन्ह हो । त्यसैकारण धर्मशास्‍‍त्र बताउँछ, “परमेश्‍‍वरको प्रेम यही हो कि हामी उहाँका आज्ञाहरू पालन गर्दछौं ।” “जसले ‘म उहाँलाई चिन्छु’ भन्छ, तर उहाँका आज्ञाहरू उल्‍लङ्घन गर्छ, त्यो झूटो हो, र त्यसमा सत्य छैन ।” १ यूहन्‍ना ५:३; २:४ । मानिसलाई आज्ञाकारितादेखि स्‍वतन्‍‍त्र तुल्याउनुको सट्टा विश्‍‍वासले मात्र हामीलाई ख्रीष्‍टको अनुग्रहको भागीदार बनाउने गर्दछ, जसले हामीलाई आज्ञापालन गर्नका निम्ति सक्षम तुल्याउँदछ । 
    

    
      
    

    
      हामीले आफ्‍नो आज्ञाकारिताद्वारा मुक्ति कमाउन सक्दैनौं; किनकि मुक्ति त परमेश्‍‍वरले सित्तैमा दिनुभएको उपहार हो, जसलाई विश्‍‍वासद्वारा ग्रहण गरिनुपर्छ । तर आज्ञाकारिता विश्‍‍वासको फल हो । “पाप हरण गर्नलाई नै उहाँ प्रकट हुनुभएको हो भन्‍ने कुरा तिमीहरू जान्दछौ । र उहाँमा कुनै पाप छैन । उहाँमा रहने कसैले पाप गरिरहँदैन । पाप गरिरहने कसैले उहाँलाई न देखेको छ न त चिनेको नै छ ।” १ यूहन्‍ना ३:५, ६ । यही एक साँचो जाँच हो । यदि हामी ख्रीष्‍टमा रह्‌यौं भने, यदि परमेश्‍‍वरको प्रेम हामीभित्र बास गरेको छ भने हाम्रा भावनाहरू, हाम्रा विचाहरू, हाम्रा उद्देश्‍‍यहरू तथा हाम्रा कार्यहरू उहाँको पवित्र व्यवस्थाको आदेशहरूमा व्यक्त भएको परमेश्‍‍वरको इच्छासँगै मेल खानेछन् । “साना बालकहरू, कुनै मानिसले तिमीहरूलाई छल्‍न नपाओस् । जो धर्मिकतामा चल्छ, ऊ धर्मी हो, जस्तो उहाँ धार्मी हुनुहुन्छ ।” १ यूहन्‍ना ३:७ । परमेश्‍‍वरको पवित्र व्यवस्थाको स्तरमुताबिक धार्मिकतालाई परिभाषित गरिएको छ जुन सीनै पर्वतमा दिएका दश आज्ञाहरूमा व्यक्त गरिएको छ । 
    

    
      
    

    
      ख्रीष्‍टप्रतिको नाममात्रको विश्‍‍वास जसले मानिसलाई परमेश्‍‍वरमाथि आज्ञाकारिताको दायित्‍वदेखि छुटकारा दिलाउने विषयमा स्पष्‍ट पार्दछ, त्यो वास्तवमा विश्‍‍वास होइन, तर एक तर्फमात्र हो । “अनुग्रहबाट विश्‍‍वासद्वारा तिमीहरूले उद्धार पाएका छौ ।” तर “विश्‍‍वास पनि काममा प्रकट हुँदैन भने त्यो विश्‍‍वास मृत हो ।” एफिसी २:८; याकूब २:१७ । यस संसारमा आउनु अघि नै येशूले स्‍वयं आफ्‍नै बारेमा यसो भन्‍नुभयो “हे मेरा परमेश्‍‍वर, तपाईंको इच्छाबमोजिम गर्न म चाहन्छु, तपाईंको व्यवस्था मेरो हृदयभित्र छ ।” भजनसंग्रह ४०:८ । र स्‍वर्गतिर पुनः उँभो उठाई लगिनुभन्दा केही समय अघि उहाँले यो घोषणा गर्नुभयो, “मैले मेरा पिताका आज्ञाहरू पलन गरेको छु र उहाँको प्रेममा रहन्छु ।” यूहन्‍ना १५:१० । धर्मशास्‍‍त्र बताउँदछ, “यदि हामीले उहाँका आज्ञाहरू पालन गऱ्यौं भने यसैबाट हामी थाहा पाउन सक्छौं, कि हामी उहाँलाई चिन्दछौं ।...उहाँमा रहन्छु भन्‍ने व्यक्ति आफै पनि उहाँको चालअनुसार चल्‍नुपर्छ ।” १ यूहन्‍ना २:३-६ । “ख्रीष्‍टले पनि तिमीहरूका निम्ति कष्‍ट भोग्‍नुभयो, अनि तिमीहरूका लागि एउटा उदाहरण छोडिजानुभयो, र तिमीहरू उहाँकै पाइलामा हिँड्‍नुपर्छ ।” १ पत्रुस २:२१ । 
    

    
      
    

    
      अनन्त जीवनको शर्त पहिलादेखि जुन रहँदै आएको थियो अहिले पनि सोही हो—हाम्रा प्रथम अभिभावकहरूका पतन हुनु अघि अदनको बगैंचामा यही शर्त लागू थियो—त्यो हो परमेश्‍‍वरको व्यवस्थाप्रति पूर्ण आज्ञाकारिता तथा पूर्ण धार्मिकता । यदि यस शर्तबाहेक अन्य कुनै कम शर्तमा अनन्त जीवन प्रदान गरिएको भए सम्पूर्ण जगतकै खुशी खतरामा पर्नेथियो । पापको मार्ग खुल्‍नेथियो र यसले ल्याउने सराप तथा कष्‍टहरू सदा छाइरहनेथिए । 
    

    
      
    

    
      आफ्‍नो पतन हुनु अघि आदमलाई परमेश्‍‍वरको व्यवस्था पालन गरेर धार्मिक चरित्र निर्माण गर्नु सम्भव थियो । तर उनी यसो गर्न असफल भए, र उनको पापकै कारणले गर्दा हाम्रा स्‍वभावहरू पनि पतित हुन पुगेका छन् र हामीले स्‍वयं आफैंलाई धार्मिक तुल्याउन सक्दैनौं । पापी तथा अधर्मी भएकै कारण हामीले पवित्र व्यवस्थालाई पूर्ण रूपमा पालन गर्न सक्‍नेछैनौं । परमेश्‍‍वरको पवित्र व्यवस्थाका दाबीहरूलाई पूरा गर्न सक्‍ने हामीमा कुनै त्यस्तो धार्मिकता छैन । तर ख्रीष्‍टले हाम्रो छुटकाराको निम्ति एउटा मार्ग तयार पार्नुभएको हो । यस संसारमा हामीले जे-जस्ता जाँच तथा परीक्षाहरूका सामना गर्नुपर्दछ उहाँले पनि ती सबै जाँच तथा परीक्षाहरूका बीचमा आफ्‍नो जीवन बिताउनुभयो । उहाँले एक पापरहित जीवन बिताउनुभयो । उहाँ हाम्रै निम्ति मर्नुभयो र अहिले उहाँ हाम्रा पापहरूलाई लिईकन हामीलाई उहाँको धार्मिकता दिने प्रस्ताव राख्‍नुहुन्छ । यदि तपाईंले स्‍वयं अफैंलाई ख्रीष्‍टमा समर्पित गर्दै उहाँलाई आफ्‍नो मुक्तिदाताको रूपमा ग्रहण गर्नुहुन्छ भने तपाईंको जीवन विगतमा जति नै पापपूर्ण रहेको भए तापनि उहाँकै खातिर तपाईं धार्मिक कहलाइनुहुनेछ । तपाईंको चरित्रको स्थानमा ख्रीष्‍टको चरित्र खडा हुनेछ, र तपाईंलाई परमेश्‍‍वरले यसरी ग्रहण गर्नुहुनेछ कि मानौं तपाईंले कहिल्यै पनि पाप गर्नुभएकै छैन । 
    

    
      
    

    
      यसभन्दा ठूलो कुरा यो छ कि ख्रीष्‍टले हृदय परिवर्तन गर्नुहुन्छ । विश्‍‍वासद्वारा उहाँ तपाईंको हृदयमा बास गर्नुहुन्छ । तपाईंले ख्रीष्‍टसँगको यस सम्बन्धलाई विश्‍‍वासद्वारा तथा आफ्‍नो इच्छाशक्तिलाई निरन्तर उहाँमा समर्पित गर्दै कायम राख्‍नुपर्नेछ, र जबसम्म तपाईंले यसो गर्नुहुनेछ उहाँले तपाईंमा उहाँको असल अभिप्रायअनुसार इच्छा गर्ने र काम गर्ने तुल्याउनलाई तपाईंमा काम गर्नुहुनेछ । तसर्थ तपाईंले यसो भन्‍न सक्‍नुहुनेछ, “जुन जीवन शरीरमा म अहिले जिउँछु, त्यो परमेश्‍‍वरका पुत्रमा विश्‍‍वास गरेर जिउँछु, जसले मलाई प्रेम गर्नुभयो, र मेरो निम्ति आफूलाई अर्पण गर्नुभयो ।” गलाती २:२० । येशूले उहाँका चेलाहरूलाई भन्‍नुभयो, “किनभने बोल्‍ने तिमीहरू आफै हुनेछैनौ, तर तिमीहरूका पिताका आत्मा तिमीहरूद्वारा बोल्‍नुहुनेछ ।” मत्ती १०:२० । जब ख्रीष्‍टले तपाईंको जीवनमा काम गर्नुभएपश्‍चात् तपाईंमा पनि त्यही आत्मा प्रकट हुनेछ र धार्मिकता तथा आज्ञाकारिताका असल कार्यहरू गर्नुहुनेछ । 
    

    
      
    

    
      तसर्थ हामीमा कुनै त्यस्ता कुराहरू छैनन् जसको बारेमा हामी घमण्ड गर्न सक्‍नेछौं । हामीसँग आत्म-विभोर बन्‍नुपर्ने कुनै आधार नै छैन । हाम्रो आशाको एकमात्र आधार नै हामीलाई दिएको ख्रीष्‍टको धार्मिकता हो जुन उहाँको आत्माले हामीमा तथा हामीमार्फत काम गर्नुहुन्छ । 
    

    
      
    

    
      जब हामी विश्‍‍वासको बारेमा कुरा गर्दछौं तब त्यहाँ ध्यान दिइनुपर्ने एक भिन्‍नता छ, त्यहाँ एक यस्तो प्रकारको आस्था छ जुन विश्‍‍वासदेखि पूर्ण रूपले भिन्‍न छ । परमेश्‍‍वरको अस्तित्‍व, शक्ति तथा उहाँको वचनको सत्यता, यी सबै यस्ता वास्तविकताहरू हुन् जसलाई शैतान तथा त्यसका फौजले पनि मनैदेखि इन्कार गर्न सक्दैनन् । बाइबल बताउँदछ कि, “भूतात्माहरू पनि विश्‍‍वास गर्छन् र थरथर काम्छन्,” तर वास्तवमा यो साँचो विश्‍‍वास होइन । याकूब २:१९ । जहाँ परमेश्‍‍वरको वचनमाथि एक आस्था मात्र होइन तर उहाँमाथि इच्छाशक्ति नै समर्पित गरिएको हुन्छ, जहाँ हृदय उहाँकै नाउँमा सुम्पिएको हुन्छ, जहाँ स्‍नेहहरू उहाँमा नै केन्द्रित पारिएका हुन्छन्, त्यहाँ विश्‍‍वास हुन्छ—जुन विश्‍‍वास प्रेमको साहराले काम गर्दछ र जसले आत्मालाई शुद्ध तुल्याउँदछ; यही विश्‍‍वासद्वारा हृदय परमेश्‍‍वरको स्‍वरूपमा बदलिन्छ र जुन हृदय यसको अपरिवर्तित अवस्थामा परमेश्‍‍वरको व्यवस्थाको अधीनमा हुँदैन, न त वास्तवमा हुन नै सक्‍नेछ, अब चाहिँ यसको पवित्र आदर्शप्रति आनन्दित बन्‍न पुग्दछ र भजनसंग्रका लेखकसँगै यसो भन्दछ, “आहा ! तपाईंको व्यवस्थालाई म कति प्रेम गर्दछु ! दिनभरि म तिनैमाथि मनन गर्दछु ।” भजनसंग्रह ११९:९७ । र व्यवस्थाको धार्मिकता हामीमा पूरा हुन आउँछन्, “जो शरीरअनुसार होइन, तर आत्माअनुसार हिँड्‍दछन् ।” रोमी ८:१ (KJV)। 
    

    
      
    

    
      त्यहाँ यस्ता मानिसहरू छन् जसलाई ख्रीष्‍टको क्षमा गर्ने प्रेमको बारेमा थाहा छ र जो साँच्‍चै नै परमेश्‍‍वरको सन्तान कहलाइने इच्छा प्रकट गर्दछन्, तर तिनीहरू यो चाल पाउँदछन् कि तिनीहरूका चरित्र अपूर्ण छ, तिनीहरूका जीवन दोषयुक्त छ र तिनीहरू आफ्‍नो हृदय पवित्र आत्माद्वारा पुनः नयाँ बन्‍न पुगेको छ कि छैन भनी शंका गर्न तयार रहन्छन् । यस्ता व्यक्तिहरूका निम्ति मेरो सल्‍लाह यही छ कि निराश बनी पछि नहट्‍नुहोस् । हामीले कैयौं पटक आफ्‍ना घटी-कमी तथा भुलहरूका कारण येशूको चरणमा शिर झुकाउँदै विलाप गर्नुपर्नेछ, तर हामी निरुत्साहित बन्‍नुचाहिँ हुँदैन । हामी शत्रुबाट पराजित भएतापनि हामी परमेश्‍‍वरद्वारा छोडिएका वा त्यागिएका छैनौं । उहाँले कदापि यसो गर्नुहुनेछैन । ख्रीष्‍ट परमेश्‍‍वरको दाहिने बाहुलीतर्फ हुनुहुन्छ, र हाम्रो निम्ति मध्यस्थ पनि गर्नुहुन्छ । यूहन्‍नाले यसो लेखेका थिए, “तिमीहरूले पाप नगर भनी म यी कुराहरू तिमीहरूलाई लेख्दछु । अनि कसैले पाप गऱ्यो भने पिताको साथमा हाम्रा एकजना वकिल हुनुहुन्छ अर्थात् धर्मी येशू ख्रीष्‍ट ।” १ यूहन्‍ना २:१ (KJV)। ख्रीष्‍टका यी वचनहरूलाई नभुल्‍नुहोस्, “पिता आफैले तिमीहरूहरूलाई पाया गर्नुहुन्छ ।” यूहन्‍ना १६:२७ । उहाँ तपाईंलाई उहाँमै पुनःस्थापन गर्न तथा स्‍वयं उहाँकै शुद्धता तथा पवित्रता तपाईंको जीवनमा चम्किएको देख्‍न चाहनुहुन्छ । यदि तपाईंले स्‍वयम् आफैलाई उहाँमा समर्पित मात्र गर्नुहुन्छ भने उहाँ जसले तपाईंहरूमा एउटा असल काम शुरु गर्नुभयो, उहाँले नै येशू ख्रीष्‍टको दिनसम्म त्यो पूरा गर्नुहुनेछ । थप व्यग्रतासाथ प्रार्थना गर्नुहोस् तथा अझ पूर्णरूपले विश्‍‍वास गर्नुहोस् । जसै हामी स्‍वयं आफ्‍नै शक्तिमाथि अविश्‍‍वास गर्न थाल्दछौं, यस उप्रान्त हामीले आफ्‍नो उद्धारकर्ताको शरीरमाथि भरोसा राख्‍न थाल्‍नेछौं तथा उहाँको प्रशंसा गर्न थाल्‍नेछौं जो हाम्रा मुखमण्डलको स्‍वास्थ्य हुनुहुन्छ । 
    

    
      
    

    
      येशूमा तपाईं जति-जति नजिक आउनुहुनेछ, तब स्‍वयं आफ्‍नै दृष्‍टिमा अझ बढी दोषयुक्त देखा पर्नुहुनेछ; किनकि तपाईंको दृष्‍टि अझ बढी स्पष्‍ट बन्‍नेछन्, र उहाँको पूर्ण स्‍वभावको तुलनामा तपाईंका अपूर्णताहरू छर्लङ्गै देखिनेछन् । यही नै शैतानका छलहरूले आफ्‍ना शक्ति गुमाएका छन् तथा परमेश्‍‍वरको आत्माको सजीव पार्ने प्रभावले तपाईंलाई उत्तेजित तुल्याउनेछ भन्‍ने एक प्रमाण हो । 
    

    
      
    

    
      जुन व्यक्तिले स्‍वयं आफ्‍नै पापपूर्ण अवस्थाको बारेमा बुझ्‍न सक्दैन त्यस व्यक्तिको हृदयमा येशूप्रति प्रकट हुने गहिरो प्रेमले बास गर्न सक्दैन । जुन आत्मा ख्रीष्‍टको अनुग्रहद्वारा परिवर्तित भएको हुन्छ त्यसले उहाँको ईश्‍‍वरीय चरित्रका तारिफ गर्दछ; तर यदि हामीले स्‍वयं आफ्‍नै नैतिक कुरूपता देख्‍न सक्दैनौं भने हामीले ख्रीष्‍टको सौन्दर्य तथा विशिष्‍टताको दृष्य नै देखेका छैनौं भन्‍ने एक अचूक प्रमाण हो । 
    

    
      
    

    
      हामीले स्‍वयं आफैंमा जति नै कम आदर देख्‍नेछौं तब हामीले हाम्रा मुक्तिदाताको असीमित शुद्धता तथा सौन्दर्यमा त्यति नै बढी आदर देख्‍नेछौं । हाम्रो पापमय अवस्थाको दृष्‍टिले हामीलाई उहाँतर्फ डोऱ्याउनेछ जसले हामीलाई क्षमा गर्न सक्‍नुहुन्छ, र जब कुनै व्यक्ति आफ्‍नो असहायपनलाई बुझेर ख्रीष्‍टकहाँ पुग्दछ तब उहाँले स्‍वयं आफैंलाई शक्तिमा प्रकट गर्नुहुनेछ । हाम्रो खाँचोको भावनाले हामीलाई जति नै बढ्‍ता रूपमा उहाँतर्फ अग्रसित गर्दछ, तब हामीले उति नै बढ्‍तारूपमा उहाँको चरित्रको बारेमा उच्‍च दृश्‍‍यहरू देख्‍नेछौं र हामीले उहाँको स्‍वरूपलाई अझ पूर्णरूपमा प्रतिबिम्ब गर्नेछौं । 
    

    

    
      
    

    
      ८. ख्रीष्‍टमा बढ्‍नु
    

    
      
    

    
      जुन हृदय परिवर्तनद्वारा हामी परमेश्‍‍वरका सन्तान बन्‍न पुग्दछौं त्यसैलाई बाइबलले नयाँ जन्म भनी बताउँदछ । यसलाई किसानद्वारा रोपिएको असल बीउको अंकुरणसित पनि तुलना गरिएको छ । यसरी नै जो-जति भर्खरै मात्र ख्रीष्‍टमा परिवर्तन भएका छन् तिनीहरू, “नयाँ जन्मेका बालकहरूजस्तै” हुन् जो येशू ख्रीष्‍टमा पूर्ण कदसम्मै बढ्‍दै जानुपर्नेछ । १ पत्रुस २:२; एफिसी ४:१५ । बारीमा रोपिएको असल बीउझैँ तिनीहरूपनि बढ्‍नुपर्ने तथा फल फलाउनुपर्नेछ । यशैया बताउँदछ कि “उहाँका गौरवको प्रर्दशन होस् भनेर परमप्रभुले नै रोप्‍नुभएको धार्मिकताका फलाँटहरू तिनीहरू कहलाइनेछन् ।” यशैया ६१:३ । यसरी हामीलाई आत्मिक जीवनका रहस्यमय सत्यताहरू अझ सहजतापूर्वक बुझ्‍नमा मद्दत पुगोस् भन्‍ने हेतुले प्राकृतिक जीवनबाट दृष्‍टान्तहरू रचिएका छन् । 
    

    
      
    

    
      मानिसको सारा बुद्धि तथा सीपले प्रकृतिको सबैभन्दा सानो वस्तुमा पनि जीवन उत्पन्‍न गर्न सक्दैन । केवल स्‍वयं परमेश्‍‍वर आफैंले दिनुभएको जीवनद्वारा मात्र वनस्पति तथा प्राणीहरू बाँच्‍न सक्दछन् यसरी परमेश्‍‍वरबाट प्राप्‍त हुने जीवनद्वारा मात्र मानिसको हृदयमा आत्मिक जीवन उत्पन्‍न हुने गर्दछ । कुनै व्यक्ति माथिबाट “जन्मेन भने” ऊ त्यस जीवनको भागीदार बन्‍न सक्‍नेछैन जुन जीवन प्रदान गर्नका निम्ति नै ख्रीष्‍ट आउनुभयो । यूहन्‍ना ३:३ । 
    

    
      
    

    
      जुन कुरा जीवनमा लागू हुन्छ सोही कुरा वृद्धिमा पनि लागू हुन्छ । परमेश्‍‍वरले कोपिलालाई फक्रने तुल्याउनुहुन्छ तथा फूललाई फुलाउनुहुन्छ । उहाँको शक्तिद्वारा बीउमा वृद्धि आउँछ, “पहिले टुसा, त्यसपछि बाला, तब बालामा पूरा दाना लाग्छ ।” मर्कूस ४:२८ । इस्राएलको बारेमा भविष्यवक्ता होशे यसो भन्दछन्, “त्यो लिली फूलझैँ फुल्‍नेछ ।” “मकैझैँ त्यो लहलह बढ्‍नेछ र दाखको बोटझैँ त्यो फुल्‍नेछ ।” होशे १४:५, ७ येशूले हामीलाई “लिली फूललाई विचार गर,”— ती कसरी बढ्‍छन् भनी आज्ञा दिनुहुन्छ । लूका १२:२७ । वनस्पति तथा फूलहरू स्‍वयं आफ्‍नै व्याकुलता, फिक्री वा प्रयासद्वारा वृद्धि हुँदैनन्, तर त्यही कुरा प्राप्‍त गरेर वृद्धि हुने गर्छन् जुन तिनीहरूकै जीवनलाई पूर्ति गर्नका निम्ति परमेश्‍‍वरले जुटाइदिनुभएको छ । कुनै एक बालकले स्‍वयं आफ्‍नै फिक्री वा शक्तिद्वारा आफ्‍नो उचाइमा वृद्धि ल्याउन सक्दैन । यसरी नै तपाईंले स्‍वयं आफ्‍नै फिक्री वा प्रयासद्वारा आत्मिक वृद्धि प्राप्‍त गर्न सक्‍नुहुनेछैन । वनस्पति तथा कुनै एक बालक वातावरणबाट वायु, घाम र भोजन जस्ता जीवनमा अति आवश्‍‍यक वस्तुहरू प्राप्‍त गरेर वृद्धि हुन्छन् । जसरी प्राणी तथा वनस्पति जगतको निम्ति प्रकृतिका देनहरूका ठूलो महत्‍व छ त्यसरी नै ज-जसले ख्रीष्‍टमाथि भरोसा राख्दछन् तिनीहरूका निम्ति पनि उहाँको महत्‍व ठूलो हुनेछ । उहाँ तिनीहरूका “सदाको ज्योति” तथा “सूर्य र ढाल” हुनुहुन्छ । यशैया ६०:१९; भजनसंग्रह ८४:११ । उहाँ “इस्राएलको निम्ति शीतझैँ” हुनुहुनेछ । उहाँ “काटिएको चउरमा परेको वर्षाझैँ” हुनुहुनेछ । होशे १४:५; भजनसंग्रह ७२:६ । उहाँ जिउँदो पानी, “परमेश्‍‍वरको रोटी” हुनुहुन्छ...“जो स्‍वर्गबाट ओर्लिआउँछ, र संसारलाई जीवन दिन्छ ।” यूहन्‍ना ६:३३ । 
    

    
      
    

    
      परमेश्‍‍वरले आफ्‍नो पुत्ररूपी अनुपम उपहारमार्फत सारा संसारलाई अनुग्रहको बायुमण्डलद्वारा ढाक्‍नुभएको छ जुन पृथ्वीमा बहने वायुजस्तै वास्तविक छ । जो-जति मानिसहरू यस जीवन प्रदान गर्ने वायुमण्डल सेवन गर्ने रोजाइ गर्दछन् तिनीहरू येशू ख्रीष्‍टमा पूर्ण कदसँगै वृद्धि हुँदै जानेछन् । 
    

    
      
    

    
      जसरी फूल सूर्यतर्फ फर्कंदा यसको सौन्दर्यलाई पूर्ण तुल्याउनमा उज्यालो ज्योतिले मद्दत पुऱ्याउँदछ, त्यसरी नै हामी पनि धार्मिकताको सूर्यतर्फ फर्कनुपर्छ, ताकि स्‍वर्गको ज्योति हामीमाथि चम्किनेछ, ताकि हाम्रो चरित्र ख्रीष्‍टको स्‍वरूपमा बढ्‍न सक्‍नेछ । 
    

    
      
    

    
      येशू यही कुरा सिकाउनुहुन्छ जब उहाँ यसो भन्‍नुहुन्छ, “ममा रहो, र म तिमीहरूमा रहन्छु । जसरी हाँगा दाखको बोटमा रहेन भने त्यो आफैले फल फलाउन सक्दैन, त्यसरी तिमीहरू ममा रहेनौ भने तिमीहरूले पनि सक्दैनौ ।...मबाट अलग रहेर तिमीहरू केही गर्न सक्दैनौ ।” यूहन्‍ना १५:४, ५ । जसरी हाँगा बढ्‍न तथा त्यसमा फल लाग्‍नका निम्ति यो मूल बोटमाथि निर्भर रहनुपर्छ त्यसरी नै एक पवित्र जीवन जिउनको निम्ति तपाईं पनि ख्रीष्‍टमा निर्भर रहनुपर्नेछ । उहाँदेखि अलग रहेर तपाईंमा कुनै जीवन हुनेछैन । तपाईंमा परीक्षाको सामना गर्ने तथा अनुग्रह र पवित्रतामा बढ्‍ने कुनै शक्ति हुनेछैन । उहाँमा रहेको खण्डमा तपाईंको उन्‍नति हुनेछ । उहाँबाट जीवनरूपी रस प्राप्‍त गर्नुभए पश्‍चात् तपाईं न त ओइल्याउनुहुनेछ न फलरहित नै बन्‍नुहुनेछ । तपाईं नदीको किनारामा रोपिएको रूखझैँ बन्‍नुहुनेछ । 
    

    
      
    

    
      कैयौं मानिसहरूले कामको केही अंश आफैंले एक्‍लै पूरा गर्नुपर्नेछ भन्‍ने विचारधारा राख्‍ने गर्दछन् । तिनीहरूले पाप क्षमाको निम्ति ख्रीष्‍टमाथि विश्‍‍वास गरेका हुन्छन्, तर अब तिनीहरू स्‍वयं आफ्‍नै प्रयासहरूद्वारा शुद्ध जीवन व्यतित गर्ने प्रयत्‍न गर्दछन्, तर हरेक यस्तो प्रयास असफल हुनैपर्छ । येशू भन्‍नुहुन्छ, “मबाट अलग रहेर तिमीहरू केही गर्न सक्दैनौ ।” अनुग्रहमा हाम्रो वृद्धि, हाम्रो आनन्द, हाम्रो उपयोगिता जस्ता सबै कुराहरू ख्रीष्‍टसँग भएको हाम्रो मिलापमा निर्भर रहन्छन् । उहाँसित दैनिक वा प्रत्येक घण्टा सम्पर्कमा रहेर, वा उहाँमा रहेर नै हामी अनुग्रहमा बढ्‍नुपर्नेछ । उहाँ हाम्रा विश्‍‍वास शुरु गर्नुहुनेवाला मात्र हुनुहुन्‍न तर पूरा गर्नुहुनेवाला पनि हुनुहुन्छ । ख्रीष्‍ट प्रथम, अन्तिम, तथा सदासर्वदा हुनुहुन्छ । उहाँ हाम्रो यात्राको शुरु तथा अन्त्यमा मात्र हामीसँग हुनुहुने होइन तर हाम्रो यात्राको हरेक पाइलामा हाम्रै साथमा हुनुहुनेछ । दाऊद भन्दछन्, “मैले परमप्रभुलाई सधैँ मेरो सामुन्‍ने राखेको छु । उहाँ मेरो दाहिने हाततर्फ हुनुहुन्छ, यसकारण म डग्‍नेछैनँ ।” भजनसंग्रह १६:८ । 
    

    
      
    

    
      के तपाईं “म कसरी ख्रीष्‍टमा रहनुपर्छ” भनी प्रश्‍न गर्नुहुन्छ ? त्यही रीतिले जसरी तपाईंले उहाँलाई सर्वप्रथम ग्रहण गर्नुभयो । “यसकारण जसरी ख्रीष्‍टलाई तिमीहरूले ग्रहण गऱ्यौ, त्यसरी नै उहाँमा जीवन बिताओ ।” “धर्मी जन विश्‍‍वासद्वारा जिउनेछ ।” कलस्सी २:६; हिब्रू १०:३८ (KJV)। तपाईंले पूर्णरूपमा परमेश्‍‍वरकै हुनका निम्ति, र उहाँको सेवा गर्न तथा उहाँको आज्ञापालन गर्नका निम्ति स्‍वयंलाई उहाँमा सुम्पनुभएको छ, र तपाईंले ख्रीष्‍टलाई आफ्‍नो मुक्तिदाताको रूपमा ग्रहण गर्नुभएको छ । स्‍वयं तपाईं आफैंले आफ्‍नो पाप प्रायश्‍चित्त गर्न वा आफ्‍नो हृदय परिवर्तन गर्न सक्‍नुहुनेथिएन; तर स्‍वयं आफैंलाई परमेश्‍‍वरमा समर्पण गर्नुभई तपाईं यो विश्‍‍वास गर्नुहुन्छ कि उहाँले ख्रीष्‍टकै खातिर यी सबै काम तपाईंको निम्ति गर्नुभयो । विश्‍‍वासद्वारा तपाईं ख्रीष्‍टको जन बन्‍नुभयो र विश्‍‍वासलाई बाँडचूँड गर्दै तपाईं उहाँमा बढ्‍नुपर्नेछ । तपाईंले आफ्‍नो सारा थोक—आफ्‍नो हृदय, आफ्‍नो इच्छाशक्ति र आफ्‍नो सेवा उहाँमै समर्पित गर्नुपर्छ । उहाँका सारा व्यवस्थाहरू पालन गर्नका निम्ति स्‍वयं आफैंलाई उहाँमा समर्पित गर्नुहोस्; र तपाईंले आफ्‍नो हृदयमा बसाल्‍नका निम्ति, आफ्‍नो शक्ति, धार्मिकता, अनन्तको सहायक बनाउन तथा तपाईंलाई आज्ञापालन गर्ने शक्ति प्रदान गर्नका निम्ति ख्रीष्‍टलाई ग्रहण गर्नुपर्छ जो सारा आशिष्‌हरूका पूर्णता हुनुहुन्छ । 
    

    
      
    

    
      बिहानको समयमै स्‍वयं आफैंलाई परमेश्‍‍वरमा समर्पित गर्नुहोस्; यसलाई तपाईंको सबैभन्दा प्रथम कार्य बनाउनुहोस् । तपाईंले यसरी प्रार्थना गर्नुहोस्, “हे परमप्रभु मलाई पूर्णरूपले तपाईंकै जनको रूपमा ग्रहण गर्नुहोस् । म आफ्‍ना सारा योजनाहरू तपाईंको चरणमा राख्दछु । मलाई आज तपाईंको सेवामा प्रयोग गर्नुहोस् । मसँग रहनुहोस्, र मेरा सारा कामहरू तपाईंको लागि समर्पित रहोस् ।” यही नै एक दैनिक प्रसंग हुनुपर्छ । प्रत्येक बिहान त्यस दिनको निम्ति स्‍वयं आफैंलाई परमेश्‍‍वरमा अर्पण गर्नुहोस् । तपाईंका सारा योजनाहरू उहाँमा समर्पित गर्नुहोस्, जुन उहाँको दूरदृष्‍टिले सूचित गरेअनुसार कार्यान्वयन गरिनुपर्नेछ वा त्यागिनुपर्नेछ । यसप्रकार दिन प्रतिदिन तपाईंको आफ्‍नो जीवन झन्-झन् बढ्‍तारूपमा ख्रीष्‍टको जीवनको स्‍वरूपमा परिवर्तित हुँदै जानेछ । 
    

    
      
    

    
      ख्रीष्‍टमा रहेका जीवन एक शान्तिको जीवन हो । त्यहाँ कुनै परमानन्दको अनुभव नहुन सक्छ तर त्यहाँ एक सदा रहिरहने शान्तिमय भरोसा हुनेछ । तपाईंको आशा स्‍वयं आफैंमा छैन; तर यो त ख्रीष्‍टमा छ । तपाईंको कमजोरी उहाँको शक्तिसित, तपाईंको अज्ञानता उहाँको ज्ञानसित तथा तपाईंको दुर्बलता उहाँको स्थाई शक्तिसित जोडिन पुग्दछन् । तसर्थ तपाईंले स्‍वयं आफैंलाई हेर्नुहुँदैन, मनलाई आफैंमाथि केन्द्रित रहन दिनुहुँदैन तर यसको सट्टा ख्रीष्‍टतर्फ हेर्नुहोस् । आफ्‍नो मन उहाँको प्रेम, उहाँको चरित्रको सौन्दर्य तथा पूर्णतामाथि केन्द्रित रहन दिनुहोस् । ख्रीष्‍टले आत्म-त्यागको जीवन व्यतित गर्नुभएको, उहाँले अपमान सहनुभएको, शुद्धता र पवित्रताका साथ जीवन व्यतित गर्नुभएको तथा ख्रीष्‍टसँग भएको अनुपम प्रेम—यी सबै कुराहरू नै हाम्रो निम्ति मनन गर्नुपर्ने विषयहरू हुन् । उहाँलाई प्रेम गरेर, उहाँको अनुकरण गरेर, उहाँमाथि पूर्णरूपले निर्भर रहेर नै तपाईं उहाँको स्‍वरूपमा परिवर्तन हुँदै जानुपर्नेछ । 
    

    
      
    

    
      येशू भन्‍नुहुन्छ “ममा रहो ।” यी शब्दहरूले विश्राम, स्थिरता तथा भरोसाको भावना प्रकट गर्दछन् । उहाँ पुनः यसरी आमन्‍‍त्रण गर्नुहुन्छ, “मकहाँ आओ, म तिमीहरूलाई विश्राम दिनेछु ।” मत्ती ११:२८ । भजनसंग्रहका लेखकका वचनहरूले पनि यही विचारलाई प्रकट गरेका छन्; “परमप्रभुको सामुन्‍ने मौन बस र धैर्यपूर्वक उहाँको प्रतीक्षा गर ।” र यशैया विश्‍‍वास दिलाउँदछन्, “मौनधारण र भरोसामा तिमीहरूलाई शक्ति मिल्छ ।” भजनसंग्रह ३७:७; यशैया ३०:१५ । यो विश्राम निष्क्रियतामा पाईंदैन; किनकि मुक्तिदाताको निमन्‍‍त्रणामा विश्रामको प्रतिज्ञालाई परिश्रम गर्ने यो आव्हानसित जोडिएको छ: “मेरो जुवा आफूमाथि लेओ,...अनि तिमीहरूले आफ्‍नो आत्मामा विश्राम पाउनेछौ ।” मत्ती ११:२९ । जुन व्यक्तिले ख्रीष्‍टमा पूर्णरूपले विश्राम लिएको हुन्छ सो व्यक्ति उहाँको निम्ति परिश्रम गर्नमा सबैभन्दा बढी उत्सुक तथा सक्रिय रहनेछ । 
    

    
      
    

    
      जब मन स्‍वयं आफैंमाथि केन्द्रित रहन्छ, तब यो शक्ति र जीवनको मुहान ख्रीष्‍टदेखि तर्किने गर्दछ । तसर्थ ध्यानलाई मुक्तिदातादेखि मोड्‍नु नै शैतानको निरन्तर प्रयास हो; ताकि यसरी उसले आत्मा र ख्रीष्‍ट बीचको मिलाप तथा संगतिमाथि अवरोध उत्पन्‍न गर्न सक्‍नेछ । संसारका सुख-चैनहरू, जीवनका फिक्री, व्याकुलता र शोक, अरूका गल्ती वा स्‍वयं तपाईं आफ्‍नै गल्ती तथा दोषहरूमार्फत शैतानले मन मोड्‍ने प्रयत्‍न गर्नेछ । उसका छलकपटहरूद्वारा भ्रममा नपर्नुहोस् । कैयौं मानिसहरू जो वास्तवमा विवेकशील छन्, जो परमेश्‍‍वरको निम्ति जिउन चाहन्छन्, शैतानले कैयौं पटक तिनीहरूलाई आफ्‍नो भुल तथा कमजोरीहरूमाथि ध्यान केन्द्रित गर्नेतर्फ अभिप्रेरित गर्दछ र यसरी तिनीहरूलाई ख्रीष्‍टबाट अलग तुल्याई असल विजय प्राप्‍त गर्ने आशा राख्दछ । हामीले स्‍वयं आफैंलाई केन्द्र बनाई उद्धार पाउनेछौं वा छैनौं भनी अन्योलता तथा भयमा डुब्‍नुहुँदैन । यी सबै कुराहरूले आत्मालाई हाम्रो शक्तिको मुहानदेखि तर्काउने गर्दछ । तपाईंको आत्मालाई सुरक्षित राख्‍ने जिम्मा परमेश्‍‍वरमा नै सुम्पने गर्नुहोस् र उहाँमाथि भरोसा राख्‍नुहोस् । येशूको बारेमा बोल्‍ने तथा मनन गर्ने गर्नुहोस् । स्‍वयं आफैंलाई उहाँमै विलिन हुन दिनुहोस् । सारा शंकाहरूलाई हटाउनुहोस् तथा आफ्‍ना डरहरूलाई त्याग्‍नुहोस् । प्रेरित पावलसँगै यसो भन्‍नुहोस्, “अब उप्रान्त जिउने म होइनँ, तर ख्रीष्‍ट ममा जिउनुहुन्छ । जुन जीवन शरीरमा म अहिले जिउँछु, त्यो परमेश्‍‍वरका पुत्रमा विश्‍‍वास गरेर जिउँछु, जसले मलाई प्रेम गर्नुभयो, र मेरो निम्ति आफूलाई अर्पण गर्नुभयो ।” गलाती २:२० । परमेश्‍‍वरमा विश्राम लिनुहोस् । जुन कुरा तपाईंले उहाँलाई सुम्पनुभएको छ, त्यसलाई सुरक्षित राख्‍न उहाँ सामर्थी हुनुहुन्छ । यदि तपाईंले स्‍वयं आफैंलाई उहाँको हातमा सुम्पनुभयो भने उहाँले तपाईंलाई उहाँमार्फत विजेताभन्दा महान् तुल्याउनुहुनेछ जसले तपाईंलाई प्रेम गर्नुभएको छ । 
    

    
      
    

    
      जब ख्रीष्‍टले मानव स्‍वभाव धारण गर्नुभयो तब उहाँले मानवजातिलाई त्यस प्रेमको वन्धनद्वारा स्‍वयं आफैंमा बाँध्‍नुभयो जसलाई स्‍वयं मानिसकै रोजाइले बाहेक अरू कुनै शक्तिले पनि कदापि तोड्‍न सक्‍नेछैन । हामीलाई यस बन्धनलाई तोड्‍न प्रेरित गर्नका निम्ति तथा स्‍वयं आफैंलाई ख्रीष्‍टबाट अलग तुल्याउने रोजाइ गराउनका निम्ति शैतानले निरन्तर रूपमा प्रलोभनहरू प्रस्तुत गर्नेछन् । हामीले होसियार बन्‍नुपर्ने, चेष्‍टा गर्नुपर्ने, तथा प्रार्थना गर्नुपर्ने कुरा यही हो कि हामीलाई अर्को मालिक रोज्‍नेतर्फ कुनै पनि कुराले मोहित नपारोस्; किनकि हामी यसो गर्नका निम्ति सदा स्‍वतन्‍‍त्र छौं । तर हामीले आफ्‍नो दृष्‍टि ख्रीष्‍टमै केन्द्रित राखौं, र उहाँले हामीलाई रक्षा गर्नुहुनेछ । येशूतर्फ हेर्नुमा नै हाम्रो सुरक्षा छ । हामीलाई कुनै पनि कुराले उहाँको हातदेखि खोस्‍न सक्दैन । उहाँतर्फ निरन्तर रूपमा हेर्दा-हेर्दै “एउटा महिमादेखि अर्को महिमातिर उक्‍लँदै उहाँको रूपमा बद्‍लिँदैजान्छौं । परमप्रभुबाट यो आउँछ, जो आत्मा हुनुहुन्छ ।” २ कोरिन्थी ३:१८ । 
    

    
      
    

    
      यसरी नै प्रथम चेलाहरूले आफ्‍ना प्रिय मुक्तिदाताको स्‍वभाव हासिल गरेका थिए । जब ती चेलाहरूले येशूको वचन सुने तब तिनीहरूले आफ्‍ना जीवनमा येशूको आवश्‍‍यकताको बारेमा महसूस गरे । तिनीहरूले उहाँलाई खोजे, अनि भेटे, र त्यसपछि पछ्‌याए । तिनीहरू घरमा, टेबुलमा, भित्री कोठामा तथा खेतमा उहाँसँगै थिए । तिनीहरू एक गुरुको सामुन्‍ने शिष्यहरूका रूपमा उहाँको साथमा थिए, र दैनिक उहाँको ओठबाट पवित्र शिक्षा प्राप्‍त गर्ने गदर्थे । आफ्‍ना कर्तव्य सिक्‍नका निम्ति तिनीहरूले उहाँलाई जसरी एक सेवकले आफ्‍नो मालिकतर्फ हेर्ने गर्दछ त्यसरी नै हेर्ने गदर्थे । ती चेलाहरू “हामीहरूको जस्तै स्‍वभाव भएका मानिस थिए ।” याकूब ५:१७ । तिनीहरूले पनि हामीले जस्तै पापको विरुद्धमा संघर्ष गर्नुपर्नेथियो । एक पवित्र जीवन जिउनका निम्ति तिनीहरूलाई पनि त्यही अनुग्रहको आवश्‍‍यकता थियो । 
    

    
      
    

    
      यूहन्‍ना, जसलाई येशूले प्रेम गर्नुहुने चेला भनिन्छ, जसले मुक्तिदाताको चरित्रलाई सबैभन्दा पूर्णरूपमा प्रतिविम्ब गरेका थिए, उनी पनि स्‍वभाविक रूपले चरित्रमा त्यस सौन्दर्यताले भरिपूर्ण थिएनन् । उनी केवल हठी तथा प्रतिष्‍ठाको लागि महत्‍वकांक्षी मात्र थिएनन्, तर आफूमाथि हानि आइपर्दा प्रचण्ड तथा रिसाह बन्‍ने गर्दथे । तर जसै उनलाई ईश्‍‍वरीय चरित्र प्रकट गरियो, तब उनले स्‍वयं आफ्‍नै कमी कमजोरी देखे र ज्ञानद्वारा नम्र बन्‍न पुगे । परमेश्‍‍वरको पुत्रको दैनिक जीवनमा उनले जुन शक्ति र धैर्यता, सामर्थ्य र कोमलता, गौरव र नम्रता देखेका थिए, ती सबैले उनको आत्मालाई प्रशंसा तथा प्रेमले भरिपूर्ण तुल्याइदियोे । दिन प्रतिदिन उनको हृदय तबसम्म आकर्षित बन्दै गयो जबसम्म उनले आफ्‍नो गुरूप्रति प्रेमको भावनाले गर्दा स्‍वयं आफ्‍नै अस्तित्‍वको बारेमा दृष्‍टि गुमाए । उनको रिसाह तथा महत्‍वाकांक्षी स्‍वभावलाई ख्रीष्‍टको परिवर्तन गर्न सक्‍ने शक्तिको अधीनमा सुम्पिएको थियो । पवित्र आत्माको पुनर्जीवन दिन सक्‍ने शक्तिले उनको हृदयलाई पुनः नयाँ तुल्याइदिएको थियो । ख्रीष्‍टको प्रेमको शक्तिले चरित्रमा परिवर्तन ल्यायो । यही नै येशूसँगको मिलापको निश्‍चित परिणाम हो । जब ख्रीष्‍ट हृदयमा वास गर्नुहुन्छ, तब हाम्रो पुरै स्‍वभावमा परिवर्तन आउँदछ । ख्रीष्‍टको आत्मा तथा प्रेमले हृदयलाई कोमल तुल्याउँदछ, आत्मालाई अधीनमा पार्दछ, र विचार तथा आकांक्षाहरूलाई परमेश्‍‍वर र स्‍वर्गतर्फ उचाल्दछ । 
    

    
      
    

    
      जब ख्रीष्‍ट स्‍वर्गतिर उचालिनुभयो, तत्पश्‍चात् पनि उहाँका चेलाहरूमा उहाँको उपस्थितिको अनुभूति व्याप्‍त थियो । यो एक व्यक्तिगत उपस्थिति थियो, जुन प्रेम र ज्योतिद्वारा भरिपूर्ण थियो । मुक्तिदाता येशू जो तिनीहरूसँगै हिँड्‍नुभएको थियो, कुराकानी गर्नुभएको थियो र प्रार्थना गर्नुभएको थियो, जसले तिनीहरूका हृदयमा आशा तथा सान्त्‍वनाका वचनहरू बोल्‍नुभएको थियो र जब शान्तिको सन्देश अझैपनि उहाँको ओठैमा हुँदा-हुँदै तिनीहरूबाट स्‍वर्गतिर उचालिनुभएको थियो र जसै स्‍वर्गदूतहरूका समूहले उहाँलाई ग्रहण गरे तब उहाँले यसो भन्‍नुभयो, “हेर, म युगको अन्त्यसम्म सधैँ तिमीहरूका साथमा छु ।” मत्ती २८:२० । उहाँ मानव स्‍वरूपमै स्‍वर्गतिर उचालिनुभएको थियो । उनीहरूलाई थाहा थियो कि उहाँ परमेश्‍‍वरको सिंहासनको सामुन्‍ने हुनुहुन्छ जो अझैपनि तिनीहरूका मित्र तथा मुक्तिदाता हुनुहुन्छ; र यो पनि थाहा थियो कि उहाँका करुणाहरू अझै पनि अपरिवर्तित छन्; कि उहाँ अझै पनि पीडित मानवजातिका दुःखहरूमा अभिन्‍न हुनुहुन्छ । उहाँ परमेश्‍‍वरको सामु आफ्‍नो अमूल्य रगतको योग्यताहरू चढाउँदैहुनुहुन्थ्यो, र आफ्‍ना उद्धार गरिएका जनहरूका निम्ति तिर्नुभएको मूल्यको स्मरण स्‍वरूप आफ्‍ना चोटले भरिएका हात तथा पाउहरू देखाउँदैहुनुहुन्थ्यो । चेलाहरूलाई थाहा थियो कि उहाँ तिनीहरूका निम्ति ठाउँ तयार पार्न स्‍वर्गतिर उचालिनुभएको छ, र तिनीहरूलाई उहाँकहाँ लैजानका निम्ति पुनः आउनुहुनेछ । 
    

    
      
    

    
      येशूको आरोहण पश्‍चात् जब चेलाहरू एकसाथ भेला भए तब तिनीहरू आफ्‍ना बिन्तीहरू येशूका नाउँमा परेमश्‍‍वर पिताको अघि चढाउन उत्सुक थिए । पवित्र भयको साथ यो प्रतिज्ञालाई उच्‍चारण गर्दै तिनीहरूले प्रार्थनामा शिर झुकाए, “तिमीहरूले मेरो नाउँमा पितासँग जे माग्छौ, उहाँले त्यो तिमीहरूलाई दिनुहुनेछ । अहिलेसम्म तिमीहरूले मेरो नाउँमा केही मागेका छैनौ । माग, अनि तिमीहरूले पाउनेछौ । यसरी तिमीहरूको आनन्द पूर्ण होओस् ।” यूहन्‍ना १६:२३, २४ । तिनीहरूले यो शक्तिशाली तर्कका साथ विश्‍‍वासको हात झन्-झन् उच्‍चसम्म फैलाए, “मर्ने त ख्रीष्‍ट येशू, हुनुहुन्छ, जो मरेकाहरूबाट जीवित पारिनुभयो, र परमेश्‍‍वरको दाहिने बाहुलीतर्फ हुनुहुन्छ, र हाम्रा निम्ति मध्यस्थ पनि गर्नुहुन्छ ।” रोमी ८:३४ । पेन्तिकोसको दिनमा तिनीहरूमाझ शान्तिदाता प्रकट हुनुभयो, जसको बारेमा ख्रीष्‍टले यसो भन्‍नुभएको थियो, उहाँ “तिमीहरूभित्र हुनुहुनेछ ।” र उहाँले अझै भन्‍नुभयो, “म गएकोमा नै तिमीहरूलाई फाइदा छ; किनकि म गइनँ भने शान्तिदाता तिमीहरूकहाँ आउनुहुनेछैन; तर म गएँ भने म उहाँलाई तिमीहरूकहाँ पठाउनेछु ।” यूहन्‍ना १४:१७; १६:७ (KJV)। यस उप्रान्त पवित्र आत्मामार्फत ख्रीष्‍ट आफ्‍ना जनहरूका हृदयमा निरन्तर रूपले बास गर्नुपर्नेथियो । उहाँसँगको तिनीहरूका सम्बन्ध उहाँ तिनीहरूका साथ व्यक्तिगत रूपमा रहनुभएको अवस्थामा भन्दा अझ बढी घनिष्‍ट थियो । ज्योति, प्रेम र तिनीहरूको हृदयमा रहेको ख्रीष्‍टको शक्ति तिनीहरूमार्फत चम्किएको थियो, र यसरी देख्‍नेजति मानिसहरू छक्‍क परे, र “यिनीहरू येशूका साथमा रहन्थे भन्‍ने तिनीहरूले थाहा पाए ।” प्रेरित ४:१३ । 
    

    
      
    

    
      चेलाहरूका निम्ति ख्रीष्‍ट जोे हुनुहुन्थ्यो त्यसैगरी उहाँ आफ्‍नो सन्तानहरूका निम्ति पनि सोही बन्‍न चाहनुहुन्छ; किनकि आफ्‍नो साथमा भेला भएका चेलाहरूका साथ गर्नुभएको त्यस अन्तिम प्रार्थनामा उहाँले यसो भन्‍नुभयो, “म यिनीहरूका निम्ति मात्र प्रार्थना गर्दिनँ, तर यिनीहरूका सन्देशद्वारा ममाथि विश्‍‍वास गर्नेहरूका निम्ति पनि प्रार्थना गर्छु ।” यूहन्‍ना १७:२० । 
    

    
      
    

    
      येशूले हाम्रो निम्ति प्रार्थना गर्नुभयो, र जसरी उहाँ परमेश्‍‍वरमा एक हुनुहुन्छ त्यसैगरी हामी पनि उहाँमा एक होऔं भनी उहाँले प्रार्थना गर्नुभयो । यो कति अचम्मको सम्बन्ध ! मुक्तिदाताले स्‍वयं आफ्‍नै बारेमा यसो भन्‍नुभयो, “पुत्र आफैले केही गर्न सक्दैन;” “ ममा वास गर्नुहुने पिताले आफ्‍नो काम गर्नुहुन्छ ।” यूहन्‍ना ५:१९; १४:१० । तब यदि ख्रीष्‍ट हाम्रो हृदयमा बास गर्नुभएको छ भने “उहाँको असल अभिप्रायअनुसार इच्छा गर्ने र काम गर्ने दुवै तुल्याउनलाई” उहाँले हामीमा काम गर्नुहुनेछ । फिलिप्पी २:१३ । जसरी उहाँले काम गर्नुभयो हामीले पनि सोहीरूपले काम गर्नेछौं; र हामीले त्यही आत्मा प्रकट गर्नेछौं । यसरी उहाँलाई प्रेम गर्दै तथा उहाँमा रहँदै, “हरेक कुरामा हामी उहाँसम्मै, अर्थात् ख्रीष्‍टसम्मै बढ्‍दैजाऔं, जो शिर हुनुहुन्छ ।” एफिसी ४:१५ । 
    

    
      
    

    
      
    

    

    
      
    

    
      ९. काम र जीवन
    

    
      
    

    
      परमेश्‍‍वर नै ब्रह्माण्डको निम्ति जीवन, ज्योति, र आनन्दको मुहान हुनुहुन्छ । जसरी सूर्यबाट प्रकाशको किरण उत्पन्‍न हुन्छ, र जसरी एक जीवित पानीको मुहानबाट पानीको मूल फुटेर आउँछ त्यसरी नै परमेश्‍‍वरद्वारा सृष्‍टि गरिएका थोकहरूमा उहाँदेखि नै आशिष्‌को खोला बग्दछ । र जुन मानिसको हृदयमा परमेश्‍‍वरको जीवन रहेको हुन्छ, यो प्रेम र आशिष्‌का रूपमा अन्य मानिसहरूसम्म बहनेछ । 
    

    
      
    

    
      पतित मानवजातिलाई उठाउन र उद्धार गर्न नै हाम्रो मुक्तिदाताको आनन्दमय कार्य थियो । यसको निम्ति उहाँले आफ्‍नो जीवनलाई प्रिय ठान्‍नुभएन, तर अपमानलाई केही जस्तो नठानी क्रूसको कष्‍ट भोग्‍नुभयो । यसरी नै स्‍वर्गदूतहरू पनि अरूहरूका खुशीका निम्ति काम गर्ने क्रममै सदा व्यस्त छन् । यही नै तिनीहरूको आनन्द हो । जो दुःखी छन् र हरेक तवरले चरित्र तथा श्रेणीमा न्यून छन् यस्ता व्यक्तिहरूलाई सेवा गर्नका निम्ति जुन स्‍वार्थी व्यक्तिले यसलाई अपमानजनक सेवाको रूपमा लिने गर्दछन्, यही कामलाई नै पापरहित स्‍वर्गदूतहरूले पूरा गर्नेछन् । ख्रीष्‍टको आत्म-बलिदान पूर्ण प्रेमको आत्मा नै एक यस्तो आत्मा हो जसद्वारा स्‍वर्ग व्याप्‍त छ र यसको परमानन्दकै सार हो । यही आत्मा ख्रीष्‍टका चेलाहरूमा पनि हुनेछ र यसलाई प्राप्‍त गर्नु नै तिनीहरूका कार्य हुनेछ । 
    

    
      
    

    
      जब हृदयमा ख्रीष्‍टको प्रेम स्थापित भएको हुन्छ, तब सुगन्धित बास्‍नालाई झैँ त्यसलाई पनि लुकाउन सकिनेछैन । जो-जतिसँग हामी सम्पर्कमा आउँदछौं ती सबैले यसको पवित्र प्रभावलाई महसूस गर्नेछन् । हृदयमा रहेको ख्रीष्‍टको आत्मा मरुभूमिको एक पानीको मूल जस्तै हो, जुन सबैको प्यास मेटाउनको निम्ति बहन्छ र जो-जति नाश हुन लागेका छन् तिनीहरूलाई जीवनको पानी पिउनको निम्ति उत्सुक तुल्याउँदछ । 
    

    
      
    

    
      जसरी येशूले मावनजातिको आशिष् तथा उत्थानको निम्ति काम गर्नुभयो त्यसरी नै हामीले पनि उहाँप्रति प्रेम प्रकट गर्दै सोही रीतले काम गर्ने इच्छा गर्नेछौं । यसले हामीमा हाम्रा स्‍वर्गीय पिताको निगरानीमा रहेका उहाँद्वारा सृष्‍टि गरिएका सबै प्राणीहरूप्रति प्रेम, कोमलता, तथा करुणाको भावना पैदा गर्दछ । 
    

    
      
    

    
      यस पृथ्वीमा मुक्तिदाताको जीवन एक सजिलो तथा स्‍वयं आफ्‍नै बारेमा चिन्तन गर्ने प्रकारको थिएन, तर उहाँले पतित मानवजातिको मुक्तिको निम्ति दृढ, उत्सुक तथा अथक प्रयासका साथ परिश्रम गर्नुभयो । डुँडदेखि कलवरीसम्मै उहाँले आत्म-त्यागको मार्ग अपनाउनुभयो, र उहाँले उत्साहपूर्ण कार्य, कष्‍टदायक यात्रा तथा थकानयुक्त फिक्री र परिश्रमदेखि छुटकारा पाउने चेष्‍टा गर्नुभएन । उहाँले भन्‍नुभयो, “मानिसको पुत्र पनि सेवा पाउनलाई होइन तर सेवा गर्न र धेरैको छुटकाराको मोल स्‍वरूप आफ्‍नो प्राण दिन आयो ।” मत्ती २०:२८ । यही नै उहाँको जीवनको एक महान् उद्देश्‍‍य थियो । यसबाहेक अन्य सबै कुराहरू उहाँको निम्ति दोस्रो दर्जाका तथा तुच्छ कुरा थिए । परमेश्‍‍वरको इच्छालाई पालन गर्नु तथा उहाँको काम पूरा गर्नु नै येशूको निम्ति सर्वथोक थियो । उहाँको परिश्रममा स्‍वयं तथा आत्म-अभिरुचिको कुनै स्थान थिएन । 
    

    
      
    

    
      तसर्थ, जो-जति ख्रीष्‍टको अनुग्रहको भागीदार हुन् तिनीहरू कुनै पनि तवरको बलिदान गर्न तयार हुनेछन्, ताकि जसका निम्ति उहाँ मर्नुभयो तिनीहरू पनि स्‍वर्गीय उपहारको हिस्सेदार बन्‍न पाउनेछन् । तिनीहरूले यस संसारलाई अन्य व्यक्तिहरूका लागि बस्‍न उचित स्थान तुल्याउनका निम्ति सक्दो योगदान गर्नेछन् । यही भावना नै वास्तविक रूपमा परिवर्तित भएको आत्माको निश्‍चित फल हो । कुनै व्यक्ति ख्रीष्‍टमा आउनसाथ उसको हृदयमा आफूले येशूमा कस्तो बहुमूल्य मितत्रा पाएको छ भनी अरूहरूलाई बताउने एक इच्छा पैदा हुनेछ; र उद्धार गर्ने तथा पवित्र तुल्याउने सत्यतालाई उसको हृदयभित्र बन्द राख्‍न सकिनेछैन । यदि हामी ख्रीष्‍टको धार्मिकताद्वारा पहिराइएका छौं र उहाँको सदा रहिरहने आत्माको आनन्दद्वारा भरिपूर्ण छौं भने हामीले आफ्‍नो मनको शान्तिलाई थामेर राख्‍न सक्‍नेछैनौं । यदि हामीले परमप्रभु भलो हुनुहुन्छ भनी चाखेका तथा देखेका छौं भने हामीसँग अरूलाई बताउनका निम्ति केही कुरा अवश्‍‍य हुनेछन् । जसरी फिलिपले मुक्तिदातालाई आफ्‍नो जीवनमा भेट्टाए पश्‍चात् अन्य मानिसहरूलाई उहाँको उपस्थितिमा ल्याए सोहीरूपले हामीले पनि अरूलाई ख्रीष्‍टको उपस्थितिमा ल्याउनेछौं । हामीले तिनीहरूका सामु ख्रीष्‍टमा रहेका आकर्षणहरूको बारेमा तथा आउनेवाला संसारका नदेखिएका वास्तविकताहरूका बारेमा बताउने प्रयत्‍न गर्नेछौं । जुन मार्गमा येशू हिँड्‍नुभयो हाम्रो मनमा पनि त्यही मार्ग पछ्‌याउने एक तीव्र इच्छा हुनेछ । हामीमा एक उत्सुक तिर्सना हुनेछ र यसरी हाम्रा आसपासका मानिसहरूले “संसारको पाप उठाइलैजाने परमेश्‍‍वरका थुमा”-लाई देख्‍नेछन् । यूहन्‍ना १:२९ । 
    

    
      
    

    
      अन्य मानिसहरूलाई आशिष् प्रदान गर्ने हेतुले गरिएको परिश्रमले स्‍वयं आफैंमाथि प्रतिज्ञा स्‍वरूप आशिष् ल्याउँदछ । परमेश्‍‍वरले हामीलाई उद्धारको योजनामा हामीद्वारा निभाइनका निम्ति एक भूमिका दिनुको उद्देश्‍‍य पनि यही थियो । उहाँले मानिसलाई ईश्‍‍वरीय स्‍वभावको भागीदार बन्‍ने तथा सोही आशिष् आफ्‍ना छरछिमेकीहरूकहाँ फैलाउने विशेषाधिकार प्रदान गर्नुभएको छ । यही नै परमेश्‍‍वरले मानवजातिलाई प्रदान गर्न सक्‍नुहुने सर्वाेच्‍च सम्मान तथा सबैभन्दा महान् आनन्द हो । यसरी प्रेमले भरिपूर्ण परिश्रममा लागिपरेका मानिसहरू आफ्‍ना सृष्‍टिकर्ताको सर्वाधिक नजिक ल्याइनेछन् । 
    

    
      
    

    
      परमेश्‍‍वरले सुसमाचार फैलाउने तथा अन्य सारा प्रेमपूर्ण सेवाका कार्यहरू स्‍वर्गदूतहरूलाई जिम्मा दिन पनि सक्‍नुहुनेथियो । उहाँको उद्देश्‍‍य पूरा गर्नलाई उहाँले अन्य कुनै उपाय अपनाउन सक्‍नुहुनेथियो । तर आफ्‍ना असीमित प्रेमद्वारा उहाँले हामीलाई उहाँसँगै, ख्रीष्‍ट र स्‍वर्गदूतहरूसँग सह-कामदार बनाउने रोजाइ गर्नुभयो, ताकि हामीले यस निस्‍वार्थ सेवाबाट प्राप्‍त हुने आशिष्, आनन्द तथा आत्मिक उन्‍नति अरूलाई पनि बाँड्‍न सक्‍नेछौं । 
    

    
      
    

    
      ख्रीष्‍टका दुःखहरूमा सहभागी बनी हामी करुणामा उहाँसँगै एक बन्‍न पुग्दछौं । अरूको भलाइका निम्ति गरिने हरेक आत्म-बलिदानपूर्ण कार्यले प्रदान गर्ने व्यक्तिको हृदयमा परोपकारको भावनालाई मजबुत तुल्याउँदछ, र उसलाई संसारको उद्धारकर्तासँग अझ नजिकको सम्बन्धमा ल्याउँदछ, र यसरी “उहाँ धनी हुनुहुन्थ्यो, तरै पनि तिमीहरूका खातिर उहाँ गरीब हुनुभयो, ताकि उहाँको गरिबीबाट तिमीहरू धनी हुन सक ।” २ कोरिन्थी ८:९ । र यसरी हामी आफ्‍नो जीवनमा ईश्‍‍वरीय योजना पूरा गर्दछौं तब मात्र हाम्रो निम्ति जीवन आशिष्‌मय बन्‍न सक्‍नेछ । 
    

    
      
    

    
      ख्रीष्‍टले आफ्‍ना चेलाहरूका निम्ति बनाउनुभएको रूपरेखामुताबिक तपाईंले पनि काम गर्दै जानुभयो र उहाँको निम्ति आत्माहरू जित्‍नुभयो भने तपाईंले अझ गहिरो अनुभव तथा ईश्‍‍वरीय कुराहरूप्रति अझ बढी ज्ञानहरू हासिल गर्ने खाँचोको महसूस गर्नुहुनेछ, र धार्मिकताको निम्ति भोका, प्यासा बन्‍नुहुनेछ । तपाईंले परमेश्‍‍वरसँग बिन्ती गर्नुहुनेछ, र तपाईंको विश्‍‍वास मजबुत बन्‍नेछ, र तपाईंको आत्माले मुक्तिको कुवादेखि अझ बढ्‍तारूपमा पानी पिउनेछ । विरोध तथा परीक्षाहरूका सामना गर्ने क्रमले तपाईंलाई बाइबल र प्रार्थनातर्फ डोऱ्याउनेछ । तपाईं ख्रीष्‍टको अनुग्रह र ज्ञानमा बढ्‍दै जानुहुनेछ र एक प्रचुर अनुभव हासिल गर्नुहुनेछ । 
    

    
      
    

    
      अरूका निम्ति गरिने निस्‍वार्थ परोपकारी श्रमले गम्भीरता, स्थिरता तथा चरित्रमा ख्रीष्‍टको जस्तै सुन्दरता ल्याउँदछ, र यसको मालिकलाई शान्ति र प्रसन्‍नता प्रदान गर्दछ । अभिलाषाहरू उच्‍च बन्‍न पुग्दछन् । सुस्तीपन वा स्‍वार्थीपनका निम्ति त्यहाँ कुनै स्थान हुनेछैन । ज-जसले यसरी इसाई अनुग्रहको प्रयोग गर्ने गर्दछन्, तिनीहरू बढ्‍दै जानेछन् र परमेश्‍‍वरको निम्ति काम गर्न मजबुत बन्‍नेछन् । तिनीहरूसँग प्रष्‍ट आत्मिक अनुभवहरू, एक स्थिर बढ्‍दो विश्‍‍वास तथा प्रार्थनामा एक बढ्‍दो शक्ति हुनेछन् । तिनीहरूका आत्मालाई परमेश्‍‍वरको आत्माले प्रभावित तुल्याएपछि ईश्‍‍वरीय स्पर्शको जवाफस्‍वरूप आत्मा परमेश्‍‍वरको आत्माको पवित्र सम्बन्धमा आउँदछ । यसरी जो-जति अरूका भलाइका खातिर निस्‍वार्थ रूपले परिश्रम गर्ने गर्दछन् तिनीहरूले निश्‍चितरूपमा स्‍वयं आफ्‍नै मुक्तिको निम्ति काम गरिरहेका हुन्छन् । 
    

    
      
    

    
      अनुग्रहमा बढ्‍ने एकमात्र उपाय भन्‍नु नै जुन कामका निम्ति ख्रीष्‍टले हामीलाई आदेश गर्नुभएको छ यसलाई निस्‍वार्थरूपले पूरा गर्नु हो, र ज-जसलाई हाम्रो मद्दतको खाँचो छ तिनीहरूलाई हाम्रो सामर्थ्यले भ्याएसम्म मद्दत गर्दै तथा आशिष् प्रदान गर्दै काममा लाग्‍नु होे । व्यायमद्वारा नै शक्ति आउँदछ; कार्यकलाप नै जीवनको एक शर्त हो । ज-जसले अनुग्रहद्वारा प्राप्‍त हुने आशिष्‌हरूलाई निष्क्रियरूपले ग्रहण गर्दै इसाई जीवन कायम राख्‍ने प्रयत्‍न गर्दैछन्, ख्रीष्‍टको निम्ति केही पनि गर्दैनन्, यस्ता व्यक्तिहरू काम नै नगरी खाँदै जीवन विताउने प्रयास गरिरहेका छन् । प्राकृतिक संसारमा झैँ आत्मिक संसारमा पनि यसले सदा पतन तथा विनाश निम्त्याउने गर्दछ । जुन व्यक्तिले आफ्‍नो हात गोडाहरूका व्यायम गर्नुमा अस्‍वीकार गर्दछ उसले छिट्टै तिनको प्रयोग गर्न सकिने सारा शक्ति नै गुमाउन सक्‍नेछ । यसरी नै जुन इसाईले परमेश्‍‍वरद्वारा प्राप्‍त शक्तिलाई प्रयोग गर्नेछैन, ऊ ख्रीष्‍टमा बढ्‍न असलफल बन्‍ने मात्र होइन, तर आफूले पाएको शक्ति पनि गुमाउनेछ । 
    

    
      
    

    
      ख्रीष्‍टको मण्डली नै मानिसहरूका मुक्तिका निम्ति परमेश्‍‍वरद्वारा नियुक्त गरिएको माध्यम हो । संसारमा सुसमाचार फैलाउनु नै मण्डलीको काम हो । र यो दायित्‍व सबै इसाईहरूका काँधमा आइपरेको छ । प्रत्येकले आफ्‍नो दक्षता र मौकाअनुसार मुक्तिदाताको यस आदेशलाई पूरा गर्नुपर्नेछ । हामीलाई प्रकट गरिएको ख्रीष्‍टको प्रेमले हामीलाई ती सबै व्यक्तिहरूप्रति ऋणी बनाउँदछ जसले उहाँलाई चिन्दैनन् । परमेश्‍‍वरले हामीलाई ज्योति दिनुभएको छ तर स्‍वयं आफ्‍नै निम्ति मात्र होइन तर उहाँलाई नचिन्‍ने मानिसहरूमाथि छर्नका निम्ति दिनुभएको छ । 
    

    
      
    

    
      यदि ख्रीष्‍टका चेलाहरू कर्तव्यप्रति सचेत रहेका भए आज अन्यजातिहरू माझ हजारौं हजार प्रचारकहरू हुनेथिए । र जो-जति सबै यस काममा व्यक्तिगतरूपमा सहभागी बन्‍न सक्दैनथे तिनीहरूले अझैपनि आफ्‍ना आयआर्जन, सहानुभूति र प्रार्थनाहरूद्वारा यसलाई आड दिन सक्‍नेथिए । इसाई राष्‍ट्रहरूमा आत्माहरूप्रति अझ गम्भीर तवरको श्रम गरिनेथियोे । 
    

    
      
    

    
      ख्रीष्‍टको निम्ति काम गर्नलाई अन्यजातिहरू माझ जानैपर्ने वा घर परिवार छोड्‍नु पनि पर्नेछैन, चाहे हाम्रो निम्ति त्यहाँ काम तोकिएको किन नहोस् । हामीले सोही काम पारिवारिक बन्धनमा, मण्डलीमा तथा जो-जतिसँग हामी संगत गर्दछौं र व्यापार गर्दछौं तिनीहरू माझ पनि गर्न सक्‍नेछौं । 
    

    
      
    

    
      यस पृथ्वीमा मुक्तिदाताको जीवनको अधिकांश भाग नासरतको एक सिकर्मीको पसलमा धैर्यतापूर्वक परिश्रम गर्ने क्रममै बितेको थियो । जब जीवनदाता परमप्रभु अपरिचित तथा सम्मानविना नै किसान र मजदुरहरूका बीचमा काँधमा काँध जुधाउँदै हिँड्‍नुभयो तब सेवा गर्ने स्‍वर्गदूतहरू उहाँसँगै उपस्थित हुने गर्दथे । उहाँले आफ्‍नो यस सामान्य पेशामा परिश्रम गर्ने क्रममा त्यही रूपले ईमानदारपूर्वक आफ्‍नो जीवनोद्देश्‍‍य पूरा गर्दैहुनुहुन्थ्यो जसरी उहाँले बिरामीलाई निको पार्नुहुँदा वा गालीलको आँधीवेरीयुक्त समुद्रको छालमाथि हिँड्‍नुहुँदाखेरि पूरा गर्नुभएको थियो । तसर्थ सबैभन्दा साधारण कामकाजहरूमा तथा जीवनका सबैभन्दा न्यून अवस्थाहरूमा पनि हामी येशूसँगै हिँड्‍न तथा काम गर्न सक्दछौं । 
    

    
      
    

    
      प्रेरित पावल भन्दछन्, “जसलाई जस्तो अवस्थामा बोलावट भएको छ, प्रत्येक त्यही अवस्थामा परमेश्‍‍वरसँग रहिरहोस् ।” १ कोरिन्थी ७:२४ । एक व्यापारीले आफ्‍नो व्यापार ईमान्दारपूर्वक परमप्रभुको महिमा हुनेगरी सञ्‍चालन गर्न सक्‍नेछ । यदि ऊ ख्रीष्‍टको साँचो चेला हो भने उसले आफूले गर्ने हरेक कार्यमा आफ्‍नो धर्म वहन गर्नेछ र मानिसहरूका सामु ख्रीष्‍टको आत्मा प्रकट गर्नेछ । एक यन्‍‍त्र बनाउनेवाला ख्रीष्‍टको परिश्रमी र विश्‍‍वासयोग्य प्रतिनिधि बन्‍न सक्दछ जसरी उहाँले पनि गालीलका डाँडा वरिपरि एक साधारण जीवन बिताउँदै परिश्रम गर्नुभयो । ज-जसले येशूको नाम धारण गर्दछन् तिनीहरूले यसरी काम गर्नुपर्दछ कि उसका असल कार्यहरूलाई देखेर अन्य व्यक्तिहरू आफ्‍ना सृष्‍टिकर्ता र उद्धारकर्ताको महिमा गर्नेतर्फ डोऱ्याउनेछन् । 
    

    
      
    

    
      धेरैले अन्य मानिसहरू आफूभन्दा अधिक उपहार तथा उपलब्धिले पूर्ण भएको कारण देखाउँदै आफ्‍ना प्रतिभाहरू ख्रीष्‍टको सेवामा अर्पित गर्नुदेखि बहाना बनाउने गर्दछन् । विशेषरूपले प्रतिभावान् व्यक्तिहरूले मात्र आफ्‍ना सामार्थ्यहरूलाई परमेश्‍‍वरको सेवामा एकत्रित गर्नुपर्नेछ भन्‍ने विचारधारा प्रचलित रहँदै आएको छ । कैयौंले प्रतिभाहरू केवल कुनै एक निगाह गरिएका वर्गहरूलाई मात्र दिइन्छ र अर्को वर्गलाई चाहिँ परिश्रम तथा ईनाममा सहभागी बन्‍नका निम्ति बोलाइएका छैन भन्‍ने विचार लिने गर्दछन् । तर दृष्‍टान्तमा यसरी प्रस्तुत गरिएको छैन । घरका मालिकले आफ्‍ना नोकरहरूलाई बोलाए, र उनले सबैलाई काम दिए । 
    

    
      
    

    
      जीवनका सबैभन्दा साधारण कर्तव्यहरूलाई पनि हामी “प्रभुको सेवा गरेजस्तै” निर्वाह गर्न सक्‍नेछौं । कलस्सी ३:२३ । यदि हाम्रो हृदयमा परमेश्‍‍वरको प्रेम छ भने सो तथ्यता हाम्रो जीवनमा प्रकट हुनेछ । ख्रीष्‍टको सुगन्धित वासनाले हामीलाई घेर्नेछ, र हाम्रो प्रभाव उच्‍च बन्‍नेछ तथा यसले आशिष् ल्याउनेछ । 
    

    
      
    

    
      परमेश्‍‍वरको काममा लाग्‍नु अघि तपाईंले कुनै विशेष अवसरहरूका प्रतीक्षा गर्नु वा असाधारण सामर्थ्यहरूका आशा राख्‍नुपर्दैन । संसारले तपाईंको बारेमा के ठान्‍नेछ भनी तपाईंले चिन्तन गर्नु आवश्‍‍यक छैन । यदि तपाईंको जीवन नै आफ्‍नो विश्‍‍वासको शुद्धता र निष्कपटताको गवाही हो, तथा तपाईं अन्य मानिसहरूलाई भलाइ गर्ने इच्छा राख्‍नुहुन्छ भन्‍ने कुरामा तिनीहरू विश्‍‍वस्त हुन्छन् भने यस अवस्थामा तपाईंका प्रयत्‍नहरू पूर्णरूपले व्यर्थमा जाने छैनन् । 
    

    
      
    

    
      येशूका सबैभन्दा नम्र तथा गरीब चेलाहरू पनि अरूका निम्ति आशिष्‌का माध्यम बन्‍न सक्‍नेछन् । तिनीहरू केही विशेष भलाइका काम गर्दछौं भन्‍ने कुरा चाल नपाएका हुन सक्छन्, तर तिनीहरूका अचेत प्रभावद्वारा तिनीहरूले आशिष्‌का तरङ्गहरू उत्पन्‍न गर्न सक्‍नेछन्, जुन विस्तार हुँदैजानेछन्, र तिनीहरूले ती धन्यका परिणामहरूका बारेमा अन्तिम इनामको दिनसम्म नै थाहा नपाउन पनि सक्‍नेछन् । केही महान् कार्य गर्दैछौं भन्‍ने विषयमा तिनीहरूले महसूस गर्दैनन्, र थाहा पनि पाउँदैनन् । तिनीहरूले सफलताको बारेमा व्याकुल बन्दै स्‍वयं आफैंलाई थकित तुल्याउनुपर्नेछैन । तिनीहरूले परमेश्‍‍वरले निर्धारित गर्नुभएको कार्यलाई विश्‍‍वसनीय ढंगले सम्पादन गर्दै शान्तिपूर्वक अघि मात्र बढ्‍नुपर्नेछ, र तिनीहरूका जीवन व्यर्थैमा खेर जानेछैन । तिनीहरूका आत्मा ख्रीष्‍टका स्‍वरूपमा वृद्धि हुँदै जानेछ; तिनीहरू यस जीवनमा परमेश्‍‍वरको सहकर्मी हुन् र यसरी अझ उच्‍चस्तरीय कामका निम्ति तथा आउनेवाला जीवनको छायारहित आनन्दका निम्ति स्‍वयं आफैंलाई योग्य तुल्याउँदैछन् । 
    

    
      
    

    

    
      
    

    
      १०. परमेश्‍‍वरको विषयमा ज्ञान
    

    
      
    

    
      परमेश्‍‍वरले कैयौं उपायमार्फत हामीलाई उहाँको बारेमा अवगत गराउने तथा हामीलाई उहाँको सम्बन्धमा ल्याउने प्रयत्‍न गर्नुहुन्छ । प्रकृतिले निरन्तररूपमा हाम्रा चेतनाहरूसित वार्तालाप गरिरहेको हुन्छ । परमेश्‍‍वरको हातका कार्यमार्फत प्रकट हुने उहाँको प्रेम तथा महिमाद्वारा एक खुल्‍ला हृदय प्रभावित हुनेछ । ध्यानपुर्वक सुन्‍ने कानले प्रकृतिका वस्तुहरूमार्फत परमेश्‍‍वरको संवादलाई सुन्‍न र बुझ्‍न सक्‍नेछ । हरिया मैदान, अग्‍ला रूखहरू, फूल र कोपिलाहरू, उडिरहने बादल, बर्सिरहने पानी, कलकल गर्दै बग्‍ने खहरे खोला तथा आकाशमण्डल यी सबैले हाम्रो हृदयसित बोल्‍ने गर्दछन् र हामीलाई उहाँसँग परिचित हुनका निम्ति आमन्‍‍त्रण गर्दछन् जसले यी सबै कुराहरूका सृष्‍टि गर्नुभयो । 
    

    
      
    

    
      हाम्रा मुक्तिदाताले आफ्‍ना अमूल्य पाठकहरूलाई प्रकृतिका वस्तुहरूसित समेट्‍नुभएको छ । रूख, चराचुरुङ्गी, भंज्याङ्गका फूलहरू, डाँडाकाँडाहरू, दैनिक जीवनका घटनाक्रम तथा परिवेशहरू, यी सबैलाई सत्य वचनसित जोडिएका थिए ताकि मानिसको परिश्रमी जीवनको व्यस्तताहरूका बीचमा पनि उहाँका पाठहरू यसरी बारम्बार स्मरण भइरहोस् । 
    

    
      
    

    
      जुन सरल र शान्तमय सौन्दर्यद्वारा परमेश्‍‍वरले हाम्रो यस पृथ्वीलाई सजाउनुभएको छ तिनै कामहरूलाई हामीद्वारा प्रशंसा गरिएको उहाँ देख्‍न चाहनुहुन्छ । उहाँ सौन्दर्य-प्रेमी हुनुहुन्छ, र बाहिरी सौन्दर्यलाई भन्दा बढी उहाँ चरित्रको सौन्दर्यलाई प्रेम गर्नुहुन्छ, र हामीद्वारा फूलको झैँ शुद्ध, सरल तथा शान्त शोभालाई उन्‍नति गरिएको देख्‍न चाहनुहुन्छ । 
    

    
      
    

    
      यदि हामीले केवल ध्यानपूर्वक सुन्यौं भने मात्र पनि परमेश्‍‍वरद्वारा सृष्‍टिएका वस्तुहरूले हामीलाई आज्ञाकारिता तथा भरोसाका अमूल्य पाठहरू सिकाउने गर्दछन् । अन्तरिक्षमा युगौं-युगदेखि आफ्‍ना अथाह पथमा निर्धारित मार्ग अपनाउँदै आएका ताराहरूदेखि लिएर सानो भन्दा सानो अणु तथा प्रकृतिका सबै थोकहरूले सृष्‍टिकर्ताको नियम पालन गर्दछन् । परमेश्‍‍वरले सबै थोकलाई वास्ता गर्नुहुन्छ र आफूले सृष्‍टि गर्नुभएका थोकहरूलाई संवर्द्धन गर्नुहुन्छ । उहाँ, जसले असंख्य विशाल जगतहरूलाई थाम्‍नुहुन्छ, साथ-साथै एउटा सानो भंगेराको खाँचोहरूप्रति पनि वास्ता गर्नुहुन्छ जसले निडरताका साथ गीत गाउने गर्दछ । जब मानिसहरू आ-आफ्‍ना दैनिक परिश्रमका निम्ति अघि बढ्‍दछन्, जब तिनीहरू प्रार्थनामा तल्‍लीन रहन्छन्, जब तिनीहरू राती सुत्दछन् र बिहान बिउँझन्छन्, जब कुनै धनी व्यक्ति आफ्‍नो महलमा भोज लगाउँदछ, वा जब कुनै गरीब व्यक्ति अपुग भोजन वरिपरि आफ्‍ना बालबच्‍चाहरूलाई भेला गर्दछ, यी सबै परिस्थितिहरूमा प्रत्येकलाई हाम्रा स्‍वर्गीय पिता कोमलतापूर्वक हेर्नुहुन्छ । बहने प्रत्येक आँसुका थोपाका बारेमा परमेश्‍‍वर अनभिज्ञ हुनुहुन्‍न । त्यहाँ कुनै यस्ता मुस्कान छैनन् जसप्रति उहाँको ध्यान नगएको होस् । 
    

    
      
    

    
      यदि हामीले यसप्रति पूर्णरूपमा विश्‍‍वास गरेको खण्डमा सारा अनुचित व्याकुलताहरू हट्‍नेछन् । अहिले जस्तो हाम्रो जीवन निराशाले भरिपूर्ण हुनेछैन किनकि साना वा ठूला सबै कुराहरू परमेश्‍‍वरको हातमा सुम्पिएका छन् जो फिक्रीहरूका प्रचुरतादेखि व्याकुल बन्‍नु हुनेछैन, न त तिनका भारदेखि हैरान नै बन्‍नुहुनेछ । तब हामीले आत्मादेखि नै विश्राम पाउनेछौं जसप्रति धेरै व्यक्तिहरू लामो सयमदेखि अपरिचित बन्दै आएका छन् । 
    

    
      
    

    
      जब तपाईंका इन्द्रियहरू पृथ्वीको आर्कषक सौन्दर्यप्रति आनन्दित बन्‍न पुग्दछन् तब आउनेवाला संसारको बारेमा कल्पना गर्नुहोस् जहाँ पाप र मृत्युको अनिष्‍ट कदापि हुनेछैन; जहाँ प्रकृतिको मुहारले सरापको छाया धारण गर्नेछैन । तपाईंको कल्पनाले उद्धार पाएका व्यक्तिहरूका घरका बारेमा चित्रांकन गरोस्, र स्मरण रहोस् कि यो तपाईंको सबैभन्दा चहकिलो कल्पनाले चित्रण गरेकोभन्दा पनि अधिक उज्‍ज्‍वल हुनेछ । प्रकृतिमा भएका परमेश्‍‍वरका विविध उपहारहरूमा हामीले उहाँको महिमाको सबैभन्दा फिका चमक मात्र देख्दछौं । धर्मशास्‍‍त्रमा यसो लेखिएको छ, “आँखाले नदेखेका र कानले नसुनेका र मानिसले मनमा नसोचेका, यी नै कुरा परमेश्‍‍वरले उहाँलाई प्रेम गर्नेहरूका निम्ति तयार पार्नुभएको छ ।” १ कोरिन्थी २:९ । 
    

    
      
    

    
      कवि तथा प्रकृतिविद्‍हरूसँग प्रकृतिको बारेमा बोल्‍ने धेरै कुराहरू हुन्छन् तर केवल इसाईले मात्र पृथ्वीको सौन्दर्यलाई सर्वाधिक प्रशंसाका साथ भोग गर्न सक्दछ, किनकि उसले आफ्‍नो पिताको हातका सीपहरूलाई चिन्दछ, र फूल, झाडी तथा रूखहरूमा उहाँको प्रेमलाई देख्दछ । जुन व्यक्तिले डाँडाकाँडा, भंज्याङ्ग तथा समुद्रलाई मानिसप्रति परमेश्‍‍वरको प्रेमको अभिव्यक्तिको रूपमा हेर्दैन त्यस व्यक्तिले पूर्णरूपमा तिनका महत्‍वको बारेमा प्रशंसा गर्न सक्‍नेछैन । 
    

    
      
    

    
      परमेश्‍‍वर हामीसँग उहाँको ईश्‍‍वरीय कार्य तथा हृदयमा उहाँको आत्माको प्रभावद्वारा बोल्‍नुहुन्छ । हामी वरिपरिका परिस्थिति र सेरोफेरोहरूमा, तथा हाम्रा वरिपरि दैनिकरूपमा आइरहेका परिवर्तनहरूलाई बुझ्‍नका निम्ति यदि हामीले आफ्‍नो हृदय खुला राखेको खण्डमा हामीले तिनमा अमूल्य पाठहरू भेट्टाउनेछौं । भजनसंग्रहका लेखकले ईश्‍‍वरीय कार्यलाई चित्रित गर्दै यसो भनेका छन्, “उहाँको अचूक कृपाले पृथ्वी भरिपूर्ण भएको छ ।” “जो बुद्धिमान् छ, त्यसले यी कुराहरूमा ध्यान देओस्, र परमप्रभुको महान् करुणामाथि विचार गरोस् ।” भजनसंग्रह ३३:५; १०७:४३ । 
    

    
      
    

    
      परमेश्‍‍वर आफ्‍नो वचनमार्फत हामीसँग बोल्‍नुहुन्छ । यहाँ हामीसँग उहाँको चरित्र, मानिसप्रति उहाँको व्यवहार र उद्धारको महान् कार्यको बारेमा अझ प्रष्‍ट प्रकाशन छन् । हाम्रो सामु पुर्खाहरूका, अगमवक्ताहरूका तथा विगतका पवित्र जनहरूका इतिहास खुलस्त छन् । तिनीहरू पनि “हामीहरूको जस्तै स्‍वभाव भएका मानिस थिए ।” याकूब ५:१७ । हामी यो देख्दछौं कि हामीले जस्तै तिनीहरूले पनि कसरी निरुत्साहजनक परिस्थितिहरूका सामना गरे, जसरी हामी परीक्षामा पऱ्यौं त्यसको तिनीहरूले पनि कसरी सामना गरे, र तैपनि हृदय पुनः मजबुत तुल्याई परमेश्‍‍वरको अनुग्रहद्वारा विजय प्राप्‍त गरे; र यी सबै घटनाक्रममाथि दृष्‍टि लगाई हामीले धार्मिकताको निम्ति गरिने प्रयासमा उत्साह प्राप्‍त गर्दछौं । जब हामी तिनीहरूलाई प्रदान गरिएको मूल्यवान् अनुभव, तिनीहरूले प्राप्‍त गरेका ज्योति, प्रेम र आशिष् तथा तिनीहरूलाई प्रदान गरिएको अनुग्रहद्वारा पूरा गरेका कामहरूका बारेमा पढ्‍दछौं तब जुन आत्माले तिनीहरूलाई प्रेरित तुल्याइएको थियो त्यही आत्माले हाम्रो हृदयमा पवित्र अनुकरणका ज्‍वाला बाल्‍नेछ तथा चरित्रमा उनीहरूजस्तै बन्‍ने तथा तिनीहरूजस्तै परमेश्‍‍वरसँग हिँड्‍ने इच्छा प्रकट गर्नेछ । 
    

    
      
    

    
      येशूले पुरानो नियमको धर्मशास्‍‍त्रको बारेमा यसो भन्‍नुभयो जुन कुरा नयाँ नियममा पनि समानरूपले लागू हुन्छ, “मेरो विषयमा गवाही दिने ती नै धर्मशास्‍‍त्र हुन् ।” यूहन्‍ना ५:३९ । उहाँ हाम्रो एक यस्तो उद्धारकर्ता हुनुहुन्छ जसमा हाम्रो अनन्त जीवनको आशा केन्द्रित छन् । यो कुरा सत्य हो कि बाइबलले ख्रीष्‍टको बारेमा बताउँछ । “बनिएको कुनै थोक पनि उहाँविना बनिएन” भन्‍ने सृष्‍टिको पहिलो विवरणदेखि “हेर, म चाँड़ै आउँदैछु” भन्‍ने अन्तिम प्रतिज्ञासम्मै हामी उहाँका कामहरूका बारेमा पढ्‍दैछौं र उहाँको वाणीलाई सुन्दैछौं । यूहन्‍ना १:३; प्रकाश २२:१२ । यदि तपाईं मुक्तिदातासँग परिचित हुने इच्छा गर्नुहुन्छ भने पवित्र धर्मशास्‍‍त्र अध्ययन गर्नुहोस् । 
    

    
      
    

    
      आफ्‍नो सारा हृदयलाई परमेश्‍‍वरको वचनद्वारा भरिपूर्ण तुल्याउनुहोस् । ती वचन तपाईंको तीव्र प्यास मेटाउने जीवित पानी हुन् । ती वचनहरू स्‍वर्गको जीवित रोटी हुन् । येशूले घोषणा गर्नुहुन्छ, “तिमीहरूले मानिसको पुत्रको देह खाएनौ, र उसको रगत पिएनौ भने, तिमीहरूमा जीवन हुँदैन ।” उहाँ आफ्‍नो वचनलाई यसरी स्पष्‍ट पार्नुहुन्छ, “जुन वचन मैले तिमीहरूसँग बोलेको छु, ती आत्मा र जीवन हुन् ।” यूहन्‍ना ६:५३, ६३ । हामी जे कुरा खाँदछौं र पिउँदछौं तिनै कुराहरूद्वारा हाम्रो शरीर बनेको हुन्छ; र प्राकृतिक मामलामा झैँ आत्मिक मामलामा पनि जुन कुरामाथि हामी चिन्तन गर्ने गर्दछौं त्यसैले आत्मिक स्‍वभावलाई स्‍वस्थता तथा शक्ति प्रदान गर्दछ । 
    

    
      
    

    
      स्‍वर्गदूतहरू उद्धारको प्रसंगको बारेमा जाँच गर्ने अभिलाषा राख्दछन् र यही नै उद्धार पाएका जनहरूका लागि अनन्त कालसम्मकै निम्ति विज्ञान तथा स्तुति गान हुनेछ । के अहिले नै यो सावधान चिन्तन तथा अध्ययनको निम्ति एक योग्य समय छैन त ? येशूको असीम करुणा र प्रेम, तथा हाम्रो निम्ति गरिएको बलिदानले सर्वाधिक गम्भीर र पवित्र मननको माग गर्दछ । हामीले हाम्रा मुक्तिदाता र मध्यस्थकर्ताको चरित्रमाथि आफ्‍नोे ध्यान जमाई राख्‍नुपर्छ । हामीले उहाँको जीवनोद्देश्‍‍यको बारेमा मनन गर्नुपर्छ जो आफ्‍ना जनहरूलाई तिनीहरूका पापहरूबाट मुक्त गर्न आउनुभयो । जब हामी यसरी ईश्‍‍वरीय विषयहरूमाथि चिन्तन गर्ने गर्दछौं, तब हाम्रो विश्‍‍वास र प्रेम अझ बढी मजबुत बन्दै जानेछन्, र हाम्रा प्रार्थनाहरू परमेश्‍‍वरको दृष्‍टिमा बढ्‍दो मात्रामा ग्रहणयोग्य बन्दै जानेछन् किनकि ती विश्‍‍वास तथा प्रेमसित अझ बढ्‍तारूपमा एकत्रित बन्‍नेछन् । हाम्रा प्रार्थनाहरू निपुण तथा ज्‍वलन्त बन्‍नेछन् । येशूप्रति हाम्रो भरोसा अझ बढी स्थिर हुनेछ र जो-जति उहाँद्वारा परमेश्‍‍वरको नजीक आउँछन् ती सबैलाई सदैव उद्धार गर्न सक्‍ने उहाँको शक्तिमाथि दैनिक तथा जीवित अनुभव हुनेछ । 
    

    
      
    

    
      जब हामी मुक्तिदाताको पूर्णताहरूको बारेमा चिन्तन गर्ने गर्दछौं तब हामी उहाँको शुद्धताको स्‍वरूपमा पूर्णरूपले परिवर्तित हुने तथा पुनः नयाँ बन्‍ने इच्छा राख्‍नेछौं । जुन परमेश्‍‍वरको हामी आराधना गर्ने गर्दछौं स्‍वयं उहाँजस्तै बन्‍नलाई हाम्रो आत्मा भोकाउने तथा तिर्खाउनेछ । जति बढ्‍तारूपमा हाम्रा विचारहरू ख्रीष्‍टमाथि केन्द्रित रहन्छन्, त्यति नै बढ्‍तारूपमा हामीले उहाँको बारेमा अरूलाई बताउनेछौं र संसारमा उहाँको प्रतिनिधित्‍व गर्नेछौं । 
    

    
      
    

    
      बाइबल केवल विद्वानहरूका निम्ति मात्र लेखिएको थिएन; यसको विपरीत यो त साधारण मानिसहरूका निम्ति रचिएको थियो । मुक्तिको निम्ति आवश्‍‍यक सत्यताहरू मध्यदिनजस्तै स्पष्‍ट तुल्याइएका छन्; र ज-जसले परमेश्‍‍वरको सरलरूपमा प्रकट गरिएको इच्छाको स्थानमा स्‍वयं आफ्‍नै निर्णय शक्तिलाई अनुसरण गर्दछन् तिनीहरू बाहेक अन्य कुनै पनि व्यक्तिहरू भ्रममा पर्ने तथा आफ्‍नो बाटो बिराउने छैनन् । 
    

    
      
    

    
      हामीले कुनै व्यक्तिको गवाहीलाई धर्मशास्‍‍त्रले सिकाएको कुराको रूपमा ग्रहण गर्नुहुँदैन, तर परमेश्‍‍वरको वचनलाई स्‍वयं आफैंले अध्ययन गर्नुपर्दछ । यदि हामीले अरूलाई आफ्‍नो निम्ति विचार गर्ने अनुमति दियौं भने हाम्रा शक्तिहरू दुर्बल बन्‍नेछन् र सामर्थ्य खुम्‍चिनेछन् । मनका उच्‍च शक्तिहरू ती विषयहरूमाथि चिन्तन गरिने अभ्यासको कमीले गर्दा यति क्षीण हुन सक्‍नेछन् कि तिनले परमेश्‍‍वरको वचनको गहिरो अर्थ ग्रहण गर्ने सामर्थ्य गुमाउन सक्‍नेछन् । यदि मनलाई बाइबलको विषय वस्तुहरूका सम्बन्धमा पत्ता लगाउने, पवित्रशास्‍‍त्रलाई पवित्रशास्‍‍त्रसँग, र आत्मिक कुरालाई आत्मिक कुराहरूसँग तुलना गर्ने क्रममा प्रयोग गरिएको खण्डमा यसको वृद्धि हुनेछ । 
    

    
      
    

    
      बुद्धि मजबुत तुल्याउनका निम्ति पवित्रशास्‍‍त्रको अध्ययनभन्दा बढ्‍ता त्यहाँ कुनै त्यस्ता ठोस कुरा छैनन् । विचारलाई उच्‍च तुल्याउने तथा आन्तरिक शक्तिलाई सजिवता प्रदान गर्ने बाइबलका विस्तृत, प्रतिष्‍ठित सत्यताहरू बाहेक त्यहाँ कुनै शक्तिशाली पुस्तकहरू छैनन् । यदि परमेश्‍‍वरको वचनलाई जुनरूपले अध्ययन गरिनुपर्ने हो त्यही रूपमा अध्ययन गरिएको खण्डमा मानिसहरूसित आजकाल विरलै देख्‍न सकिने विस्तृत मन, उच्‍च चरित्र तथा स्थिर उद्देश्‍‍य हुनेथिए । 
    

    
      
    

    
      पवित्रशास्‍‍त्रलाई हतारपूर्वक पढिएको खण्डमा यसबाट अति नै कम लाभ हासिल हुनेछ । कुनै व्यक्तिले पूरै बाइबललाई पढ्‍न सक्‍ला, तैपनि यसको सौन्दर्य देख्‍न वा यसको गहिराइ र रहस्यमय अर्थ बुझ्‍नमा ऊ असफल बन्‍न पनि सक्छ । निश्‍चित उद्देश्‍‍य देख्‍न नसक्‍नेगरी तथा कुनै सकारात्मक शिक्षा प्राप्‍त गर्न नसकिनेगरी धेरै अध्ययनहरू पढ्‍नुको सट्टा कुनै एक अंशलाई यसको महत्‍व मनमा स्पष्‍ट नभएसम्म तथा मुक्तिको योजनामा यसको सम्बन्ध प्रत्यक्ष नभएसम्म अध्ययन गर्नु बढी उपयोगी सिद्ध हुनेछ । तपाईंले आफ्‍नो बाइबल सदा साथमा राख्‍ने गर्नुहोस् । जब-जब तपाईं मौका पाउनुहुन्छ तब यसलाई पढ्‍ने गर्नुहोस्; यसका पदहरूलाई कण्ठस्थ गर्नुहोस् । बाटोमा हिँड्‍दैगर्दा समेत तपाईंले यसका पदहरूलाई कुनै एक पदलाई पढेर त्यसमाथि मनन गर्न सक्‍नुहुनेछ, र यसरी बाइबलका पदलाई मनमा स्थापित गर्न सक्‍नुहुनेछ । 
    

    
      
    

    
      एकाग्रचित्त, ध्यान तथा प्रार्थनायुक्त अध्ययनविना हामीले ज्ञान हासिल गर्न सक्दैनौं । पवित्रशास्‍‍त्रका कुनै अंश यति सरल छन् कि कसैले पनि यसको गलत अर्थ लाउनेछैनन्, तर त्यहाँ कुनै यस्ता अंशहरू छन् जसको अर्थ एकै झलकमा देखिनेगरी सतहमाथि हुँदैनन् । पवित्रशास्‍‍त्रलाई पवित्रशास्‍‍त्रसितै तुलना गरिनुपर्छ । पवित्रशास्‍‍त्रलाई सावधानपूर्वक अनुसन्धान गरिनुपर्छ तथा प्रार्थनाका साथ मनन गरिनुपर्छ र यसप्रकारको अध्ययनले प्रचुर प्रतिफल ल्याउनेछ । जसरी खानीमा काम गर्ने व्यक्तिले पृथ्वीको सतहमुनी लुकेको बहुमूल्य धातु फेला पार्दछ, त्यसरी नै जुन व्यक्तिले दृढतापूर्वक पमेश्‍‍वरको वचनलाई गाडधनलाई झैँ खोजी गर्ने गर्दछ उसले सबैभन्दा बहुमूल्य सत्यता प्राप्‍त गर्दछ, जुन एक असवधान तवरले खोजी गर्ने व्यक्तिको दृष्‍टिदेखि गुप्‍त छन् । प्रेरणाका वचनहरूलाई हृदयमा मनन गरिएको खण्डमा ती जीवनको मूलबाट बहने खोलाहरूजस्तै हुनेछन् । 
    

    
      
    

    
      विना प्रार्थना कहिल्यै पनि बाइबल अध्ययन गर्नुहुन्‍न । यसका पृष्‍ठहरू खोल्‍नु अघि हामीले पवित्र आत्माको प्रकाशको माग गर्नुपर्छ, र हामीलाई सो दिइनेछ । जब नथानेल येशूकहाँ आए, तब मुक्तिदाताले यसो भन्‍नुभयो, “एक जना पक्‍का इस्राएलीलाई हेर, जसमा कुनै छल छैन ।” नथानेलले सोधे, “तपाईंले मलाई कसरी चिन्‍नुभयो ?” येशूले जवाफ दिनुभयो, “फिलिपले तिमीलाई बोलाउन अघि अञ्‍जीरको रूखमुनि मैले तिमीलाई देखेको थिएँ ।” यूहन्‍ना १:४७, ४८ । यदि हामीले सत्यता के हो भनी जान्‍ने उद्देश्‍‍यका साथ ज्योतिको निम्ति उहाँको खोजी गरेको खण्डमा येशूले हामीलाई पनि प्रार्थनाको गुप्‍त स्थानहरूमा देख्‍नुहुनेछ । ज्योतिको संसारका स्‍वर्गदूतहरू ती व्यक्तिहरूका साथ हुनेछन् जो नम्र हृदयका साथ ईश्‍‍वरीय मार्गदर्शनको खोजी गर्ने गर्दछन् । 
    

    
      
    

    
      पवित्र आत्माले मुक्तिदाताको प्रशंसा तथा महिमा गर्नुहुन्छ । ख्रीष्‍टको धार्मिकताको शुद्धता तथा हामीले उहाँबाट प्राप्‍त गर्ने मुक्ति प्रस्तुत गर्नु नै पवित्र आत्माको कर्तव्य हो । येशू भन्‍नुहुन्छ, “जे मेरो हो, त्यो मबाट लिएर तिमीहरूलाई सो घोषणा गरिदिनुहुनेछ ।” यूहन्‍ना १६:१४ । सत्यताको आत्मा नै ईश्‍‍वरीय सत्यताको एकमात्र प्रभावकारी गुरु हुनुहुन्छ । परमेश्‍‍वरले मानवजातिलाई कति मात्रामा सम्मान गर्नुभयो होला त जब उहाँले तिनीहरूका मुक्तिको निम्ति मर्नलाई आफ्‍नो पुत्र नै दिनुभयो र मानिसका गुरु तथा निरन्तरको मार्गदर्शक बन्‍नका निम्ति आफ्‍नो आत्मालाई नियुक्त गर्नुहुन्छ । 
    

    
      
    

    

    
      
    

    
      ११. प्रार्थना गर्ने विशेषाधिकार
    

    
      
    

    
      परमेश्‍‍वर हामीहरूसँग प्रकृति तथा प्रकाशमार्फत, उहाँको प्रबन्धमार्फत र उहाँको आत्माको प्रभावमार्फत बोल्‍नुहुन्छ । तर यतिमात्र पर्याप्‍त छैन; हामीले पनि उहाँमा आफ्‍नो हृदयका कुराहरू खन्याउनुपर्नेछ । आत्मिक जीवन तथा शक्ति प्राप्‍त गर्नका निम्ति हाम्रा स्‍वर्गीय पितासँग हाम्रो वास्तविक सम्बन्ध रहेको हुनुपर्छ । हाम्रो मन उहाँतर्फ आकर्षित हुन सक्‍नेछन्; हामीले उहाँको कार्य, करुणा तथा आशिष्‌हरूका बारेमा चिन्तन गर्न सक्‍नेछौं; तर यसैलाई पूर्ण अर्थमा उहाँसित वार्तालाप गरिएको रूपमा मान्‍न सकिन्‍न । परमेश्‍‍वरसित वार्तालाप गर्नको निम्ति हामीसँग आफ्‍नो वास्तविक जीवनको बारेमा उहाँलाई बताउनका निम्ति केही न केही कुरा हुनुपर्छ । 
    

    
      
    

    
      प्रार्थनाको अर्थ एक मित्रको सामु आफ्‍नो हृदय खोलेझैँ परमेश्‍‍वरको सामु हृदय खोल्‍नु हो । हामी के हौं भनी परमेश्‍‍वरलाई अवगत गराउनु आवश्‍‍यक छ भन्‍ने उद्देश्‍‍यका साथ नभई उहाँलाई ग्रहण गर्न स्‍वयं आफैंलाई सक्षम तुल्याउनका निम्ति प्रार्थनाको आवश्‍‍यकता छ । प्रार्थनाले परमेश्‍‍वरलाई हामीकहाँ ल्याउँदैन तर यसको सट्टा हामीलाई माथि उहाँको सामु लैजान्छ । 
    

    
      
    

    
      जब येशू यस संसारमा हुनुहुन्थ्यो तब उहाँले आफ्‍ना चेलाहरूलाई प्रार्थना कसरी गर्ने भन्‍ने विषयमा सिकाउनुभयो । उहाँले तिनीहरूलाई आफ्‍ना दैनिक आवश्‍‍यकताहरू परमेश्‍‍वरको सामु प्रस्तुत गर्न तथा आफ्‍ना सारा फिक्रीहरू उहाँमा बिसाउनका निम्ति आदेश दिनुभयो । तिनीहरूका प्रार्थनाको सुनुवाइ हुनेछ भनी जुन आश्‍‍वासन उहाँले तिनीहरूलाई दिनुभयो सोही आश्‍‍वासन हाम्रो निम्ति पनि हो । 
    

    
      
    

    
      येशू पनि मानिसहरूका साथ रहनुहुँदा प्रायः प्रार्थनामा तल्‍लिन रहने गर्नुहुन्थ्यो । हाम्रो मुक्तिदाताले स्‍वयं आफैंलाई हाम्रा आवश्‍‍यकताहरूसित तथा कमजोरीसित अभिन्‍न सबूत गर्नुभयो, र यसरी उहाँको पिताबाट ताजा शक्तिको माग गर्दै उहाँ एक प्रार्थी बन्‍नुभयो, ताकि उहाँले कर्तव्य र परीक्षाको सामना गर्न सक्‍नुहुनेछ । हरेक कुरामा उहाँ नै हाम्रो उदाहरण हुनुहुन्छ । हाम्रा दुर्बलताहरूमा उहाँ हाम्रो जेठो दाई हुनुहुन्छ । “हामीजस्तै उहाँ सबै कुरामा परीक्षित हुनुभयो;” तर पापरहित हुनुभएकोले उहाँको स्‍वभाव पापदेखि पछि तर्कने गर्दथ्यो, पापमय संसारमा उहाँले कठिन परिस्थितिहरूलाई तथा आत्माको यातनालाई सहनुभयो । उहाँको मानव स्‍वभावले प्रार्थनालाई एक आवश्‍‍यकता तथा एक विशेषाधिकार तुल्यायो । उहाँले पितासँगको वार्तालापद्वारा सान्त्‍वना तथा आनन्द प्राप्‍त गर्नुहुन्थ्यो । यदि मानवजातिको मुक्तिदाता, तथा परमेश्‍‍वरको पुत्रको हैसियतले पनि प्रार्थनाको खाँचो महसूस गर्नुभयो भने हामी दुर्बल तथा पापी मरणशील मानवजातिका हैसियतले अझ बढी मात्रामा ज्‍वलन्त तथा अटुट प्रार्थनाको आवश्‍‍यकतालाई महसूस गर्नुपर्नेछ । 
    

    
      
    

    
      हाम्रा स्‍वर्गीय पिता हामीलाई उहाँको आशिष्‌को पूर्णता प्रदान गर्न उत्सुक रहनुहुन्छ । असीमित प्रेमको मुहानदेखि प्रशस्त रूपले पिउन पाउनु हाम्रो निम्ति एक विशेषाधिकारको कुरा हो । तर यो कस्तो विडम्बना कि हामी अति कम मात्रामा प्रार्थना गर्ने गर्दर्छौं ! परमेश्‍‍वर आफ्‍ना सारा सन्तानहरूका प्रार्थनाको सुनुवाई गर्न तयार तथा इच्छुक हुनुहुन्छ, तैपनि हामी परमेश्‍‍वरको सामु आफ्‍ना आवश्‍‍यकताहरू बताउनमा धेरै अनिच्छा प्रकट गर्ने गर्दछौं । स्‍वर्गदूतहरूले पनि परीक्षाको नियन्‍‍त्रणमा रहेका दुःखी असहाय मानवजातिका बारेमा के सोचाइ राख्दछन् होला, जबकि परमेश्‍‍वरको असीमित प्रेमले भरिपूर्ण हृदय तिनीहरूप्रति व्याकुल रहन्छ, र तिनीहरूले मागेको वा सोचेको भन्दा बढी दिन तैयार हुनुहुन्छ, तैपनि किन तिनीहरू अति कम मात्रामा प्रार्थना गर्ने गर्दछन् र किन तिनीहरूमा यति कम विश्‍‍वास छ त ? स्‍वर्गदूतहरू परमेश्‍‍वरको सामु शिर झुकाउन मन पराउँदछन्; तिनीहरू उहाँको सामु रहन चाहन्छन् । तिनीहरू परमेश्‍‍वरसँगको संवादलाई आफ्‍नो सर्वोच्‍च आनन्द ठान्दछन्; तर यस जगतका मानिसहरू जसलाई यति धेरै मद्दतको खाँचो छ जुन केवल परमेश्‍‍वरले मात्र दिन सक्‍नुहुन्छ, तिनीहरू यसरी उहाँको आत्माको ज्योति तथा उहाँको उपस्थितिको संगतविना नै हिँड्‍नमा सन्तुष्‍ट देखिन्छन् । 
    

    
      
    

    
      जुन मानिसहरूले प्रार्थनालाई बेवास्ता गर्ने गर्दछन् तिनीहरूलाई पापको अन्धकारले घेर्दछ । शैतानको षड्‌यन्‍‍त्रयुक्त परीक्षाहरूले तिनीहरूलाई पापतर्फ आकर्षित तुल्याउँदछ; र परमेश्‍‍वरले तिनीहरूलाई प्रार्थनामार्फत दिनुभएको ईश्‍‍वरीय नियुक्तिको विशेषाधिकारलाई प्रयोग नगरेको हुनाले नै यस्तो हुन आउँदछ । जब प्रार्थना नै विश्‍‍वासीहरूका हातमा सर्वशक्तिमान् परमेश्‍‍वरको असीमित धन-सम्पत्ति सञ्‍चय गरिराखिएको स्‍वर्गको भण्डार खोल्‍ने साँचो हो भने परमेश्‍‍वरका जनहरू प्रार्थना गर्ने मामलामा किन अनिच्छुक बन्‍ने त ? अटुट प्रार्थना तथा लगनशीलता सतर्कताविना हामी लापरवाही बन्‍ने तथा सत्य मार्गदेखि मोडिने खतरामा पर्न सक्छौं । शैतानले निरन्तररूपमा कृपा आसन पुऱ्याउने मार्गलाई अवरुद्ध पार्ने कोशिस गर्दछ, ताकि हामीले गम्भीर प्रार्थना तथा विश्‍‍वासद्वारा परीक्षाको सामना गर्ने शक्ति प्राप्‍त गर्न सक्‍नेछैनौं । 
    

    
      
    

    
      त्यहाँ केही निश्‍चित शर्तहरू छन् जसलाई पूरा गरेको खण्डमा मात्र परमेश्‍‍वरले हाम्रा प्रार्थनाहरूका सुनुवाइ भयो भनी हामी आशा राख्‍न सक्‍नेछौं । हामीलाई परमेश्‍‍वरबाट मद्दतको खाँचो छ भनी महसूस गर्नु नै ती शर्तहरू मध्येकै पहिलो शर्त हो । उहाँले यसरी प्रतिज्ञा गर्नुभएको छ, “म तिर्खाएको मानिसमाथि पानी खन्याउनेछु, र सुक्खा भूमिमा बाढ़ीहरू चलाउनेछु ।” यशैया ४४:३ । जो-जति धार्मिकताको निम्ति भोका तथा प्यासा बन्दछन्, जसले परमेश्‍‍वरको तिर्सना गरेका हुन्छन्, तिनीहरू तृप्‍त पारिनेछन् भन्‍ने विषयमा निश्‍चित बन्‍न सक्‍नेछन् । पवित्र आत्माको प्रभावका निम्ति हृदयलाई खुला राखिनुपर्छ, अन्यथा परमेश्‍‍वरको आशिष् ग्रहण गर्न सकिनेछैन । 
    

    
      
    

    
      हाम्रो ठूलो खाँचो आफैंमा एक तर्क हो र यसले सर्वाधिक धारावाहिकको रूपले हाम्रो पक्षमा बहस गर्दछ । तर हामीले परमप्रभुको खोजी गर्नुपर्नेछ ताकि उहाँले हाम्रो निम्ति यी कार्यहरू सम्पादन गर्न सक्‍नुहुनेछ । उहाँ भन्‍नुहुन्छ, “माग त तिमीहरूलाई दिइनेछ ।” र “उहाँले आफ्‍नै पुत्रलाई पनि बाँकी राख्‍नुभएन, तर हामी सबका निम्ति उहाँलाई अर्पिदिनुभयो; त कसरी उहाँले उहाँको साथमा सबै कुराहरू पनि हामीलाई सित्तैंमा दिनुहुनेछैन र ?” मत्ती ७:७; रोमी ८:३२ (KJV)। 
    

    
      
    

    
      यदि हामीले आफ्‍नो हृदयमा अधर्म साँच्यौं भने, वा यदि हामी कुनै जानेको पापमै टाँसिएर बस्यौं भने परमप्रभुले हामीलाई सुन्‍नुहुनेछैन; तर एक पश्‍चात्तापी तथा चूर्ण आत्माको प्रार्थनालाई सदा ग्रहण गरिन्छ । जब सबै जानेको भुलहरूलाई सुधार गरिन्छ तब हामी यो विश्‍‍वास गर्न सक्‍नेछौं कि परमेश्‍‍वरले हाम्रा प्रार्थनाहरूका जवाफ दिनुहुनेछ । स्‍वयं आफ्‍नै गुणहरूले हामीलाई परमेश्‍‍वरको अनुग्रह प्राप्‍त गर्नका निम्ति कदापि योग्य तुल्याउनेछैन; केवल येशूको योग्यताले मात्र हामीलाई बचाउनेछ, उहाँको रगतले मात्र हामीलाई शुद्ध पार्न सक्छ; तैपनि हामीसँग स्‍वीकृतिका शर्तहरूलाई मञ्‍जुर गरी पूरा गर्नुपर्ने एक कार्य छ । 
    

    
      
    

    
      प्रभावकारी प्रार्थनाको अर्को मूल तत्‍व विश्‍‍वास हो । “परमेश्‍‍वरकहाँ आउनेले उहाँ हुनुहुन्छ र उहाँलाई यत्‍नसित खोज्‍नेहरूलाई उहाँले इनाम दिनुहुन्छ भनी विश्‍‍वास गर्नुपर्छ ।” हिब्रू ११:६ (KJV)। येशूले आफ्‍ना चेलाहरूलाई भन्‍नुभयो, “तिमीहरूले प्रार्थनामा जेसुकै माग्छौ सो पाएका छौं भन्‍ने विश्‍‍वास राख, र त्यो तिमीहरूको हुनेछ ।” मर्कूस ११:२४ । के हामी उहाँको वचनमुताबिक उहाँमाथि विश्‍‍वास गर्ने गर्दछौं त ? 
    

    
      
    

    
      यो आश्‍‍वासन विस्तृत तथा असीमित छ, र जसले यो प्रतिज्ञा गर्नुभएको छ उहाँ विश्‍‍वासयोग्य हुनुहुन्छ । जब हामीले आफूले माग गरेको कुरा त्यस मागिएको समयमै प्राप्‍त गर्दैनौं, हामीले अझै पनि यो कुरामाथि विश्‍‍वास गर्नुपर्नेछ कि परमप्रभुले हाम्रा प्रार्थनाहरू सुन्‍नुहुनेछ तथा उहाँले हाम्रा प्रार्थनाहरूका जवाफ दिनुहुनेछ । हामी यति चुक्‍ने तथा अल्पदृष्‍टियुक्त छौं कि हामी कहिलेकाहीँ आफूलाई आशिष् सावित नहुने कुराहरूका समेत माग गर्दछौं, र प्रेमको कारणले गर्दा हाम्रा स्‍वर्गीय पिताले हाम्रो निम्ति सर्वाधिक भलाइका कुराहरू दिनुभई हाम्रा प्रार्थनाहरूका जवाफ दिनुहुन्छ—जुन कुरा यदि हामी ईश्‍‍वरीय दृष्‍टिद्वारा प्रकाशयुक्त भई सबै कुराहरूलाई तिनका वास्तविक अवस्थामा देख्‍न सकेको खण्डमा स्‍वयं हामी आफैंले ती आशिष्‌का निम्ति अभिलाषा राख्‍नेथियौं । जब हाम्रा प्रार्थनाहरूका सुनुवाइ नभएको जस्तो आभास हुन्छ, तब हामी प्रतिज्ञामाथि दृढ रहनुपर्छ; किनकि सुनुवाइको समय अवश्‍‍य पनि आउनेछ, र हामीलाई जुन आशिष्‌को सबैभन्दा बढी आवश्‍‍यकता छ सोही आशिष् हामीले प्राप्‍त गर्नेछौं । तर हामीले जुन रूपमा चाहेका छौं र जुन विशेष कुरामाथि हामीले इच्छा राखेका छौं र सोकैमुताबिक सदा प्रार्थनाको सुनुवाइ हुनेछ भनी दाबी गर्नु एक अड्‍कल मात्र हो । परमेश्‍‍वरले कदापि भुल गर्नुहुन्‍न किनकि उहाँ सर्वबुद्धिमान् हुनुहुन्छ, र जो-जति सत्य मार्गमा हिँड्‍दछन् तिनीहरूबाट कुनै भलो कुरा थाम्‍नुहुन्‍न किनकि उहाँ भलो चिताउनेवाला हुनुहुन्छ । यसर्थ उहाँमाथि भरोसा गर्न नडराउनुहोस्, यद्यपि तपाईं आफ्‍नो प्रार्थनाको उत्तर तुरुन्तै पाउनुहुन्‍न । उहाँको यस निश्‍चित प्रतिज्ञामाथि भरोेसा राख्‍नुहोस्, “माग त तिमीहरूलाई दिइनेछ ।” 
    

    
      
    

    
      हामीसँग विश्‍‍वास हुनु अघि यदि हामीले आफ्‍ना शंका तथा डरहरूसित परामर्श लियौं, वा जुन कुरा हामी स्पष्‍टसाथ देख्‍न सक्दैनौं त्यसलाई समाधान गर्ने प्रयत्‍न गऱ्यौं भने व्याकुलताहरू केवल बढ्‍दै तथा गहिरिँदै जानेछन् । तर यदि हामी असहाय, निर्भर र हामी जे-जस्ता छौं सोही अवस्थामा परमेश्‍‍वरकहाँ आउँदछौं, र नम्र भरोसामय विश्‍‍वासका साथ उहाँमा हाम्रा खाँचोहरू अवगत गराउँदछौं जसको ज्ञान असीमित छ, जसले सृष्‍टिको सबै थोक देख्‍नुहुन्छ, र जसले सबैथोक आफ्‍नो इच्छाशक्ति र वचनद्वारा शासन गर्नुहुन्छ, उहाँले हाम्रो पुकारलाई सुन्‍नुहुनेछ; र हाम्रो हृदयमा ज्योति चम्किन दिनुहुनेछ । निष्कपट प्रार्थनाद्वारा हामी परमेश्‍‍वरको मनको सम्पर्कमा ल्याइन्छौं । हाम्रो मुक्तिदाताको मुहार हामीप्रति करुणा र प्रेमका साथ झुकिरहेको छ भन्‍ने कुराको अद्‌भुत प्रमाण हामीले त्यस समयमा नपाएका हुन सक्छौं तर यो कुरा वास्तविक हो । सायद हामीले उहाँको स्पर्शलाई प्रत्यक्षरूपले महसूस गर्नेछैनौं होला तर उहाँको प्रेम र करुणाको हात हामीमाथि रहेको हुन्छ । 
    

    
      
    

    
      जब हामी करुणा तथा आशिष्‌को निम्ति परमेश्‍‍वरमा आउँदछौं तब हाम्रो हृदयमा प्रेम र माफीको भावना छाएको हुनुपर्छ । अन्यथा कसरी हामीले “हाम्रा अपराध क्षमा गर्नुहोस्, जसरी हामीले आफ्‍ना अपराधीहरूलाई क्षमा गरेका छौं” भनी प्रार्थना गरेपश्‍चात् पनि क्षमा नगर्ने भावनालाई कायम राख्‍न सक्‍नेछौं त ? मत्ती ६:१२ । यदि हामी स्‍वयं आफ्‍नै प्रार्थनाहरूको सुनुवाइ होस् भनी आशा राख्दछौं भने हामीले अरूलाई पनि उही तवरले र उही परिमाणमा क्षमा गर्नुपर्नेछ जुन तवरले र परिमाणमा हामी क्षमा पाउने आशा राख्दछौं । 
    

    
      
    

    
      प्रार्थनामा खुरन्धार रूपमा लागिरहनु नै प्रार्थनाको सुनुवाइको एक शर्त हो । यदि हामी विश्‍‍वास र अनुभवमा बढ्‍न चाहन्छौं भने हामीले सदा प्रार्थना गर्नुपर्नेछ । हामी “प्रार्थनामा निरन्तर” लागिरहनुपर्छ र “सर्तक भएर धन्यवादसहित स्थिर भई प्रार्थनामा” लागिरहनुपर्छ । रोमी १२:१२; कलस्सी ४:२ । पत्रुस विश्‍‍वासीहरूलाई “प्रार्थनाको निम्ति शुद्ध मनको र सचेत” भइरहन सल्‍लाह दिँदछन् । १ पत्रुस ४:७ । “हरेक कुरामा प्रार्थना र निवेदनद्वारा धन्यवादसहित तिमीहरूका बिन्ती परमेश्‍‍वरमा जाहेर होऊन्” भनी पावल सुझाव दिँदछन् । फिलिप्पी ४:६ । यहूदा भन्दछन्, “तर प्रिय हो,...पवित्र आत्मामा प्रार्थना गर । आफैलाई परमेश्‍‍वरको प्रेममा राख ।” यहूदा २०, २१ । 
    

    
      
    

    
      निरन्तरको प्रार्थना भन्‍नु नै आत्मा र परमेश्‍‍वरबीचको अटुट सम्बन्ध हो । जसद्वारा परमेश्‍‍वरको जीवन हाम्रो जीवनतर्फ तथा हाम्रो जीवनबाट शुद्धता र पवित्रता पुनः परमेश्‍‍वरतर्फ बहने गर्दछ । 
    

    
      
    

    
      प्रार्थनामा लगन हुनु आवश्‍‍यक छ; तपाईंलाई कुनै कुराले पनि बाधा नपुऱ्याओस् । येशू तथा तपाईंको आत्माबीचको सम्पर्कलाई कायम राख्‍नका निम्ति सक्दो प्रयास गर्नुहोस् । जुन ठाउँमा प्रार्थना सभा गरिने चलन छ त्यहाँ जाने हरेक अवसरको खोजी गर्नुहोस् । जो-जति साँचो रूपमा परमेश्‍‍वरमा सम्पर्क पाउने प्रयत्‍न गरिरहेका छन् तिनीहरू प्रार्थना सभामा देखिनेछन्, तिनीहरू आफ्‍ना कर्तव्यप्रति विश्‍‍वासयोग्य हुन्छन् र आफूले प्राप्‍त गर्न सक्‍ने सारा लाभहरू कटनी गर्नका निम्ति उत्सुक तथा व्याकुल देखिनेछन् । तिनीहरूले स्‍वयं आफैंलाई त्यस स्थानमा राख्‍नका निम्ति हरेक अवसरको उन्‍नति गर्नेछन् जहाँ तिनीहरूले स्‍वर्गको ज्योति ग्रहण गर्न सक्‍नेछन् । 
    

    
      
    

    
      हामीले पारिवारिक प्रार्थना गर्नुपर्छ, र सबैभन्दा बढी त हामीले गुप्‍त प्रार्थनालाई बेवास्ता गर्नुहुँदैन किनकि यही नै आत्माको निम्ति जीवन हो । जब प्रार्थनालाई बेवास्ता गरिन्छ तब आत्माको उन्‍नति हुन असम्भव छ । केवल पारिवारिक एवं सार्वजनिक प्रार्थनामात्र पर्याप्‍त छैन । आफ्‍नो आत्मालाई एकान्तमा परमेश्‍‍वरको निरीक्षण गर्ने आँखाको सामु खुल्‍ला राख्‍नुहोस् । केवल प्रार्थनाको जवाफ दिनुहुने परमेश्‍‍वरले मात्र गुप्‍त प्रार्थना सुन्‍नुहुनेछ । कुनैपनि जिज्ञासु कानले यसप्रकारका बिन्तीहरूका बोझलाई ग्रहण गर्नुपर्नेछैन । हाम्रो आत्मा गुप्‍त प्रार्थनाको समयमा वरिपरिका प्रभाव तथा उत्तेजनाहरू देखि स्‍वतन्‍‍त्र हुन्छ । यसप्रकार हाम्रो प्रार्थना शान्त अनि व्यग्रताको साथ परमेश्‍‍वरको सामु पुग्‍नेछ । परमेश्‍‍वरदेखि उत्पन्‍न हुने प्रभाव मीठो तथा स्थायी हुन्छ, जसले गुप्‍तमा देख्‍नुहुन्छ, जसको कान हृदयदेखि नै उत्पन्‍न हुने प्रार्थना सुन्‍नको निम्ति खुल्‍ला रहन्छ । शान्त तथा सरल विश्‍‍वासद्वारा आत्माले परमेश्‍‍वरसँग सम्पर्क कायम राख्दछ र यसलाई शैतान विरुद्ध संघर्षमा मजबुत तुल्याउन र थाम्‍नका निम्ति ईश्‍‍वरीय ज्योतिको किरणहरू सँगाल्दछ । परमेश्‍‍वर हाम्रो शक्तिको किल्‍ला हुनुहुन्छ । 
    

    
      
    

    
      आफ्‍नो गुप्‍त कोठामा प्रार्थना गर्नुहोस् र जसै तपाईं आफ्‍नो दैनिक कार्यहरूमा लाग्‍नुहुन्छ, तब बारम्बार आफ्‍नो हृदयलाई परमेश्‍‍वरसम्मै उचालिन दिनुहोस् । हनोक पनि यसरी नै परमेश्‍‍वरमा हिँड्‍ने गर्दथे । यी गुप्‍त प्रार्थनाहरू बहुमूल्य धूपजस्तै अनुग्रहको सिंहासनसम्मै पुग्दछन् । जुन व्यक्तिको हृदय परमेश्‍‍वरमा यसरी स्थिर रहन्छ त्यस व्यक्तिलाई शैतानले जित्‍न सक्‍नेछैन । 
    

    
      
    

    
      परमेश्‍‍वरमा बिन्ती चढाउनका निम्ति त्यहाँ कुनै त्यस्तो अनुचित समय वा स्थान भन्‍ने कुनै कुरा छैन । हाम्रो हृदयलाई उत्सुक प्रार्थनाप्रति उत्तेजित गर्नुदेखि हामीलाई रोक्‍न सक्‍ने त्यहाँ कुनै त्यस्ता कुराहरू छैनन् । गल्‍लीको भीडमा, तथा व्यापरिक व्यस्ततामाझ पनि हामीले परमेश्‍‍वरमा बिन्ती चढाउन तथा ईश्‍‍वरीय मार्गदर्शनको निम्ति बिन्ती गर्न सक्दछौं जसरी नहेम्याहले राजा अर्तासास्तको सामु आफ्‍नो बिन्ती चढाएका थिए । हामी जहाँ-जहाँ छौं त्यहीँ नै हामीले वार्तालाप गर्ने भित्री कोठा भेट्टाउन सक्छौं । हाम्रो हृदयको ढोका निरन्तर रूपमा खुला रहेको हुनुपर्छ, र हाम्रो निमन्‍‍त्रणा सदा माथि स्‍वर्गतिर गइरहेको हुनुपर्छ ताकि येशू एक स्‍वर्गीय पाहुनाको रूपमा आत्माभित्र आउन तथा बास गर्न सक्‍नुहुनेछ । 
    

    
      
    

    
      यद्यपि हाम्रो वरिपरि कलङ्कित तथा दुषित वातावरण भएको हुन सक्छ तर हामीले यसको विषाक्त हावामा सास फेर्नु आवश्‍‍यक छैन, तर स्‍वर्गको शुद्ध हावामा जीवन व्यतित गर्न सक्‍नेछौं । निष्कपट प्रार्थनाद्वारा आत्मालाई परमेश्‍‍वरको उपस्थितिसम्म उचालेर हामीले अशुद्ध कल्पना तथा अपवित्र विचारका सबै ढोकाहरूलाई बन्द गर्न सक्‍नेछौं । जुन व्यक्तिको हृदय परमेश्‍‍वरको सहारा तथा आशिष् प्राप्‍त गर्नका निम्ति खुला रहेको हुन्छ ऊ पृथ्वीको भन्दा अधिक पवित्र वातावरणमा हिँड्‍नेछ र स्‍वर्गसित निरन्तरको सम्पर्कमा रहनेछ । 
    

    
      
    

    
      हामीसँग येशूको अझ स्पष्‍ट दृष्‍टि हुनु तथा अनन्तका वास्तविकताहरूका महत्‍वको बारेमा अझ पूर्ण बोध हुनु आवश्‍‍यक छ । पवित्रताको सौन्दर्यले परमेश्‍‍वरको जनहरूको हृदय भर्नेछ; र यसलाई पूरा गर्नका निम्ति हामीले स्‍वर्गीय कुराहरूका प्रकाशनको निम्ति माग गर्नुपर्छ । 
    

    
      
    

    
      हाम्रो आत्मा हामीदेखि बाहिर र माथि उठोस्, ताकि परमेश्‍‍वरले हामीलाई स्‍वर्गीय वातावरणको वायु प्रदान गर्नुहुनेछ । हामी परमेश्‍‍वरको यति नजिक रहन सक्‍नेछौं कि हरेक, आकस्मिक परीक्षामा जसरी प्राकृतिकरूपले फूल सूर्यतर्फ फर्कन्छ त्यसरी नै हाम्रा विचारहरू स्‍वतः उहाँतर्फ नै फर्कनेछन् । 
    

    
      
    

    
      तपाईंका आवश्‍‍यकता, आनन्द, शोक, फिक्री तथा भयहरू परमेश्‍‍वरको सामु राख्‍नुहोस् । तपाईंले उहाँलाई बोझले लाद्‍न तथा थकित तुल्याउन सक्‍नुहुनेछैन । परमेश्‍‍वरले तपाईंको शिरको कपालको गन्ती राख्‍नुहुन्छ, र उहाँ आफ्‍ना सन्तानका खाँचोहरूप्रति उदासीन हुनुहुन्‍न । “प्रभु अति नै टिठाउनुहुने र दयालु हुनुहुन्छ ।” याकूब ५:११ (KJV)। उहाँको प्रेमिलो हृदयलाई हाम्रा शोकहरूका उच्‍चारणले समेत प्रभावित तुल्याउँदछ । जे-जति कुराहरूले मनलाई व्याकुल तुल्याउँदछ, ती सबैलाई उहाँमै लैजानुहोस् । उहाँले थाम्‍न नसक्‍ने कुनै त्यस्तो ठूलो कुरा छैन किनकि उहाँले नै संसारलाई थामेर राख्‍नुहुन्छ, र सारा जगतको मामलाहरूमाथि शासन गर्नुहुन्छ । हाम्रो शान्तिसित सरोकार राख्‍ने कुनैपनि कुरा उहाँको ध्यानको पहुँचदेखि पर हुनेगरी तुच्छ छैनन् । हाम्रो अनुभवमा त्यहाँ कुनै त्यस्तो अध्याय छैन जुन उहाँद्वारा पढ्‍नै नसकिनेगरी अन्धाकार भएको होस्; त्यहाँ कुनै त्यस्तो अन्योल छैन जसलाई सुल्झाउन उहाँलाई कठिन सावित भएको होस् । उहाँका सन्तानहरूमध्ये कसैमाथि पनि विपत्ति पर्न सक्‍नेछैन, कुनै फिक्रीले पनि आत्मालाई पिरोल्‍नेछैन, हरेक ओठबाट निस्कने कुनै पनि आनन्दको जयध्वनि तथा निष्कपट प्रार्थना हाम्रो स्‍वर्गीय पिताको ध्यानविना पार भएर जाँदैनन्, वा जसको बारेमा उहाँले अविलम्बरूपले चाख लिनु नभएको होस् । “उहाँले टुक्रिएको हृदय भएकाहरूलाई निको पार्नुहुन्छ, र तिनीहरूका चोटहरूमा पट्टी बाँधिदिनुहुन्छ ।” भजनसंग्रह १४७:३ । परमेश्‍‍वर र हरेक आत्माबीचको सम्बन्ध यति स्पष्‍ट र पूर्ण छ कि मानौं पृथ्वीमा उहाँको हेरविचार अरू कसैलाई बाँड्‍नका निम्ति त्यहाँ कुनै अर्को व्यक्ति नै छैन, मानौं उहाँको एकलौटे पुत्रलाई दिनका निम्ति त्यहाँ कुनै अर्को व्यक्ति नै छैन । 
    

    
      
    

    
      येशूले भन्‍नुभयो, “तिमीहरूले मेरो नाउँमा माग्‍नेछौ । म तिमीहरूका निम्ति पितासँग बिन्ती गरिदिनेछु भनी तिमीहरूलाई भन्दिनँ, किनभने पिता आफैले तिमीहरूलाई माया गर्नुहुन्छ ।” मैले तिमीहरूलाई चुने “तिमीहरूले पितासँग मेरो नाउँमा जे मागौला, उहाँले तिमीहरूलाई सो दिनुहुनेछ ।” यूहन्‍ना १६:२६, २७; १५:१६ । तर येशूको नाउँमा प्रार्थना गर्नुको अर्थ येशूको मन र आत्मामा भई प्रर्थना गर्नु तथा उहाँको प्रतिज्ञाहरूमाथि भरोसा राख्दै उहाँको अनुग्रहमाथि भरोसा राख्‍नु तथा उहाँकै काम गर्नु हो । 
    

    
      
    

    
      हामीले स्‍वयं आफैंलाई आराधनामा समर्पित गर्ने क्रममा हामी सन्यासी वा भिक्षु बन्‍नुपर्नेछ र संसारलाई त्याग्‍नुपर्नेछ भन्‍नु परमेश्‍‍वरको अभिप्राय होइन । हाम्रो जीवन ख्रीष्‍टको झैँ हुनुपर्छ अर्थात् पहाड र मानिसहरूमाझ जीवन बिताइनुपर्छ । जुन व्यक्तिले अरू केही नगरी केवल प्रार्थना मात्र गरिरहन्छ, त्यस व्यक्तिले चाँडै नै प्रार्थना गर्ने क्रम रोक्‍नेछ, वा उसका प्रार्थनाहरू केवल एक औपचारिक दिनचर्याका रूपमा मात्र सावित हुन पुग्‍नेछन् । जब मानिसहरूले स्‍वयं आफैंलाई सामाजिक जीवनदेखि टाढा राख्दछन्, इसाई कर्तव्य र क्रूस उठाउनबाट पन्छिन पुग्दछन्; जब तिनीहरू आफ्‍ना प्रभुको निम्ति उत्सुकपूर्वक काम गर्न छोड्‍दछन् जसले तिनीहरूका निम्ति उत्सुकपूर्वक काम गर्नुभएको थियो, तब तिनीहरूले प्रार्थनाका विषयवस्तु नै गुमाउँदछन् र तिनीहरूसित आराधनाको निम्ति कुनै प्रेरणा नै बाँकी रहँदैन । तिनीहरूका प्रार्थनाहरू व्यक्तिगत तथा स्‍वार्थी बन्‍न पुग्दछन् । तिनीहरूले मानवजातिको खाँचोहरूका निम्ति, वा ख्रीष्‍टको राज्य विस्तार गर्नका निम्ति शक्तिको माग गर्दै प्रार्थना गर्न सक्दैनन् । 
    

    
      
    

    
      परमेश्‍‍वरको सेवामा लाग्‍ने क्रममा जब हामी एक अर्कालाई मजबुत तुल्याउँदै तथा प्रोत्साहन दिँदै एक आपसमा भेला हुने विशेषाधिकारलाई उपेक्षा गर्दछौं तब हामीले नेाक्सान भोगिरहेका हुन्छौं । उहाँका वचनका सत्यताहरूले हाम्रो मस्तिष्कमा सजिवता तथा महत्‍व गुमाउँदछन् । हाम्रो हृदय उहाँका वचनको सत्यताहरूको पवित्र प्रभावद्वारा उज्‍ज्‍वल बन्‍न तथा उत्तेजित हुन सक्‍नेछैन र हामी आत्मिकरूपले पतित हुनेछौं । हामीले इसाईका रूपमा एक अर्काप्रति कायम राख्‍ने सम्पर्कमा यदि हामीमा सहानुभूतिको कमि भएको खण्डमा हामीले धेरै कुरा गुमाइरहेका हुन्छौं । जुन व्यक्तिले आफूलाई स्‍वयं आफैंमा बन्द गरेर राख्दछ उसले परमेश्‍‍वरद्वारा उसको निम्ति सुम्पिएको पदलाई वहन गरिरहेको हुँदैन । हाम्रो स्‍वभावको सामाजिक तत्‍वहरूलाई उचितरूपले उन्‍नति गरिएको खण्डमा यसले हामीमा अन्य व्यक्तिहरूप्रति सहानुभूतिको भावना जगाउँदछ र यही नै हाम्रा निम्ति परमेश्‍‍वरको सेवामा वृद्धि र शक्तिको एक माध्यम हो । 
    

    
      
    

    
      यदि इसाईहरू परमेश्‍‍वरको प्रेम र उद्धारको अमूल्य सत्यताहरूका बारेमा चर्चा गर्दै एक आपसमा मेलजुल गर्दछन् भने स्‍वयं तिनीहरूकै हृदय ताजा बन्‍नेछ र यसरी तिनीहरूले एक अर्कालाई जोश प्रदान गर्नेछन् । हामीले दैनिकरूपमा हाम्रा स्‍वर्गीय पिताको बारेमा सिक्‍न सक्‍नेछौं र यसरी उहाँको अनुग्रहको बारेमा ताजा अनुभव प्राप्‍त गर्न सक्‍नेछौं; तब हामीले उहाँको प्रेमको बारेमा चर्चा गर्ने इच्छा प्रकट गर्नेछौं; र जब हामी यसो गर्ने गर्दछौं, तब हाम्रो हृदय न्यानो तथा उत्साहित बन्‍न पुग्‍नेछ । यदि हामीले स्‍वयं आफ्‍नै बारेमा कम र येशूको बढी चिन्तन तथा चर्चा गरेका खण्डमा हामीसँग उहाँको उपस्थिति अझ बढ्‍दो मात्रामा नै हुनेछ । 
    

    
      
    

    
      यदि हामीले आफूप्रति परमेश्‍‍वरको फिक्रीको प्रमाण पाएपिच्छे उहाँको बारेमा चिन्तन गरेको खण्डमा हामीले उहाँलाई सदा हाम्रो ध्यानमा राख्‍नेछौं र उहाँको चर्चा गर्न तथा प्रशंसा गर्न प्रसन्‍न रहनेछौं । सांसारिक कुराहरूमाथि हाम्रो चाख भएकै कारण हामी तिनका बारेमा चर्चा गर्ने गर्दछौं । हामी आफ्‍ना मित्रहरूका बारेमा चर्चा गर्दछौं किनकि हामी तिनीहरूलाई प्रेम गर्दछौं; हाम्रा आनन्द तथा शोकहरू तिनीहरूसँगै बाँधिएका छन् । तैपनि हाम्रा सांसारिक मित्रहरूलाई भन्दा परमेश्‍‍वरलाई बढी प्रेम गर्नका निम्ति हामीसँग असीमित तवरको अझ ठूलो कारण छ; हाम्रा सबै सोचाइहरूमा उहाँलाई नै प्रथम बनाउनु, उहाँको भलाइको बारेमा चर्चा गर्नु र उहाँको शक्तिको बारेमा बताउनु नै संसारमा हाम्रो निम्ति सबैभन्दा स्‍वभाविक कार्य हुनुपर्छ । उहाँले हामीलाई जुन प्रचुर उपहारहरू प्रदान गर्नुभएको छ ती सबै उपहारहरू हाम्रा विचार तथा प्रेमलाई त्यति बढ्‍तारूपमा सोस्‍नका निम्ति अभिप्राय गरिएका थिएनन् ताकि हामीसँग परमेश्‍‍वरलाई सुम्पनका निम्ति केही पनि हुने छैनन्; तिनले त हामीलाई निरन्तररूपले उहाँको बारेमा स्मरण गराइरहनुपर्नेछ र हामीलाई हाम्रा स्‍वर्गीय दाता परमेश्‍‍वरसँग प्रेम र कृतज्ञताको बन्धनद्वारा बाँध्‍नुपर्नेछ । हामी पृथ्वीको अति होचो स्थानमा निवास गरिरहेका छौं । हामी आफ्‍ना आँखाहरूलाई पवित्र स्थानको खुल्‍ला ढोकातर्फ माथि उठाऔं जहाँ ख्रीष्‍टको मुहारमा परेमश्‍‍वरको महिमाको ज्योति चम्कन्छ, “उहाँद्वारा परमेश्‍‍वरको नजिक आउनेहरूलाई उहाँले सदैव उद्धार गर्न सक्‍नुहुन्छ ।” हिब्रू ७:२५ । 
    

    
      
    

    
      हामीले परमेश्‍‍वरलाई उहाँको “अचूक प्रेमको निम्ति, र मानिसहरूप्रति उहाँका आश्‍चर्य कामका निम्ति” अझ बढी मात्रामा प्रशंसा गर्नुपर्नेछ । भजनसंग्रह १०७:८ । हाम्रा उपासनाका अभ्यासहरू केवल माग्‍नु र पाउनुमा मात्र सीमित रहनुहुँदैन । हामीले सदा आफ्‍ना खाँचोहरूका बारेमा मात्र सोच्‍ने तथा आफूले प्राप्‍त गरेका लाभहरूका बारेमा कदापि नसोच्‍ने प्रवृत्ति नराखौं । हामी अति कम मात्रामा प्रार्थना गर्ने तथा विरलै धन्यवाद चढाउने गर्दछौं । हामीले निरन्तररूपमा परमेश्‍‍वरको अनुग्रह प्राप्‍त गरिरहेका छौं, तैपनि हामी अति कम मात्रामा कृतज्ञता व्यक्त गर्दछौं, र उहाँले हाम्रो निम्ति जे-जति गर्नुभएको छ त्यसको निम्ति उहाँलाई अति कम मात्रामा प्रशंसा गर्ने गर्दछौं । 
    

    
      
    

    
      प्राचीन कालमा जब इस्राएलीहरू परमप्रभुको सेवाको निम्ति भेला हुने गर्दथे तब उहाँले तिनीहरूलाई यसरी आज्ञा दिनुभयो, “तिमीहरू र तिमीहरूका परिवारहरूले परमप्रभु आफ्‍ना परमेश्‍‍वरको सामुन्‍ने खानपान गर्नेछौ र तिमीहरूले गर्ने सबै काममा आनन्द मनाउनेछौ, कारण परमप्रभु तिमीहरूका परमेश्‍‍वरले तिमीहरूलाई आशिष् दिनुभएको छ ।” व्यवस्था १२:७ । परमेश्‍‍वरको महिमाको निम्ति जे-जति काम गरिन्छ सो खिन्‍नता र उदासीनताको साथ होइन तर प्रसन्‍नता, प्रशंसा र धन्यवाद स्तुतिगानका साथ गरिनुपर्छ । 
    

    
      
    

    
      हाम्रा परमेश्‍‍वर कोमल तथा दयालु पिता हुनुहुन्छ । उहाँको सेवालाई एक मन दुखाउने तथा कष्‍टप्रद अभ्यासको रूपमा लिनुहुन्‍न । परमप्रभुको उपासना गर्नु तथा उहाँको काममा सहभागी हुनु हाम्रो निम्ति एक हर्षमय कुरा हुनुपर्छ । परमेश्‍‍वरले आफ्‍ना जुन जनहरूका निम्ति यति महान् मुक्ति प्रदान गर्नुभयो तिनीहरूले नै परमेश्‍‍वर एक कठोर तथा कज्याउने मालिक हुनुहन्छ भनी व्यवहार गरेका उहाँ देख्‍न चाहनुहुन्‍न । उहाँ तिनीहरूका सबैभन्दा असल मित्र हुनुहुन्छ; र जब तिनीहरू उहाँको उपासना गर्ने गर्दछन् तब तिनीहरूलाई आशिष् प्रदान गर्न र सान्त्‍वना दिलाउनका निम्ति, तिनीहरूका हृदय आनन्द र प्रेमले भरिपूर्ण तुल्याउनका निम्ति उहाँ तिनीहरूकै साथमा रहन चाहनुहुन्छ । परमप्रभु आफ्‍ना सन्तानहरूद्वारा उहाँको सेवामार्फत सान्त्‍वना प्राप्‍त गरेका तथा उहाँको काममा कष्‍टभन्दा बढी आनन्द प्राप्‍त गरेका देख्‍न चाहनुहुन्छ । उहाँको इच्छा यही छ कि जो-जति उहाँको उपासनाको निम्ति आउँदछन् तिनीहरूले उहाँको वास्ता र प्रेम सम्बन्धि अमूल्य विचारहरू आफूसँगै लिएर जाऊन्, कि तिनीहरू दैनिक जीवनको सारा पेशाहरूमा प्रसन्‍न रहन सकून्, कि सबै कार्यहरूलाई इमानदारितापूर्वक र विश्‍‍वासयोग्य ढंगले निर्वाह गर्नका निम्ति तिनीहरूले अनुग्रह प्राप्‍त गरून् । 
    

    
      
    

    
      हामी क्रूसको वरिपरि भेला हुनुपर्छ । ख्रीष्‍ट, र उहाँ क्रूसमा चढाइनुभएको कुरा नै चिन्तन, वार्तालाप, र हाम्रो सर्वोच्‍च आनन्दमय विषय हुनुपर्छ । हामीले परमेश्‍‍वरबाट प्राप्‍त गर्ने हरेक आशिष्‌को बारेमा मनन गर्नुपर्छ, र जब हामी उहाँको महान् प्रेमको बारेमा बुझ्दछौं तब हामी सबैथोेक त्यस हातमा सुम्पनका निम्ति राजी हुनुपर्दछ जुन हात हाम्रै खातिर क्रूसमा टाँगिएका थिए । 
    

    
      
    

    
      प्रशंसाको पखेटामार्फत आत्मा स्‍वर्गको अझ नजिक पुग्‍न सक्‍नेछ । स्‍वर्गमा भजनसंग्रह तथा संगतिद्वारा परमेश्‍‍वरको उपासना हुने गर्दछ, र जसै हामी आफ्‍नो कृतज्ञता व्यक्त गर्ने गर्दछौं तब हामी स्‍वर्गदूतहरूकै उपासनामा सामेल हुन पुग्दछौं । “धन्यवाद बलि चढ़ाउनेले नै मेरो महिमा गर्दछ ।” भजनसंग्रह ५०:२३ । “धन्यवाद र गीतको” सोरका साथ हामी आफ्‍नो सृष्‍टिकर्ताको सामु जाऔं । यशैया ५१:३ । 
    

    

    
      
    

    
      १२. शंकाबारे के गर्ने
    

    
      
    

    
      धेरै मानिसहरू विशेषगरी इसाई जीवनमा परिपक्‍व नभएका मानिसहरू कहिलेकाहीँ नास्तिकताका सुझावहरूद्वारा विचलित हुने गर्दछन् । बाइबलमा त्यहाँ धेरै यस्ता कुराहरू छन् जुन तिनीहरूले वर्णन गर्न तथा बुझ्‍न समेत सक्दैनन्, र शैतानले यस्तै कुराहरूलाई लिएर पवित्रशास्‍‍त्र परमेश्‍‍वरको प्रकाशन हो भन्‍ने विषयमा तिनीहरूका विश्‍‍वासलाई डगमगाउनका निम्ति प्रयोग गर्दछ । उनीहरू प्रश्‍न गर्दछन्, “सत्य बाटोलाई मैले कसरी चिन्‍ने ? यदि बाइबल साँच्‍चै नै परमेश्‍‍वरको वचन हो भने म यी शंका तथा व्याकुलताहरूदेखि कसरी मुक्त हुन सक्‍नेछु त ?” 
    

    
      
    

    
      परमेश्‍‍वरले हाम्रो विश्‍‍वासको आधारको रूपमा यथेष्‍ट प्रमाणहरू नदिईकन हामीलाई विश्‍‍वास गर्न कर गर्नुहुन्‍न । उहाँको अस्तित्‍व, उहाँको चरित्र, उहाँको वचनको सत्यता, यी सबै कुराहरू गवाहीद्वारा स्थापित छन् जसले हाम्रो विचारशक्तिलाई आकर्षित तुल्याउँदछ र यो गवाही भरपुर छ । तैपनि परमेश्‍‍वरले कदापि शंकाको सम्भाव्यतालाई हटाउनुभएको छैन । हाम्रो विश्‍‍वास प्रर्दशनमाथि नभई प्रमाणमाथि अडिएको हुनुपर्छ । शंका गर्न चाहनेहरूले सो गर्ने अवसर पाउनेछन्; जबकि सत्यतालाई साँचो रूपमा जान्‍न चाहनेहरूले प्रशस्त प्रमाणहरू फेला पार्नेछन् जसलाई तिनीहरूले आफ्‍नो विश्‍‍वासको आधार बनाउन सक्‍नेछन् । 
    

    
      
    

    
      सीमित मन भएको मानिसलाई असीमित परमेश्‍‍वरको चरित्र तथा कामहरूका बारेमा पूर्णरूपले बुझ्‍नु असम्भव छ । सबैभन्दा बुद्धिमान् व्यक्ति, वा सबैभन्दा शिक्षित व्यक्तिको निम्ति पनि त्यस पवित्र अस्तित्‍व सदा रहस्यको विषय बनिरहनेछ । “के तपाईं परमेश्‍‍वरको रहस्यको गहिराइलाई बुझ्‍न सक्‍नुहुन्छ ? के तपाईं सर्वशक्तिमान्‌को सीमालाई जाँच्‍न सक्‍नुहुन्छ ? त्यो त स्‍वर्गभन्दा अग्‍लो छ, तपाईं के गर्न सक्‍नुहुन्छ ? त्यो त चिहानभन्दा गहिरो छ, तपाईं के जान्‍न सक्‍नुहुन्छ ?” अय्यूब ११:७, ८ । 
    

    
      
    

    
      प्रेरित पावल भन्दछन्, “आहा ! परमेश्‍‍वरको वैभव र बुद्धि र ज्ञान कति गहिरो ! उहाँका इन्साफहरू कति अगम र उहाँका मार्ग बुझ्‍न नसकिने !” रोमी ११:३३ । तर यद्यपि “उहाँको वरिपरि बादल र घोर अन्धकार छन्, धार्मिकता र न्याय उहाँको सिंहासनका जग हुन् ।” भजनसंग्रह ९७:२ । हामीप्रति उहाँको व्यवहार तथा जुन उद्देश्‍‍यहरूद्वारा उहाँ परिचालित हुनुहुन्छ सो हामी अहिलेसम्म बुझ्‍न सक्दछौं, ताकि असीमित शक्तिसँग एकत्रित बन्‍न पुगेका असीमित प्रेम र कृपा हामी बुझ्‍न सक्‍नेछौं । हामी उहाँका उद्देश्‍‍यहरूका बारेमा त्यति नै परिमाणमा जान्‍न सक्‍नेछौं जुन परिमाणमा जान्‍नु हाम्रो भालाइको निम्ति छ; र यसभन्दा पर हामीले जुन हात सर्वशक्तिमान् छ, र जुन हृदय प्रेमले भरिपूर्ण छ त्यसमाथि अझ पनि भरोसा राख्‍नुपर्नेछ । 
    

    
      
    

    
      परमेश्‍‍वरको वचनले पनि यसको पवित्र लेखकको चरित्रले झैँ यस्ता रहस्यहरू प्रस्तुत गर्दछन् जुन सीमित मानवजातिद्वारा कदापि पूर्णरूपमा बुझ्‍न सकिने छैन । संसारमा पापको प्रवेश, ख्रीष्‍टको अवतारयुक्त जीवन, पुनर्जन्म, पुनरुत्थान तथा बाइबलमा प्रस्तुत गरिएका कैयौं अन्य विषयहरू यस्ता रहस्यहरू हुन् जुन मानिसको बुद्धिद्वारा वर्णन गर्न वा पूर्णरूपले बुझ्‍न नसकिनेगरी गहन छन् । तर हामीले परमेश्‍‍वरका विधिका रहस्यहरूलाई बुझ्‍न सक्दैनौं भन्दैमा उहाँको वचनमाथि शंका गर्नुपर्ने हामीसँग कुनै कारण नै छैन । यस प्राकृतिक संसारमा पनि हामी निरन्तररूपमा यस्ता रहस्यमय कुराहरूद्वारा घेरिएका छौं जुन हामी उचित रूपले बुझ्‍न पनि सक्दैनौं । सबैभन्दा सुक्ष्म जीवात्माहरूले पनि एक यस्तो रहस्य प्रस्तुत गर्दछ जुन कुरा वर्णन गर्न सबैभन्दा बुद्धिमान् दार्शनिकहरू पनि असमर्थ छन् । त्यहाँ सर्वत्र विचित्र कुराहरू छन् जुन हाम्रो ज्ञानको पहुँचदेखि टाढा छन् । यसको मतलब के आत्मिक संसारमा पनि हामीले उचितरूपले बुझ्‍न नसक्‍ने रहस्यमय कुराहरू भएको कारण हामी आश्‍चर्यचकित बन्‍नुपर्नेछौं त ? कठिनाइ त पूर्णरूपले मानव मस्तिष्कको कमजोरी र संकिर्णतामा रहेको छ । परमेश्‍‍वरले पवित्रशास्‍‍त्रमा तिनका पवित्र स्‍वभावको बारेमा यथेष्‍ट प्रमाण दिनुभएको छ, र उहाँको विधिका सबै रहस्यमय कुराहरूलाई बुझ्‍न सक्दैनौं भन्दैमा हामीले उहाँको वचनमाथि शंका गर्नुहुँदैन । 
    

    
      
    

    
      पत्रुस बताउँदछन् कि धर्मशास्‍‍त्रमा, “कुनै-कुनै कुराहरू बुझ्‍न कठिन छन्, र अशिक्षित र चञ्‍चल मानिसहरूले...उल्टापाल्टा पार्छन्, र आफ्‍नै विनाश ल्याउँछन् ।” २ पत्रुस ३:१६ । पवित्रशास्‍‍त्रमा रहेका कठिनाइहरूलाई नास्तिकहरूले बाइबल विरुद्ध एक बहसको रूपले लिने गर्दछन्; तर यसको विपरीत तिनले वचनको ईश्‍‍वरीय प्रेरणाको मजबुत प्रमाणलाई स्थापित गर्ने गर्दछन् । यदि यसमा परमेश्‍‍वरको बारेमा कुनै विवरण सामावेश नभई, जुन कुरा हामी सजिलै बुझ्‍न सक्दछौं सो मात्र समावेश भएको भए, यदि उहाँको महानता र गौरवलाई सीमित बुद्धि सामर्थ्यद्वारा बुझ्‍न सकिने भए बाइबलले ईश्‍‍वरीय अधिकारको अचूक प्रमाणहरू धारण गर्नेथिएनन् । बाइबलमा प्रस्तुत गरिएका महान् तथा रहस्यमय विषयहरूले यही नै परमेश्‍‍वरको वचन हो भनी मानिसमा विश्‍‍वास जगाउनुपर्नेछ । 
    

    
      
    

    
      बाइबलले सत्यतालाई सरलताका साथ तथा मानव हृदयको खाँचो तथा अभिलाषाहरूसित पूर्णरूपले योग्य हुनेगरी खोल्‍ने गर्दछ, र यस तथ्यताले ठूला विद्वानहरूलाई आश्‍चर्यचकित तथा मोहित तुल्याएको छ, जबकि यसले नम्र तथा अशिक्षित व्यक्तिहरूलाई मुक्तिको मार्ग फेला पार्नका निम्ति सक्षम तुल्याउँदछ । तैपनि यी सरल रूपमा वर्णन गरिएका सत्यताहरूले यति उच्‍च, विस्तृत तथा मानिसको समझशक्तिको पहुँचदेखि असीमितरूपले टाढाका विषयहरूलाई सामवेश गरेका छन् कि हामी यी कुराहरूलाई केवल यसकारण स्‍वीकार गर्न सक्दछौं किनकि परमेश्‍‍वरले नै यी कुराहरूबारे घोषणा गर्नुभएको छ । यसरी उद्धारको योजना हाम्रो सामु खुल्‍ला राखिएको छ, ताकि प्रत्येक व्यक्तिले पश्‍चात्तापद्वारा परमेश्‍‍वरतर्फ र विश्‍‍वासद्वारा हाम्रा परमप्रभु येशू ख्रीष्‍टतर्फ चाल्‍नुपर्ने आफ्‍नो कदमलाई देख्‍न सक्‍नेछ, र यसरी परमेश्‍‍वरद्वारा नियुक्त गरिएका उपायद्वारा बच्‍न सक्‍नेछ । तैपनि यी सजिलैसँग बुझ्‍न सकिने सत्यताहरू मुनि उहाँको महिमालाई लुकाउने रहस्यहरू छन्—यस्ता रहस्यहरू जसले अनुसन्धान गर्ने मस्तिष्कलाई पराजित गर्दछ, तर इमानदारीपूर्वक सत्यताको खोजी गर्ने व्यक्तिलाई श्रद्धा तथा विश्‍‍वासद्वारा प्रेरित गर्दछ । जति नै बढ्‍तारूपले उसले बाइबल अध्ययन गर्ने गर्दछ तब यही नै जीवित परमेश्‍‍वरको वचन हो भन्‍ने विषयमा उसको विश्‍‍वास अझ गहिरो बन्दै जान्छ, र ईश्‍‍वरीय प्रकाशको गौरवको सामु मानव तर्क झुक्‍नैपर्छ । 
    

    
      
    

    
      हामीले बाइबलका महान् सत्यताहरूलाई पूर्णरूपले बुझ्‍न सक्दैनौं भनी स्‍वीकार्नुको अर्थ सीमित मन असीमित परमेश्‍‍वरको बारेमा बुझ्‍नमा अपर्याप्‍त छ भनी स्‍वीकार्नु हो; कि मानिसले आफ्‍नो सीमित ज्ञानद्वारा सर्वज्ञानी परमेश्‍‍वरको उद्देश्‍‍यहरूका बारेमा बुझ्‍न सक्दैन । 
    

    
      
    

    
      नास्तिक तथा अधर्मीहरूले यसको रहस्यमयहरूलाई उचितरूपले बुझ्‍न नसक्‍ने हुनाले तिनीहरूले परमेश्‍‍वरको वचनलाई इन्कार गर्ने गर्दछन्; र जो-जति बाइबलमाथि विश्‍‍वास राख्‍ने गर्दछन् तीमध्ये सबै नै यस विषयको खतरादेखि स्‍वतन्‍‍त्र छैनन् । प्रेरित भन्दछन्, “भाइ हो, होश गर, तिमीहरूमध्ये कसैमा भएको दुष्‍ट र अविश्‍‍वासी हृदयले तिमीहरूलाई जीवित परमेश्‍‍वरबाट टाढ़ा नलैजाओस् ।” हिब्रू ३:१२ । बाइबलका शिक्षाहरूलाई ध्यानपूर्वक अध्ययन गर्नु र पवित्रशास्‍‍त्रमा प्रकट भए जति “परमेश्‍‍वरका गहिरा-गहिरा कुराहरू” खोजी गर्नु आसल हो । १ कोरिन्थी २:१० । जबकि, “प्रकट नभएका कुराहरू परमप्रभु हाम्रा परमेश्‍‍वरका हुन् ।” तर प्रकट भएका कुराहरू हाम्रा निम्ति हुन् । व्यवस्था २९:२९ । तर मनको जाँच्‍ने शक्तिहरूलाई नष्‍ट पार्नु शैतानको काम हो । बाइबल सत्यताको बारेमा गरिने चिन्तनमा एक निश्‍चित अभिमान मिसिएको हुन्छ, तसर्थ जब मानिसहरू आफ्‍नो सन्तुष्‍टिमुताबिक पवित्रशास्‍‍त्रको हरेक भागलाई वर्णन गर्न असमर्थ हुन्छन् तब तिनीहरू धैर्यहीन बन्‍न पुग्दछन् र पराजित भएको महसूस गर्दछन् । तिनीहरूले प्रेरित वचनलाई बुझ्दैनन् भनी स्‍वीकार्नु तिनीहरूका निम्ति अति नै अपमानजनक कुरा सावित हुन्छ । जब परमेश्‍‍वरले तिनीहरूलाई सत्यता प्रकट गर्नका निम्ति उचित समय ठान्‍नुहुनेछ तबसम्म तिनीहरू धैर्यतापूर्वक प्रतीक्षा गर्न राजी हुँदैनन् । तिनीहरूलाई पवित्रशास्‍‍त्र बुझ्‍नमा सक्षम तुल्याउनका निम्ति स्‍वयं आफ्‍नै सीमित मानव बुद्धि पर्याप्‍त छ भनी तिनीहरू महसूस गर्दछन्, र सो प्राप्‍त गर्न असफल भएका कारण तिनीहरूले यसको अधिकारीलाई वास्तवमा इन्कार गर्ने गर्दछन् । यो कुरा साँचो हो कि बाइबलमा आधारित भनी प्रचलितरूपले विश्‍‍वास गरिएका कैयौं तर्क तथा सिद्धान्तहरूले सिकाउने कुरामा कुनै आधार छैन, र साँच्‍चै नै सारा प्रेरित वचनको तात्पर्यदेखि विपरीत छन् । कैयौं मानिसहरूका निम्ति यही नै शंका र अन्योलको कारण बन्‍न पुगेको छ । तर वास्तवमा यी शंका र अन्योलको दोष परमेश्‍‍वरको वचनमाथि होइन तर मानिसहरूद्वारा ल्याइएको यसको विकृतिमा निहित छ । 
    

    
      
    

    
      सृष्‍टिएका अस्तित्‍वहरूका निम्ति परमेश्‍‍वर तथा उहाँका कार्यहरूका बारेमा पूर्ण ज्ञान प्राप्‍त गर्न सम्भव भएको खण्डमा त्यस बिन्दुमा पुगिसके पश्‍चात् तिनीहरूका निम्ति त्यहाँ सत्यताको थप खोजी गर्ने स्थान नै हुनेथिएन, ज्ञानमा वृद्धि आउनेथिएन, र मन वा हृदयको विकास हुनेथिएन । यस उप्रान्त परमेश्‍‍वरको स्थान उच्‍च हुनेथिएन; र ज्ञान तथा प्राप्‍तिको चरमविन्दुमा पुगिसकेपश्‍चात् मानिसको अघि बढ्‍ने क्रम रोकिनेथियो । हामी परमेश्‍‍वरप्रति धन्यवाद प्रकट गरौं किनकि यस्तो हुन आएन । परमेश्‍‍वर असीमित हुनुहुन्छ; उहाँमा “ज्ञान र बुद्धिका सारा सम्पत्ति लुकेका छन् ।” कलस्सी २:३ । सारा अनन्तकालसम्मै मानिसहरूले निरन्तररूपमा खोजी गर्न तथा सिक्‍न सक्‍नेछन् तैपनि उहाँको ज्ञान, भलाइ र शक्तिको खजानालाई कदापि रिक्त पार्न सक्‍नेछैनन् । 
    

    
      
    

    
      परमेश्‍‍वरले वचनका सत्यताहरू यस संसारमा पनि आफ्‍ना जनहरूका सामु प्रकट भइरहोस् भन्‍नु नै उहाँको उद्देश्‍‍य हो । ज्ञान प्राप्‍त गर्नका निम्ति त्यहाँ केवल एकमात्र उपाय छ । जुन पवित्र आत्माद्वारा परमेश्‍‍वरको वचन दिएको थियो; केवल उहाँको प्रकाशद्वारा मात्र हामी परमेश्‍‍वरको वचनलाई बुझ्‍न सक्‍ने अवस्थामा पुग्‍न सक्छौं । “परमेश्‍‍वरका विचार परमेश्‍‍वरका आत्माबाहेक कसैले बुझ्दैन ।” “किनकि पवित्र आत्माले प्रत्येक कुरा खोज्‍नुहुन्छ, परमेश्‍‍वरका गहिरा-गहिरा कुराहरू पनि खोजी गर्नुहुन्छ ।” १ कोरिन्थी २:११, १० । उहाँका चेलाहरूका निम्ति मुक्तिदाताको प्रतिज्ञा यसप्रकार थियो, “जब उहाँ, अर्थात् सत्यका आत्मा आउनुहुनेछ, तब उहाँले तिमीहरूलाई सबै सत्यतामा डोऱ्याउनुहुनेछ ।...जे मेरो हो, त्यो मबाट लिएर तिमीहरूलाई सो घोषणा गरिदिनुहुनेछ ।” यूहन्‍ना १६:१३, १४ । 
    

    
      
    

    
      मानिसले आफ्‍नो तर्क शक्तिहरूका प्रयोग गरून् भनी परमेश्‍‍वर इच्छा राख्‍नुहुन्छ र बाइबल अध्ययनले बाहेक अन्य कुनै पनि अध्ययनले मनलाई मजबुत तुल्याउन तथा उच्‍च पार्न सक्‍नेछैन । जुन तर्क मानव स्‍वभावको कमजोरी र त्रुटिको वशमा छ त्यसलाई श्रेय स्थान दिनुदेखि हामी सावधान हुनुपर्नेछ । यदि पवित्रशास्‍‍त्र हाम्रो विवेकमा धमिलो नहोस् तथा सरलभन्दा सरल सत्यतालाई बुझ्‍न सकौं भनी हामी चाहन्छौं भने सिक्‍नका लागि तयार रहँदै र पवित्र आत्माको सहायताको निम्ति बिन्ती गर्दै हामीमा एक सानो बालकको झैँ निष्कपटता र विश्‍‍वास हुनुपर्नेछ । परमेश्‍‍वरको शक्ति र ज्ञानप्रति प्रकट हुने हाम्रो चेतना, तथा उहाँको महानताको बारेमा बुझ्‍ने हाम्रो असमर्थताले हामीमा नम्रताको भावना उत्पन्‍न गर्नुपर्नेछ, र हामीले उहाँको वचनलाई त्यही भयका साथ खोल्‍नुपर्नेछ जसरी हामी पवित्र भयका साथ उहाँको उपस्थितिमा प्रवेश गर्ने गर्दछौं । जब हामी बाइबल अध्ययन गर्ने गर्दछौं तब तर्कले यसभन्दा उच्‍च स्तरको अधिकारलाई स्‍वीकार्नुपर्नेछ, र हृदय तथा बुद्धि “म हुँ” भन्‍नुहुने महान् परमेश्‍‍वर सामु झुक्‍नुपर्नेछ । 
    

    
      
    

    
      त्यहाँ प्रत्यक्षरूपले कठिन वा अस्पष्‍ट कैयौं यस्ता कुराहरू छन् र ज-जसले यी कुराहरू बुझ्‍नका निम्ति माग गर्दछन् परमेश्‍‍वरले तिनीहरूका निम्ति स्पष्‍ट र सरल तुल्याइदिनुहुनेछ । तर पवित्र आत्माको अगुवाइविना हामी पवित्रशास्‍‍त्रलाई सदा बंग्याउने वा तिनको गलत अर्थ लाउने खतरामा पर्न सक्‍नेछौं । कैयौं बाइबल अध्ययन लाभरहित सावित हुन सक्छन् र कैयौं अवस्थाहरूमा एक निश्‍चित हानि सावित हुन्छन् । जब परमेश्‍‍वरको वचनलाई श्रद्धा र प्रार्थनाविना खोलिन्छ, जब ध्यान र प्रेम परमेश्‍‍वरमाथि केन्द्रित रहेको हुँदैन, वा उहाँको इच्छासित मेल खाएको हुँदैन तब मन शंकाहरूद्वारा धमिलो बन्‍न पुग्दछ र यसरी बाइबल अध्ययन गर्ने क्रममै नास्तिकताको भावना मजबुत बन्दै जान्छ । शत्रुले विचारलाई आफ्‍नो नियन्‍‍त्रणमा लिँदछ र उसले गलत व्याख्याहरूका सुझाव दिँदछ । जब मानिसहरू वचन र कार्यमा परमेश्‍‍वरमा एक हुने प्रयत्‍न गर्दैनन्, तब तिनीहरू जति नै शिक्षित किन नहोऊन् तर पवित्रशास्‍‍त्रलाई बुझ्‍ने मामलामा भुल गर्न सक्‍नेछन्, तिनीहरूका व्याख्यामाथि भरोसा राख्‍न सुरक्षित हुनेछैन । जुन मानिसहरू पवित्रशास्‍‍त्रलाई विसंगति फेला पार्ने दृष्‍टिका साथ हेर्ने गर्दछन् तिनीहरूमा आत्मिक अर्न्तदृष्‍टि हुँदैन । विकृत दृष्‍टिका कारण जुन कुरा वास्तवमा स्पष्‍ट र सरल छन् उनीहरू ती कुराहरूप्रति शंका र अविश्‍‍वास गर्ने धेरै कारणहरू देख्‍ने गर्दछन् । 
    

    
      
    

    
      मानिसहरूले जति नै लुकाउने कोशिस गरेतापनि कैयौं अवस्थाहरूमा शंका र नास्तिकताको वास्तविक कारण नै पापप्रतिको प्रेम हो । घमण्डी तथा पापप्रति झुकेको व्यक्तिलाई परमेश्‍‍वरको वचनका शिक्षा तथा बन्देजहरू स्‍वागत योग्य हुँदैनन्, र जो-जति यसका मार्गहरूलाई पालन गर्न अनिच्छुक रहन्छन्, तिनीहरू यसको अधिकारमाथि शंका गर्न तयार रहन्छन् । सत्यतासम्म पुग्‍नको निम्ति हामीमा सत्यता जान्‍ने निष्कपट इच्छा हुनुपर्दछ र हृदयदेखि नै यसलाई पालन गर्ने चाहना हुनुपर्दछ । जो-जति यस्तो उत्साहका साथ बाइबल अध्ययनका निम्ति अघि बढ्‍दछन् तिनीहरूले यही नै परमेश्‍‍वरको वचन हो भनी प्रचुर प्रमाण फेला पार्नेछन्, र यसरी तिनीहरूले यसका सत्यताहरूलाई बुझ्‍नेछन् जुन सत्यताले तिनीहरूलाई मुक्तिको मार्ग फेला पार्न सक्‍नेगरी बुद्धिमान् तुल्याइदिनेछ । 
    

    
      
    

    
      ख्रीष्‍टले भन्‍नुभयो, “यदि कुसैले उहाँको इच्छा पालन गर्न चाहन्छ भने यस शिक्षाको विषयमा...थाहा पाउनेछ ।” यूहन्‍ना ७:१७ (KJV)। जुन कुरा तपाईं बुझ्‍न सक्‍नुहुन्‍न त्यसमाथि प्रश्‍न गर्नु तथा निहुँ खोज्‍नुको सट्टा जुन प्रकाश अहिले नै तपाईंमाथि चम्किरहेको छ त्यस प्रकाशतर्फ ध्यान दिनुहोस्, र तपाईंको जीवनमा अझ ठूलो प्रकाश चम्कनेछ । जे-जति कर्तव्यहरू तपाईंको समझशक्तिको निम्ति प्रष्‍ट तुल्याइदिएका छन् तिनलाई ख्रीष्‍टको अनुग्रहद्वारा पूरा गर्नुहोस्, र जुन कुरामाथि तपाईं अहिले शंका गर्नुहुन्छ त्यही कुराहरू तपाईं कुनै दिन बुझ्‍न तथा पूरा गर्नमा समर्थ बन्‍नुहुनेछ । 
    

    
      
    

    
      अनुभवको प्रमाण अति शिक्षित तथा अति अशिक्षित मानिसहरूका निम्ति, अर्थात् सबैका निम्ति खुल्‍ला छ । परमेश्‍‍वर स्‍वयं हामी आफैंले नै उहाँको वचनको वास्तविकता र उहाँको प्रतिज्ञाहरूका सत्यतालाई प्रमाणित गर्नका निम्ति हामीलाई आमन्‍‍त्रण गर्नुहुन्छ । “परमप्रभुलाई पारख गरेर हेर, कि उहाँ कति भला हुनुहुन्छ” भनी उहाँ हामीलाई आज्ञा दिनुहुन्छ । भजनसंग्रह ३४:८ । अन्य मानिसहरूका वचनमाथि भरोसा राख्‍नुको सट्टा हामीले स्‍वयं आफैंले चाखेर हेर्नुपर्नेछ । उहाँ घोषणा गर्नुहुन्छ, “माग, अनि तिमीहरूले पाउनेछौ ।” यूहन्‍ना १६:२४ । उहाँका प्रतिज्ञाहरू पूरा हुनेछन् । ती कहिल्यै विफल भएका छैनन् न त कदापि विफल नै हुनेछन् । र जसै हामी येशूको नजिक आकर्षित बन्दै जान्छौं र उहाँको प्रेमको पूर्णतामा आनन्द मनाउँदछौं तब उहाँको उपस्थितिको प्रकाशमा हाम्रा शंका तथा अँध्यारोपनहरू हटेर जानेछन् । 
    

    
      
    

    
      प्रेरित पावल भन्दछन् कि परमेश्‍‍वरले “हामीलाई अन्धकारको राज्यदेखि छुटाउनुभयो, र आफ्‍ना प्रिय पुत्रको राज्यभित्र हामीलाई सार्नुभएको छ ।” कलस्सी १:१३ । जुन व्यक्ति मृत्युदेखि जीवनमा पार भएको छ त्यसले “परमेश्‍‍वर सत्य हुनुहुन्छ भन्‍ने कुराको प्रमाण दिन्छ ।” यूहन्‍ना ३:३३ । उसले यसरी साक्षी दिनेछ, “मलाई सहायता चाहिएको थियो जुन सहायता मैले येशूमा पाएँ । सबै खाँचोहरू जुटाइएका छन्, मेरो आत्माको भोकलाई तृप्‍त पारिएको छ; र बाइबल मेरो निम्ति अहिले येशू ख्रीष्‍टको प्रकाशन हो । म किन ख्रीष्‍टमाथि विश्‍‍वास गर्दछु त ? किनकि उहाँ मेरो मुक्तिदाता हुनुहुन्छ । किन म बाइबलप्रति विश्‍‍वास गर्दछु त ? किनकि मैले यसलाई मेरो आत्माको निम्ति परमेश्‍‍वरको वाणीको रूपमा फेला पारेको छु ।” बाइबल सत्य छ, र ख्रीष्‍ट परमेश्‍‍वरको पुत्र हुनुहुन्छ भन्‍ने विषयमा हामीसँग गवाही हुन सक्छ । हामीलाई थाहा छ कि हामीले धुर्ततासँग रचिएका दन्त्य कथाहरूलाई अनुसरण गरिरहेका छैनौं । 
    

    
      
    

    
      पत्रुस विश्‍‍वासी जनहरूलाई यसरी उपदेश दिँदछन्, “हाम्रा प्रभु र मुक्तिदाता येशू ख्रीष्‍टको अनुग्रह र ज्ञानमा बढ्‍दैजाओ ।” २ पत्रुस ३:१८ । जब परमेश्‍‍वरका जनहरू अुनग्रहमा बढिरहेका हुन्छन्, तब तिनीहरूले उहाँको वचनलाई अझ प्रष्‍टरूपमा बुझ्‍ने शक्ति निरन्तररूपमा प्राप्‍त गरिरहनेछन् । तिनीहरूले यसको पवित्र सत्यताहरूमा नयाँ ज्योति र सौन्दर्य देख्‍न सक्‍नेछन् । यो कुरा मण्डलीको इतिहासमा युगौं युगदेखि सत्य ठहरिँदै आएको छ र यसरी यो क्रम अन्त्यसम्म नै जारी रहनेछ । “धर्मीको चाल प्रभातको प्रथम चमकजस्तै हो, त्यो मध्यदिन नहोउञ्‍जेल झन्-झन् चहकिलो हुँदैजान्छ ।” हितोपदेश ४:१८ । 
    

    
      
    

    
      विश्‍‍वासद्वारा हामीले भविष्यतर्फ हेर्न सक्‍नेछौं र बौद्धिक विकासको निम्ति, मानव सामर्थ्य ईश्‍‍वरीय सामर्थ्यसित एक हुन पुगोस् र आत्माका हरेक शक्ति ज्योतिको मुहानसित प्रत्यक्ष सम्पर्कमा आओस् भनी परमेश्‍‍वरको प्रतिज्ञालाई ग्रहण गर्न सक्‍नेछौं । हामीले आनन्द मनाउन सक्‍नेछौं किनकि जुन कुराले हामीलाई अन्योल तुल्याएको थियो त्यही कुरालाई परमेश्‍‍वरको निगाहद्वारा प्रष्‍ट तुल्याइनेछ, बुझ्‍न नसकिएका कठिन कुराहरूले व्याख्या पाउनेछन्; र जहाँ हाम्रो सीमित मनले केवल व्याकुलता र भग्‍न उद्देश्‍‍यहरू मात्र फेला पार्ने गर्दथ्यो त्यहाँ हामीले सबैभन्दा पूर्ण तथा सुन्दर एकता देख्‍नेछौं । “अहिले हामी ऐनामा जस्तै धमिलोसँग देख्‍छौं, तर त्यस बेलाचाहिँ छर्लङ्ग देख्‍नेछौं । अहिले म थोरै मात्र बुझ्दछु, त्यस बेलाचाहिँ पूरै बुझ्‍नेछु, जसरी म पनि पूर्ण रूपले चिनिएको छु ।” १ कोरिन्थी १३:१२ । 
    

    
      
    

    

    
      
    

    
      १३. परमप्रभुमा आनन्द मनाउनु
    

    
      
    

    
      परमेश्‍‍वरका जनहरूलाई परमप्रभुको भलाइ र कृपा प्रकट गर्दै ख्रीष्‍टको प्रतिनिधि बन्‍नका निम्ति आव्हान गरिएको छ । जसरी ख्रीष्‍टले हाम्रो सामु पिताको साँचो चरित्र प्रकट गर्नुभएको छ, त्यसरी नै हामीले पनि संसारलाई ख्रीष्‍ट प्रकट गर्नुपर्नेछ जसले उहाँको कोमल करुणामय प्रेमको बारेमा केही पनि जान्दैनन् । येशूले भन्‍नुभयो, “जसरी तपाईंले मलाई संसारमा पठाउनुभयो, मैले पनि तिनीहरूलाई संसारमा पठाएको छु ।” “म तिनीहरूमा, अनि तपाईं ममा,...तपाईंले मलाई पठाउनुभएको हो,...भनी संसारले जानोस् ।” यूहन्‍ना १७:१८, २३ । प्रेरित पावल येशूका चेलाहरूलाई यसो भन्दछन्, “यो प्रकट भएको छ: तिमीहरू ख्रीष्‍टको पत्र हौ ।” “सबै मानिसहरूद्वारा चिनिन्छ र पढ़िन्छ ।” २ कोरिन्थी ३:३, २ (KJV)। येशूले उहाँका हरेक सन्तानमार्फत संसारको निम्ति एक पत्र पठाउनुहुन्छ । यदि तपाईं ख्रीष्‍टको चेला हुनुहुन्छ भने उहाँले तपाईंमार्फत तपाईंको परिवार, गाउँ, गल्‍ली तथा तपाईं बस्‍नुहुने ठाउँका निम्ति एक पत्र पठाउनुहुन्छ । तपाईंको हृदयमा बास गर्नुहुने येशू उहाँसित परिचित नहुने सबैसँग बोल्‍ने इच्छा राख्‍नुहुन्छ । सायद तिनीहरू बाइबल पढ्‍दैनन् होला, वा यसको पृष्‍ठहरूमार्फत तिनीहरूसित बोल्दै गरेको आवाजलाई सुन्दैनन् होला; तिनीहरू परमेश्‍‍वरका कार्यहरूमार्फत उहाँको प्रेमलाई देख्दैनन् होला । तर यदि तपाईं येशूको साँचो प्रतिनिधि हुनुहुन्छ भने तपाईंमार्फत तिनीहरूले उहाँको भलाइको बारेमा केही बुझ्‍न सम्भव छ, र यसप्रकार उहाँलाई प्रेम गर्न तथा उहाँको सेवा गर्नका निम्ति तिनीहरूका आत्मालाई जित्‍न सकिनेछ । 
    

    
      
    

    
      इसाईहरू स्‍वर्गतर्फ डोऱ्याउने बाटोमा बत्ती बोक्‍ने मानिसहरू जस्तै हुन् । तिनीहरूले ख्रीष्‍टमार्फत आफूमाथि चम्किरहेको ज्योतिलाई संसार तर्फ प्रतिबिम्बित गर्नुपर्नेछ । तिनीहरूका जीवन र चरित्र यस्तो हुनुपर्नेछ कि तिनीहरूमार्फत अरू मानिसहरूले ख्रीष्‍ट र उहाँको सेवाको बारेमा सही धारणा पाउन सक्‍नेछन् । 
    

    
      
    

    
      यदि हामी ख्रीष्‍टका प्रतिनिधित्‍व गर्दछौं भने हामीले उहाँको सेवा जुन वास्तविक मात्रामा आकर्षक छ सोही मात्रामा आकर्षक तुल्याउनेछौं । जुन इसाईहरूले आफ्‍नो आत्माभित्र नैराश्‍‍यपन र खिन्‍नता संगाल्‍ने गर्दछन्, तथा गनगनाउने र गुनासो पोख्‍ने गर्ने गर्दछन् तिनीहरूले अरूका सामु परमेश्‍‍वर र इसाई जीवनको बारेमा झूटो प्रतिनधित्‍व गरिरहेको हुन्छ । तिनीहरू एक यस्तो भान दिने गर्दछन् कि परमेश्‍‍वर आफ्‍नो सन्तानहरूलाई खुशी रहेका देख्‍न प्रसन्‍न हुनुहुन्‍न, र यसै कुराद्वारा हाम्रा स्‍वर्गीय पिताको विरुद्धमा झूटो गवाही दिइरहेका हुन्छन् । 
    

    
      
    

    
      शैतान जब परमेश्‍‍वरका जनहरूलाई अविश्‍‍वास तथा नैराश्‍‍यतर्फ डोऱ्याउनमा सफल बन्‍न पुग्दछ तब ऊ अत्यन्त आनन्दित हुने गर्दछ । हामीले परमेश्‍‍वरप्रति विश्‍‍वासलाई प्रकट गरेको तथा हामीलाई बचाउने उहाँको इच्छा तथा शक्तिमाथि शंका गरेको देख्‍नमा ऊ प्रसन्‍न रहन्छ । परमप्रभुले उहाँका विधिहरूमार्फत हामीमाथि हानि ल्याउनुहुनेछ भनी हामीले महसूस गरेको देख्‍नमा शैतान खुशी रहन्छ । परमप्रभु कृपा र दयारहित हुनुहुन्छ भनी प्रर्दशन गर्नु नै शैतानको कार्य हो । परमप्रभुको सत्यताको बारेमा उसले झूटो वर्णन गर्दछ । उसले परमेश्‍‍वरको बारेमा हाम्रो विचारलाई गलत विचारद्वारा भरिदिने गर्दछ; र हाम्रो स्‍वर्गीय पितामा रहेको सत्यतामा अटल रहनुको सट्टा कैयौं पटक हामीले पनि आफ्‍नो मनलाई शैतानको असत्य कथनहरूमा केन्द्रित पार्ने गर्दैछौं र यसरी परमेश्‍‍वरप्रति अविश्‍‍वासको भावना प्रकट गर्ने तथा उहाँको विरुद्धमा गनगनाउने क्रमद्वारा उहाँको अनादर गर्ने गर्दछौं । शैतानले सदा हाम्रो अध्यात्मिक जीवानलाई खिन्‍न तुल्याउने प्रयत्‍न गर्दछ । अध्यात्मिक जीवन परिश्रमपूर्ण र कठिन तवरको देखियोस् भनी शैतान इच्छा राख्दछ; र जब कुनै इसाईले आफ्‍नो जीवनमा धर्मको बारेमा यही दृष्‍टिकोण प्रकट गर्ने गर्दछ, तब उसले आफ्‍नो अविश्‍‍वासद्वारा शैतानको झूटोकुरालाई समर्थन गरिरहेको हुन्छ । 
    

    
      
    

    
      जीवनको मार्गमा हिँड्‍दैगरेका धेरै मानिसहरू आफ्‍ना भुल, असफलता तथा नैराश्‍‍यताहरूप्रति आफ्‍ना ध्यान जमाई राख्‍ने गर्दछन् र तिनीहरूका हृदय शोक तथा निराशाद्वारा भरिएका छन् । जब म युरोपमा थिएँ त्यहाँ यही अवस्था भएकी तथा गहिरो विपत्तिमा परेकी एक बहिनीले प्रोत्साहनका केही वचनहरूका निम्ति अनुरोध गर्दै मलाई पत्र लेखेकी थिइन् । उनको पत्र पढिसकेपछिको रातमा मैले यो सपना देखें कि म एक बगैंचामा थिएँ, र बगैंचाको मालिकजस्तो देखिने एक व्यक्तिले मलाई बगैंचाको बाटोहरूमा डोऱ्याउँदै थिए । म चाहिँ फूलहरू टिप्दै थिएँ तथा सुगन्धको आनन्द लिँदै थिएँ, जबकि यो बहिनी जो मेरो साथमा हिँडिरहेकी थिइन् तिनले मेरो ध्यानलाई त्यस काँडे झाडीतर्फ केन्द्रित गरिन् जसले उनको बाटोमा अवरोध उत्पन्‍न गरिरहेको थियो । त्यहाँ उनी दुःख तथा शोक व्यक्त गर्दैथिइन् । उनी पथ-प्रदर्शकलाई पछ्‌याउँदै बाटोमा हिँडिरहेकी थिइनन्, तर काँडे झाडी तथा काँडाहरूको बीचमा हिँडिरहेकी थिइन् । “यो सुन्दर बगैंचालाई काँडाहरूले नाश पारेको देख्‍नु कति दुःखलाग्दो कुरा होइन त ?” भन्दै उनले आफ्‍नो दुःख पोखिन् । तब पथ-प्रदर्शकले यसो भने, “काँडाहरूलाई छाडिदिनुस्, किनकि यिनले तपाईंलाई चोट मात्रै पुऱ्याउनेछन् । गुलाफ, लिली फूलहरू तथा विभिन्‍न रङ्गका सुगन्धित फूलहरू टिप्‍नुहोस् ।” 
    

    
      
    

    
      के तपाईंको अनुभवमा केही उज्यालो भागहरू आएनन् त ? के तपाईंको जीवनमा केही यस्ता अमूल्य समयहरू आएनन् त जब तपाईंको हृदय परमेश्‍‍वरको आत्माको प्रत्युउत्तरमा आनन्दका साथ धड्‍किन पुगेको थियो ? जब तपाईं आफ्‍नो जीवनको अनुभवको अध्यायहरूतर्फ फर्किएर हेर्नुहुन्छ, के तपाईं केही सुखकर पृष्‍ठहरू भेट्टाउनु हुन्‍न त ? के परमेश्‍‍वरका प्रतिज्ञाहरू तपाईंको बाटोको किनारमा हुर्कंदै गरेका सुगन्धित फूलहरूजस्तै छैनन् र ? के तपाईं परमेश्‍‍वरको प्रतिज्ञाका सौन्दर्य र मिठासद्वारा आफ्‍नो हृदय भरिपूर्ण भएको देख्‍न चाहनुहुन्‍न त ? 
    

    
      
    

    
      काँडे झाडी तथा काँडाहरूले तपाईंलाई केवल चोट पुऱ्याउने तथा विरक्त पार्नेछन्; र यदि तपाईंले केवल यिनै कुराहरू बटुल्‍ने तथा अरूलाई पनि दिने गर्नुहुन्छ भने के तपाईं आफैंले परमेश्‍‍वरको भलाइलाई अपेक्षा गर्नुको साथै आफ्‍ना छिमेकीहरूलाई पनि जीवनको मार्गमा हिँड्‍नुदेखि वञ्‍चित पार्दैहुनुहुन्‍न त ? 
    

    
      
    

    
      विगतका सबै अप्रिय स्मृतिहरू—यसका दुष्‍टता तथा निराशाहरूका बारेमा सम्झना गर्नु तथा निरुत्साहद्वारा डुब्‍नेगरी तिनका बारेमा बोल्‍नु तथा विलाप गर्नु विवेकशील कार्य होइन । एक निरुत्साहित व्यक्ति अन्धकारद्वारा भरिपूर्ण हुन्छ, जसले परमेश्‍‍वरबाट आउने ज्योतिलाई आफ्‍नो आत्माभित्र प्रवेश हुन दिनुबाट रोक लगाउँदछ र अरूका मार्गमा पनि छाया पारिदिन्छ । 
    

    
      
    

    
      परमेश्‍‍वरले हाम्रो सामु जुन उज्‍ज्‍वल चित्रहरू प्रस्तुत गर्नुभएको छ त्यसका लागि उहाँमा धन्यवाद चढाउनुहोस् । उहाँको प्रेमका धन्यका निश्‍चयताको निम्ति हामी एककृत बनौं ताकि हामी तिनलाई निरन्तर रूपमा हेरिरहनेछौं । परमेश्‍‍वरको पुत्रले आफ्‍नो ईश्‍‍वरत्‍वलाई मानवताद्वारा धारण गर्नुभई पिताको सिंहासन त्याग्‍नुभएको छ ताकि उहाँले मानवजातिलाई शैतानको शक्तिदेखि छुटकारा दिलाउन सक्‍नुहुनेछ । हाम्रो पक्षमा उहाँको विजय, मानिसका निम्ति स्‍वर्गको ढोका उघारिएको, मानव दृष्‍टिको निम्ति कृपा आसनमा अवस्थित पवित्र महिमा प्रकट गरिएको, पापको खाडलबाट उद्धार गरिएको पतित मानव जातिलाई असीमित परमेश्‍‍वरको सम्बन्धमा पुनः ल्याइएको, र हाम्रो उद्धारकर्तामाथिको विश्‍‍वासद्वारा ईश्‍‍वरीय जाँचलाई वहन गर्दै ख्रीष्‍टको धार्मिकता धारण गरी उहाँको सिहांसनसम्मै उचालिनु—यी नै यस्ता दृष्यहरू हुन् जसमाथि हामीद्वारा मनन गरिएको परमेश्‍‍वर देख्‍न चाहनुहुन्छ । 
    

    
      
    

    
      जब हामी परमेश्‍‍वरको प्रेमप्रति शंका गर्दछौं र हामीले उहाँको प्रतिज्ञाहरूमाथि अविश्‍‍वास प्रकट गर्दछौं तब हामीले उहाँको अनादर गरिरहेका हुन्छौं तथा पवित्र आत्मालाई दुःखी तुल्याउँदछौं । यदि कुनै एक आमालाई उनकै सन्तानहरूले तिनीहरूलाई उचित रूपमा हेरचाह नगरेकी रूपमा तिनका बारेमा निरन्तररूपमा गुनासो गरिरहेका खण्डमा उनले कस्तो महसूस गर्नेछिन् होला, जबकि उनको जीवनको सारा परिश्रम तिनीहरूकै चाहनाहरूलाई पूरा गर्न तथा तिनीहरूकै सुविधाका निम्ति समर्पित गरिएका थिए ? यदि तिनीहरूले आफ्‍नै आमाको प्रेमप्रति शंका व्यक्त गरेका खण्डमा यसले उनको मनलाई छिया-छिया पार्नेछ । आफ्‍नै सन्तानहरूद्वारा यसरी व्यवहार गरिएको खण्डमा कुनै अभिभावकहरूले कस्तो महसूस गर्नेछन् होला त ? जुन प्रेमले हाम्रा परमेश्‍‍वर पितालाई हामीले जीवन पाऔं भनी उहाँका एकमात्र पुत्र दिन अगुवाई गऱ्यो त्यही प्रेमप्रति हामी आशंंका गर्दछौं भने उहाँले कसरी हाम्रो बारेमा ध्यान दिनुहुनेछ त ? प्रेरित पावल यसरी लेख्दछन्, “जसले आफ्‍नै निज पुत्रलाई बाँकी राख्‍नुभएन, तर हामी सबैका निम्ति उहाँलाई दिनुभयो, के उहाँले हामीलाई सबै थोक पनि उहाँकै साथमा दिनुहुनेछैन र ?” रोमी ८:३२ । तैपनि कैयौंले वचनद्वारा नभएतापनि आफ्‍ना व्यवहारहरूद्वारा यसो भन्दैछन्, “परमप्रभुले यो कुरा मलाई भन्‍नुभएको होइन । सायद उहाँ अन्य व्यक्तिहरूलाई प्रेम गर्नुहुन्छ होला, तर उहाँ मलाई प्रेम गर्नुहुन्‍न ।” 
    

    
      
    

    
      यस प्रकारका विचारहरूले तपाईंकै आत्मालाई हानि पुऱ्याइरहेको छ; किनकि तपाईंले उच्‍चारण गर्नुुहुने शंकाको प्रत्येक शब्दले शैतानका परीक्षालाई निम्त्याइरहेको हुन्छ; यसले तपाईंलाई शंका गर्ने प्रवृत्तिलाई मजबुत तुल्याइरहेको छ र यसले तपाईंमार्फत सेवा गर्ने स्‍वर्गदूतहरूलाई दुःखी तुल्याइरहेको छ । जब शैतानले तपाईंलाई परीक्षामा पार्दछ तब शंका वा अन्धकारका एक शब्द पनि उच्‍चारण नगर्नुहोस् । यदि तपाईंले शैतानको सुझावहरूका निम्ति ढोका उघार्ने रोजाइ गर्नुभएको खण्डमा तपाईंको मस्तिष्क सन्देह तथा विद्रोही प्रश्‍नहरूद्वारा भरिनेछ । यदि तपाईं आफ्‍ना भावनाहरूलाई व्यक्त गर्दै बोल्‍नुहुन्छ भने तपाईंले व्यक्त गर्नुहुने प्रत्येक शंकाले केवल तपाईंमाथि मात्र प्रतिक्रिया गर्नेछैन, तर यो एक यस्तो बीउ हो जुन अन्य व्यक्तिहरूका जीवनमा पनि उम्रने छ तथा फल फलाउनेछ, र तपाईंका वचनका प्रभावहरूलाई प्रतिकार्य गर्न असम्भव पनि ठहरिन सकिनेछ । स्‍वयं तपाईं आफैं त परीक्षणकाल तथा शैतानको पासोदेखि छुटकारा पाउन सक्षम बन्‍नुहुनेछ होला, तपाईंको प्रभावद्वारा बहकिएका मानिसहरू तपाईंले सुझाव दिनुभएको अविश्‍‍वासदेखि छुटकारा पाउनुमा असफल पनि हुन सक्‍नेछन् । तसर्थ जुन कुराहरूले आत्मिक शक्ति तथा जीवन प्रदान गर्दछ सो मात्र बोल्‍नु हाम्रो लागि अति आवश्‍‍यक छ । 
    

    
      
    

    
      संसारलाई तपाईंले आफ्‍नो स्‍वर्गीय परमेश्‍‍वरको बारेमा कस्तो प्रकारको विवरण दिँदैहुनुहुन्छ भनी स्‍वर्गदूतहरूले ध्यानपूर्वक सुनिरहेका छन् । तपाईंको वार्तालापको प्रसंग ख्रीष्‍टकै विषयमा केन्द्रित रहोस् जो तपाईंको निम्ति पिताको सामु मध्यस्थताको प्रार्थना चढाउन सदैव जीवित रहनुहुन्छ । जब तपाईं कुनै एक मित्रसित हात मिलाउनुहुन्छ तब तपाईंको ओठ तथा हृदय परमेश्‍‍वरप्रतिको प्रशंसायुक्त शब्दहरूद्वारा भरिपूर्ण भएको होस् । यसले त्यस मित्रको विचारलाई येशूतर्फ आर्कषित पार्नेछ । 
    

    
      
    

    
      हरेक व्यक्तिको जीवनमा परीक्षा, सहन मुस्किल ठहरिने शोकहरू, तथा प्रतिकार गर्न कठिन सावित हुने प्रलोभनहरू आइपर्छन् । तपाईंले आफ्‍नो दुःख कष्‍टहरू मरणशील मानवजातिलाई नबताउनुहोस्, तर सबैथोक प्रार्थनाका साथ परमेश्‍‍वरकहाँ लैजानुहोस् । शंका तथा निरुत्साहको एक शब्द पनि उच्‍चारण नगर्ने एक नियम नै बनाउनुहोस् । आशा तथा पवित्र प्रसन्‍नताका वचनहरूद्वारा अन्य मानिसहरूका जीवनलाई उज्यालो पार्न तथा तिनीहरूका प्रयत्‍नहरूलाई मजबुत तुल्याउन तपाईंले ठूलो योगदान पुऱ्याउन सक्‍नुहुनेछ । 
    

    
      
    

    
      धेरै मानिसहरू परीक्षाको बोझद्वारा दबिएका तथा स्‍वयं आफ्‍नै दुष्‍टताको शक्ति विरुद्धको संघर्षद्वारा शिथिल बन्‍न पुगेका छन् । यस्तो व्यक्तिलाई उसको कठिन संघर्षमा निरुत्साहित नतुल्याउनुहोस् । उसलाई पराक्रमी तथा आशाजनक वचनहरूद्वारा प्रसन्‍न तुल्याउनुहोस् जसले उसको जीवन यात्रामा प्रेरित गर्नेछ । यसरी तपाईंमार्फत ख्रीष्‍टको ज्योति चम्किनेछ । “हामी कोही पनि आफ्‍नै निम्ति बाँच्दैनौं ।” रोमी १४:७ । हाम्रो अज्ञात प्रभावद्वारा अन्य मानिसहरू प्रोत्साहित तथा मजबुत बन्‍न सक्‍नेछन् वा तिनीहरू निरुत्साहित भई ख्रीष्‍ट तथा सत्यतादेखि पछि हट्‍न पनि सक्‍नेछन् । 
    

    
      
    

    
      कैयौं मानिसहरूले ख्रीष्‍टको जीवन र चरित्रको बारेमा गलत विचार लिने गरेका छन् । तिनीहरू यो विचार लिने गर्दछन् कि उहाँ न्यानोपन तथा उज्यालोपन रहित हुनुहुन्थ्यो, कि उहाँ कठोर, उग्र तथा हर्षरहित हुनुहुन्थ्यो । कैयौं अवस्थाहरूमा सारा धार्मिक अनुभवलाई नै यस प्रकारका खिन्‍न विचारधाराहरूद्वारा पोतिएको हुन्छ । 
    

    
      
    

    
      कैयौं पटक यसो भनिएको छ कि येशू रुनुभयो, र उहाँ कदापि मुस्कुराउनुभएन । हाम्रो मुक्तिदाता वास्तवमै दुःखी हुनुहन्थ्यो, र दुःखसित परिचित हुनुहुन्थ्यो किनकि उहाँले आफ्‍नो हृदयलाई मानिसहरूको दुःख, कष्‍टहरूप्रति खोल्‍नुभएको थियो । तर यद्यपि उहाँको जीवन आत्म-त्यागले पूर्ण तथा पीडा र फिक्रीद्वारा ढाकिएको थियो तैपनि उहाँको आत्मा चूर्ण बन्‍न पुगेको चाहिँ थिएन । उहाँको चेहराले शोक असन्तुष्‍टिको अभिव्यक्ति धारण गरेको थिएन तर सदा शान्तमय निर्मलताले भरिपूर्ण हुने गर्दथ्यो । उहाँको हृदय जीवनको मुहान थियो, र उहाँ जता-जता जाने गर्नुहुन्थ्यो त्यहाँ विश्राम र शान्ति, आनन्द र प्रसन्‍नता पुऱ्याउनुहुन्थ्यो । 
    

    
      
    

    
      हाम्रो मुक्तिदाता अत्यन्तै गम्भीर तथा उत्सुक हुनुहुन्थ्यो तर कहिल्यै पनि खिन्‍न वा उदासचाहिँ रहनुभएन । ज-जसले उहाँका अनुकरण गर्दछन् तिनीहरूका जीवन उत्सुक उद्देश्‍‍यद्वारा भरिपूर्ण हुनेछन्; तिनीहरूसँग व्यक्तिगत उत्तरदायित्‍वका एक गहिरो चेतना हुनेछ । अस्थिरतालाई दमन गरिनेछ; त्यहाँ कुनै उत्ताउलो मोजमज्‍जा तथा अशिष्‍ट खेलाँची हुनेछैन; तर ख्रीष्‍टले दिनुहुने धर्मले एक नदीले झैँ शान्ति प्रदान गर्दछ । यसले आनन्दको ज्योतिलाई निभाउँदैन । यसले प्रसन्‍नतालाई बन्देज गर्दैन न त उज्यालो, हँसिलो मुहारलाई अँध्यारो नै पार्ने गर्दछ । ख्रीष्‍ट सेवा पाउनलाई होइन तर सेवा गर्न आउनुभयो र जब उहाँको प्रेमले हृदयमा शासन गर्दछ तब उहाँको उदाहरणलाई पछ्‌याउनेछौं । 
    

    
      
    

    
      यदि हामीले अन्य मानिसका कठोर तथा अन्यायी व्यवहारलाई सर्वोच्‍च प्राथमिकता दियौं भने जसरी ख्रीष्‍टले हामीलाई प्रेम गर्नुभएको छ त्यसरी नै हामीले तिनीहरूलाई प्रेम गर्न असम्भव पाउनेछौं; तर यदि हाम्रा विचारहरू हामीप्रति ख्रीष्‍टको अचम्मको प्रेम तथा करुणाप्रति केन्द्रित रहेको खण्डमा यही आत्मा अन्य मानिसहरूसम्म पनि बहेर जानेछन् । हामीले अन्य मानिसहरूका भुल तथा अपूर्णताहरूका परवाह नगर्दै तिनीहरूलाई प्रेम तथा आदर गर्नुपर्नेछ, जुन भुल तथा अपूर्णताहरूका निम्ति हामी केही पनि गर्न सक्‍नेछैनौं । नम्रता तथा आत्म-आविश्‍‍वासको भावनालाई विस्तार गरिनुपर्छ, र अन्य मानिसका भुलहरूप्रति धैर्य कोमलताको भावना व्यक्त गरिनुपर्छ । यसले सारा संकुचित स्‍वार्थीपनलाई नष्‍ट पार्नेछ, र हामीलाई उद्धार बनाउनेछ । 
    

    
      
    

    
      भजनसंग्रहका लेखक भन्दछन् “परमप्रभुमा भरोसा राख र भलाइ गर, यसरी देशमा रहेर सुरक्षाको उपभोग गर्नेछौ ।” भजनसंग्रह ३७:३ । “परमप्रभुमा भरोसा राख्‍नुहोस् ।” प्रत्येक दिनको आफ्‍नै बोझ, फिक्री तथा संकष्‍टहरू छन्; र जब हामी यी सबैको सामना गर्दछौं तब हामी आफ्‍ना कठिनाइ तथा परीक्षाहरूका बारेमा बोल्‍न अति तत्पर रहन्छौं । अनुकरण गरिएको असंख्या कष्‍टहरूले हामीलाई दखल पुऱ्याउँदछन्, हामी असंख्य त्रासहरूमा अल्झिने गर्दछौं, हामी यति फिक्री गर्ने गर्दछौं कुनै एक व्यक्तिले यसरी अनुमान लगाउन पनि सक्‍नेछ कि हामीसित हाम्रा सारा बिन्तीहरू सुन्‍नका निम्ति तथा खाँचोको प्रत्येक पलहरूमा हामीलाई तुरुन्तै मद्दत गर्नका निम्ति तथा संकष्‍टमा सधैं हाजिर रहने करुणामय तथा प्रेमिलो मुक्तिदाता हुनुहुन्‍न । 
    

    
      
    

    
      कुनै मानिसहरू सदा डराउने तथा अरूबाट कष्‍ट सापट लिने गर्दछन् । प्रत्येक दिन तिनीहरू परमेश्‍‍वरको प्रेमका संकेतहरूद्वारा घेरिन पुगेका छन्; प्रत्येक दिन तिनीहरू उहाँको उपहारको भोग गर्ने गर्दछन् तर पनि तिनीहरू यी वर्तमान आशिष्‌हरूलाई वेवास्ता गर्ने गर्दछन् । तिनीहरूका मन निरन्तर रूपमा कुनै अप्रिय कुरामाथि केन्द्रित रहेको हुन्छ जुन तिनीहरूमाथि आइपर्नेछ भनी तिनीहरू डराउँदछ; अथवा कुनै सङ्‌कट वास्तवमै विद्यमान रहेको हुनसक्छ जुन यद्यपि सानो भएतापनि यसले तिनीहरूका आँखालाई धेरै यस्ता कुराहरूप्रति अन्धो तुल्याउन सक्दछ । जसले कृतज्ञताको माग गर्दछ । तिनीहरू जुन सङ्‌कटहरूका सामना गर्दछन् तिनले तिनीहरूलाई आफ्‍ना सहायताको एकमात्र मुहान परमेश्‍‍वरतर्फ बढाउनुको सट्टा उहाँबाटै अलग पर्दछन् किनकि ती कुराहरूले अशान्ति तथा असन्तुष्‍टिको भावना जगाइदिने गर्दछ । 
    

    
      
    

    
      के यसरी नै अविश्‍‍वासी बनिरहनु हाम्रो निम्ति उचित छ त ? हामी किन अकृतज्ञ तथा अविश्‍‍वासी बन्‍ने ? येशू हाम्रा मित्र हुनुहुन्छ, सारा स्‍वर्ग नै हाम्रो कल्याणप्रति इच्छुक रहेको छ । दैनिक जीवनका अन्योल तथा चिन्ताहरूद्वारा हाम्रो मनलाई पिरोल्‍ने तथा चेहरालाई अँध्यारो बनाउने अनुमति दिनुहुन्‍न । यदि हामी यसो गर्दछौं भने हामीसँग चिढाउने तथा कष्‍ट दिने केही न केही कुराहरू सदा रहिरहनेछन् । जुन चिन्ताले हामीलाई केवल आजित पार्ने तथा थकाउने मात्र गर्दछ, तर परीक्षाहरूका सामना गर्नमा हामीलाई सहायता गर्दैनन् त्यसमा हामी अल्झिनुहुँदैन । 
    

    
      
    

    
      सायद तपाईं आफ्‍नो व्यापारमा जेलिनुभएको छ होला; तपाईंका आशाहरू झन्-झन् अन्धकार बन्दै गएका छन् होला तथा तपाईंले हानि पनि व्यहोर्नुपर्नेछ होला; तर निरुत्साहित नबन्‍नुहोस्, आफ्‍ना फिक्रीहरू परमेश्‍‍वरमा सुम्पनुहोस्, र शान्त तथा प्रसन्‍न हुनुहोस् । आफ्‍ना व्यवसायहरूलाई विवेकशील तरिकाले व्यवस्थापन गर्नका निम्ति ज्ञानको माग गर्दै प्रार्थना गर्नुहोस् र यसरी नोक्सान तथा विपत्ति रोक्‍नुहोस् । अनुकुल परिणामका निम्ति आफ्‍नो सामर्थ्यले भ्याएसम्म सक्दो प्रयास गर्नुहोस् । येशूले सहायताको निम्ति प्रतिज्ञा गर्नुभएको छ, तर हाम्रो प्रयासविना उहाँले सहायता गर्न सक्‍नुहुनेछैन । हाम्रा मद्दतकर्ता परमप्रभुमाथि भरोसा राख्‍ने क्रममा तपाईंले आफ्‍ना तर्फबाट गर्न सकिने जति सबै कुरा सम्पादन गर्नुभएको छ, अब प्रसन्‍नताका साथ प्रतिफल ग्रहण गर्नुहोस् । 
    

    
      
    

    
      परमेश्‍‍वरका जनहरू फिक्रीको बोझद्वारा लादिएर बसून् भन्‍ने उहाँको इच्छा होइन । हाम्रा परमप्रभुले हामीलाई धोका दिनुहुन्‍न उहाँ हामीलाई “नडराऊ, त्यहाँ तिम्रो पथमा कुनै खतराहरू छैनन्” भनी बताउनुहुन्‍न । उहाँलाई थाहा छ कि त्यहाँ परीक्षा तथा खतराहरू छन्, र उहाँ हाम्रो साथ स्पष्‍ट रूपमा व्यवहार गर्नुहुन्छ । उहाँ आफ्‍ना जनहरूलाई यस पाप र दुष्‍टताको संसारदेखि बहिर लैजाने प्रतिज्ञा गर्नुहुन्‍न, तर उहाँ तिनीहरूलाई एक अचूक आश्रय देखाउनुहुन्छ । आफ्‍ना चेलाहरूका निम्ति उहाँले गर्नुभएको प्रार्थना यसप्रकारको थियो, “तपाईंले तिनीहरूलाई संसारबाट लैजानुहोस् भनी म प्रार्थना गर्दिनँ, तर तिनीहरूलाई दुष्‍टबाट सुरक्षित राखिदिनुहोस् ।” उहाँ भन्‍नुहुन्छ, “संसारमा तिमीहरूलाई सङ्कष्‍ट हुनेछ, तर साहस गर, मैले संसारलाई जितेको छु ।” यूहन्‍ना १७:१५; १६:३३ । 
    

    
      
    

    
      डाँडाको उपदेशमा ख्रीष्‍टले आफ्‍ना चेलाहरूलाई पमेश्‍‍वरमाथि भरोसा गर्नुपर्ने आवश्‍‍यकताको बारेमा अमूल्य पाठहरू सिकाउनुभयो । ती पाठहरू परमेश्‍‍वरको जनहरूलाई सबै युगमा प्रोत्साहित गर्ने हेतुले रचिएका थिए र निर्देशन तथा सान्त्‍वनाले भरपुर ती पाठहरू यस वर्तमान कालसम्मै आइपुगेका छन् । मुक्तिदाता आफ्‍नो चेलाहरूलाई चिन्ताको वशमा नपरी आफ्‍ना प्रशंसाका स्तुतिगान गाउँदै गरेका आकाशका चराचुरुङ्गीहरूतर्फ औल्याउँदै यसो भन्‍नुहुन्छ, “ती न ता बीउ छर्दछन्, न कटनी गर्दछन् ।” तर पनि महान् पिताले तिनीहरूका खाँचोहरूलाई पूरा गर्नुहुन्छ । मुक्तिदाता प्रश्‍न गर्नुहुन्छ, “के तिमीहरू तीभन्दा धेरै मूल्यवान् होइनौ र ?” मत्ती ६:२६ । मानिस तथा पशुपंक्षीहरूका महान् प्रबन्धक आफ्‍नो मुट्ठी खोल्‍नुहुन्छ र आफ्‍ना सारा सृष्‍टिका खाँचोहरूलाई पूर्ति गर्नुहुन्छ । आकाशका चराचरुङ्गीहरू उहाँको ध्यानदेखि पर छैनन् । उहाँले ती चराचुरुङ्गीहरूका मुखमै आहारा त खसाल्‍नुहुन्‍न तर तिनीहरूका खाँचोहरूका निम्ति बन्दोवस्त गर्नुहुन्छ । तिनीहरूका निम्ति उहाँले जुन दाना छर्नुभएको छ त्यसलाई तिनीहरूले बटुल्‍नुपर्नेछ । आफ्‍ना स-साना गुँडहरूका निम्ति तिनीहरूले सामाग्री बटुल्‍नुपर्नेछ । तिनीहरूले आफ्‍ना बचेराहरूलाई खुवाउनुपर्नेछ । तिनीहरू गीत गाउँदै आफ्‍ना दिनचर्याका निम्ति निस्कने गर्दछन् किनकि “तिनीहरूका स्‍वर्गीय पिताले तिनीहरूलाई खुवाउनुहुन्छ” र “तिमीहरू तीभन्दा धेरै मूल्यवान होइनौ र ?” के तपाईं बुद्धिमान् तथा आत्मिक उपासकका हैसियतले आकाशका चराचुरुङ्गीहरूभन्दा मुल्यवान् हुनुहुन्‍न त ? उहाँ जो हाम्रो अस्तित्‍वको रचनाकार तथा हाम्रो जीवनको रक्षक हुनुहुन्छ, जसले हामीलाई उहाँकै ईश्‍‍वरीय स्‍वरूपमा रच्‍नुभयो, के हामीले उहाँमाथि भरोसा राख्यौं भने उहाँले हाम्रो आवश्‍‍यकताहरू पूरा गर्नुहुनेछैन त ? 
    

    
      
    

    
      ख्रीष्‍टले उहाँका चेलाहरूलाई मैदानमा सर्वत्र फुलिरहेका फूलहरू देखाउनुभयो जुन सरल सौन्दर्यका साथ चम्किरहेका थिए । जुन हाम्रा स्‍वर्गीय पिताले मानवजातिप्रति उहाँको प्रेमको अभिव्यक्तिको रूपमा तिनीहरूलाई दिनुभएको थियो । उहाँले भन्‍नुभयो, “मैदानका लिली फूललाई हेर, ती कसरी बढ्‍दछन् ।” यी प्राकृतिक फूलहरूका सौन्दर्य तथा सरलताले सोलोेमनको वैभवलाई कैयौं गुणाले जित्दछन् । मानिसको कलाद्वारा रचिएको सबैभन्दा रवाफिलो वस्‍‍त्रले परमेश्‍‍वरको सृष्‍टिका फूलहरूका प्राकृतिक शोभा तथा उज्‍वल सुन्दरतासित समानता पाउन सक्दैनन् । येशू प्रश्‍न गर्नुहुन्छ, “आज हुने र भोलि अगेनोमा फालिने घाँसलाई परमेश्‍‍वरले यसरी पहिराउनुहुन्छ भने, ए अल्पविश्‍‍वासी हो, के तिमीहरूलाई झन् बढ़ी उहाँले पहिराउनुहुनेछैन र ?” मत्ती ६:२८, ३० । परमेश्‍‍वरले एक दिव्य कालिगढको हैसियतले एक दिनमै नाश भएर जाने सरल फूलहरूलाई आकर्षक तथा विविध रङ्गहरूले सजाउनुहुन्छ भने स्‍वयं उहाँकै स्‍वरूपमा सृजनुभएको मानवजातिका निम्ति कति बढ्‍ता मात्रामा फिक्री गर्नुहुनेछ होला त ? ख्रीष्‍टको यो पाठ व्याकुल चिन्तन, र विश्‍‍वासहीन हृदयको अन्योल तथा शंका विरुद्ध हप्की हुन् । 
    

    
      
    

    
      परमप्रभु उहाँका सारा जनहरू खुशी, शान्त तथा आज्ञाकारी रहेको चाहनुहुन्छ । येशू भन्‍नुहुन्छ, “शान्ति म तिमीहरूसँग छोडिराख्‍छु । म आफ्‍नो शान्ति तिमीहरूलाई दिन्छु । संसारले दिएजस्तो म तिमीहरूलाई दिँदिनँ । तिमीहरूको हृदय व्याकुल नहोस् र भयभीत नहोस् ।” “मैले यी कुरा तिमीहरूलाई यसैकारण भनेको छु, कि मेरो आनन्द तिमीहरूमा होस्, र तिमीहरूको आनन्द भरिपूर्ण होस् ।” यूहन्‍ना १४:२७; १५:११ । 
    

    
      
    

    
      स्‍वार्थी उद्देश्‍‍यका साथ कर्तव्य पथदेखि बाहिर खोजी गरिने सुख असन्तुलित, अशान्त तथा स्थायी हुन्छन्; यस प्रकारको सुख वितेर जान्छ, र आत्मा एक्‍लोपन तथा शोकद्वारा भरिपूर्ण हुन पुग्दछ; तर परमेश्‍‍वरको सेवामा आनन्द तथा सन्तुष्‍टि छ; कुनै एक इसाईलाई कुनै एक अनिश्‍चित मार्गहरूमा हिँड्‍नका निम्ति एक्‍लो छाडिनेछैन; उसलाई व्यर्थको पछुतो तथा नैराश्‍‍यताहरूमा एक्‍लो त्यागिने छैन । यदि हामी यस जीवनमा आनन्द हासिल गर्न असफल भएतापनि हामी भविष्यको जीवनतर्फ दृष्‍टि लगाउँदै आनन्दित बन्‍न सक्‍नेछौं । 
    

    
      
    

    
      तर यस संसारमै पनि इसाईहरूले ख्रीष्‍टमा आनन्दमय सम्पर्क प्राप्‍त गर्न सक्‍नेछन्; तिनीहरूले उहाँको प्रेमको ज्योति तथा उहाँको उपस्थितिको अटुट सान्त्‍वना प्राप्‍त गर्न सक्‍नेछन् । जीवनको प्रत्येक कदमले हामीलाई येशूको अझ नजिक ल्याउन सक्‍नेछ, हामीलाई उहाँको प्रेमको अझ गहिरो अनुभव प्रदान गर्नेछ, र हामीलाई शान्तिको स्‍वर्गीय घरतर्फ एक कदम नजिक पुऱ्याउनेछ । तसर्थ हामीले आफ्‍नो दृढतालाई नत्यागौं, तर विगतका आत्म-विश्‍‍वासभन्दा मजबुत आत्म-विश्‍‍वास धारण गरौं । “परमप्रभुले यहाँसम्म हामीलाई सहायता गर्नुभएको हो,” र उहाँले हामीलाई अन्तसम्म नै सहायता गर्नुहुनेछ । १ शमूएल ७:१२ । परमप्रभुले हामीलाई सान्त्‍वना दिनका निम्ति तथा हामीलाई विध्वंसकहरूका हातदेखि बचाउनका निम्ति जे-जति गर्नुभयो यसको स्मरण स्‍वरूप खडा स्मारक स्तम्भहरूतर्फ हेरौं । परमेश्‍‍वरले हामीप्रति प्रकट गर्नुभएका सबै महान् करुणाहरू—उहाँले पुछ्‌नुभएको आँशु, उहाँले शान्त पार्नुभएको पीडा, हटाइएका अन्योलहरू, धपाइएका भयहरू, पूर्ति गरिएका खाँचोहरू, प्रदान गरिएका आशिष्‌हरू—यी सबै कुराहरूलाई स्मरणमा ताजा राखौं । यसरी हामीले आफ्‍नो सामु रहेको शेष तीर्थयात्राको निम्ति स्‍वयं आफैंलाई मजबुत तुल्याऔं । 
    

    
      
    

    
      आउँदो संघर्षमा हामी नयाँ संकष्‍टहरूका प्रतीक्षा गर्नु सिवाय अरू केही गर्न सक्‍नेछैनौं, तर हामीले अतितमा के भयो र भविष्यमा के हुनेछ भनी हेर्न सक्‍नेछौं; र यसरी भन्‍न सक्‍नेछौ, “परमप्रभुले यहाँसम्म हामीलाई सहायता गर्नुभएको हो ।” १ शमूएल ७:१२ । “जस्तो तिम्रा दिन त्यस्तै तिम्रो शक्ति हुनेछ ।” व्यवस्था ३३:२५ । जे-जस्तो परीक्षा हामीमाथि आइपरेतापनि तिनले वास्तवमा परीक्षाविरुद्ध सामना गर्ने हाम्रो शक्तिलाई नाघ्‍न सक्‍नेछैनन् । त्यसकारण हामीले जहाँ आफ्‍नो काम फेला पार्दछौं त्यहीँ यो विश्‍‍वास गर्दै यसलाई वहन गरौं कि चाहे जस्तोसुकै अवस्था किन आई नपरोस् हामीलाई परीक्षाको अनुपातमै शक्ति पनि दिइनेछ । 
    

    
      
    

    
      शीघ्र नै परमेश्‍‍वरका जनहरूलाई ग्रहण गरिनका निम्ति स्‍वर्गका प्रवेशद्वारहरू खोलिनेछन्, र महिमाको राजाको ओठबाट आउने आशिष्‌का पुकारहरू तिनीहरूका कानमा सर्वोत्कृष्‍ट संगीतको रूपमा पर्नेछन् जब उहाँले यसो भन्‍नुहुनेछ, “आओ, मेरा पिताका धन्यका हो ! संसारको उत्पत्तिदेखि तिमीहरूका निम्ति तयार गरिएको राज्यलाई अधिकार गर ।” मत्ती २५:३४ । 
    

    
      
    

    
      तब उद्धार प्राप्‍त गरेका जनहरूलाई त्यस घरमा स्‍वागत गरिनेछ जुन घर येशू तिनीहरूका निम्ति तयार पार्दैहुनुहुन्छ । त्यहाँ तिनीहरूका मित्रहरू पृथ्वीका दुष्‍ट व्यक्तिहरू, झूट बोल्‍नेहरू, व्यभिचारीहरू, अपवित्र तथा अविश्‍‍वासी हुनेछैनन्; तर तिनीहरू ती व्यक्तिहरूका साथ सम्मिलित हुनेछन् जसले शैतानमाथि विजय प्राप्‍त गरेका छन् र ईश्‍‍वरीय अनुग्रहमार्फत पुनः चरित्र निर्माण गरेका छन् । जुन हरेक पापपूर्ण प्रवृत्ति तथा हरेक अपूर्णताहरूले तिनीहरूलाई यस पृथ्वीमा सताउने गर्दछन् ती सबैलाई ख्रीष्‍टको रगतद्वारा हटाइनेछ र सूर्यको चमकभन्दा कैयौं गुणा चहकिला उहाँको श्रेष्‍ठता तथा उहाँको चरित्रको पूर्णता तिनीहरूमार्फत चम्कनेछन् जुन बाहिरी गौरवभन्दा कैयौं गुणा उच्‍च हुनेछन् । तिनीहरू महान् उज्‍ज्‍वल सिंहासनको सामु निर्दोष ठहरिनेछन् र स्‍वर्गदूतहरूका प्रतिष्‍ठा तथा विशेषाधिकारका भागीदार बन्‍नेछन् । 
    

    
      
    

    
      जुन महिमित उत्तराधिकार मानिसले हासिल गर्न सक्‍नेछ त्यसलाई दृष्‍टिगत गर्दै “मानिसले आफ्‍नो प्राणको सट्टामा के दिन सक्छ ?” मत्ती १६:२६ । ऊ गरीब होला, तर उसले स्‍वयं आफैंमा एक यस्तो धन-सम्पत्ति तथा प्रतिष्‍ठाको प्रभुत्‍व जमाएको छ जुन संसारले कदापि दिन सकेको थिएन । पापदेखि उद्धार गरिएको तथा पवित्र व्यक्ति आफ्‍नो सारा कुलीन शक्तिहरूका साथ परमेश्‍‍वरको सेवामा समर्पित रहन्छ, यस्तो व्यक्ति उत्कृष्‍ट महत्‍वको हुन्छ; र परमेश्‍‍वर र पवित्र स्‍वर्गदूतहरूका उपस्थितिमा एक उद्धार पाएको व्यक्तिमाथि आनन्द व्यक्त गरिन्छ, एक यस्तो प्रकारको आनन्द जुन पवित्र विजय गीतहरूमार्फत प्रकट गरिन्छ । 

